Beynumee Enburi Barcelona Ah Dhaan - Neymar - Vaguthu\nބޭނުމީ އެނބުރި ބާސެލޯނާއަށް ދާން- ނޭމާ\nބޭނުމީ އެނބުރި ބާސެލޯނާއަށް ދާން ކަމުގައި ބާސެލޯނާ ދޫކޮށް ފްރާންސްގެ ރެކޯޑް އަގަކަށް ފްރާންސްގެ ޕީއެސްޖީއާއި ގުޅުނު ބްރެޒިލްގެ ފޯވާޑް ނޭމާ ބުނެފިއެވެ.\nޗެމްޕިއަންސް ލީގުގެ ގަދަ 16ގައި ރެއާލް މެޑްރިޑާއި ދެކޮޅަށް ކުޅެ ޕީއެސްޖީ ބަލިވި މެޗަށްފަހު ނޭމާ ބުނެފައިވަނީ ބާސެލޯނާއަށް އެނބުރިދާން ބޭނުންކަމަށާއި އޭނާ އެނބުރި ކުރީގެ ކުލަބަށް ދާން ބޭނުންކަން ކުލަބަށް އަންގާނެ ކަމަށެވެ.\nނޭމާ އެހެން ބުނެފައިވާއިރު ނޭމާ ރެއާލް އަށް ގެންދިޔުމުގެ މަޝްވަރާތަށް ނޭމާގެ ބައްޕައާއި ރެއާލް މެޑްރިޑާއި ދެމެދު ކުރިއަށް ދާކަމަށް ސްޕެއިންގެ ނޫހަކުން ބުނެފައިވެއެވެ.\nފަޔަށް ލިބުނު އަނިޔާގެ ސަބަބުން ކުޅުމާއި ދުރުގައި ހުރި ނޭމާވަނީ މީގެ ކުރިންވެސް ޕީއެސްޖީގައި ހުންނަން ހިތްހަމަ ނުޖެހޭ ކަމަށް ބުނެފައެވެ. އެއިރު ނޭމާ އެހެން ބުނެފައިވަނީ ކަވާނީ އާއި ޖެހުނު މައްސަލައެއްގެ ސަބަބުންނެވެ. ނަމަވެސް ފަހަކަށް އައިސް ކަވާނީއާއި ނޭމާގެ ގުޅުން ރަނގަޅެވެ.\nނޭމާ ޕީއެސްޖީގައި ކުޅެމުން އަންނަ މޮޅު ކުޅުމުގެ ސަބަބުން ޔޫރަޕުގެ ބޮޑެތި ކުލަބުތަކުގެ ނަޒަރު ވަނީ އޭނާއަށް ހުއްޓިފައެވެ. އެގޮތުން އޭނާގެ ކުރީގެ ކުލަބު ބާސެލޯނާއާއި އެންމެ ވާދަވެރި ކުލަބު ކަމަށްވާ ރެއާލް މެޑްރިޑުން އަންނަނީ ނޭމާ އެޓީމަށް ގެންނަން ބޭނުން ކަމުގައި ބުނަމުންނެެވެ.\nމާޗް 10, 2018 14:02\nރެއާލްއަށް އަގުބޮޑުކޮށް ދާން ނިންމާފަ އޮތީ.. ދެން ބާރސާއިން އެ އަގުގަ ނުގެންދާނެކަން އެނގޭތީ ގޭސްގަނޑެއް އަނބުރާލަނީ ސަޕޯޓަރުންގެ ރުހުން ހޯދަން.ޕީއެސްޖީއަށް ވެސް ދިޔައީ ރެއާލްއިން އަޑީގަ އޮވެގެން ކުރި ޕުލޭނެއްގެ ދަށުން.. ތިޔަ ވިޔަފާރި މުދާގަނޑެއްތަ؟ ތިޔަހެން އުޅުނު މީހުން ގުއިވެ އަޅިއަށް ވީތަން ފެނިފަ އޮތީ މިހާތަނަށް.. އަނިޔާވުމުގެ ސިލްސިލާ ފެށިފަ އެއޮތީ ދެން އެއިން އަރައިގަތުމަކީ ނާދިރުކަމެއް އަނިޔާ ލިބުނުތަނުގެ ބާވަތުން


އަނިޔާވެރިކަމާ ދެކޮޅަށް ނަމުގައި މިރޭ މާލޭގައި ކުރިޔަށް ގެންދިޔަ އެއްވުމުގައި ބައެއް ފުލުހުންނަށް ޙަމަލާ ދީފި\nބުރާސްފަތި ،26 މާރޗް 2015 / 0:42\nއަނިޔާވެރިކަމާ ދެކޮޅަށް މިނަމުގައި ސިޔާސީ ބައެއް ފަރާތްތަކުން އިންތިޒާމުކޮށްގެން މާލޭގައި ކުރިޔަށް ގެންދިޔަ އެއްވުމުގައި ބައިވެރިވި ފަރާތްތަކުން ސަލާމަތީ ސަރަޙައްދު ވަކި ކުރުމަށް ފުލުހުން ޖަހާފައިވާ ބެރިކޭޑްތައް އުކާލުމަށްފަހު ފުލުހުން ކަނޑައަޅާފައިވާ ސަލާމަތީ ސަރަޙައްދަށް ގަދަކަމުން ވަދެ ބައެއް ފުލުހުންނަށް ގަސްތުގައި އަނިޔާ ކޮށްފިއެވެ.\nމިރޭގެ އެއްވުމުގެ ބައިވެރިން ވަނީ ޖުމުހޫރީ މައިދާން ހިމެނޭ ސަރަޙައްދުގައި ފުލުހުން ބެރިކޭޑް ޖަހައި ބަންދުކޮށްފައި ވަނިކޮށް ބެރިކޭޑްތައް ދުރަށްޖައްސައި ބައެއް ދިމަދިމާލުން ބެރިކޭޑްތައް އުކާލައި ގަދަކަމުން ވަންނަން މަސައްކަތްކޮށް އެވަގުތު އެސަރަޙައްދުގައި ތިބި ބައެއް ފުލުހުން ހިފަހައްޓައި އެއްވުމުގެ ތެރެއިން ބަޔަކު ވަނީ ފުލުހުންނަށް އަނިޔާ ކޮށްފައެވެ.\nމީގެ އިތުރުން މިރޭގެ އެއްވުމުގައި 23:00 ގެ ފަހުން އަޑުގަދަ ކުރާ ބޭނުން ނުކުރަން އަންގާފައިވަނިކޮށް އަޑުގަދަކުރާ ބޭނުން ކުރަމުންދާތީ އަޑުގަދަކުރާ ހުއްޓުވަން ދިޔަ ފުލުހުންގެ ވެހިކަލްގެ ބިއްލޫރިގަނޑު ވަނީ ތަޅާލާފައެވެ.


Mahloof jalahli massala UN ge working group ah husha halhaifi | Mihaaru\nމަހްލޫފް: އޭނާ ޖަލަށްލި މައްސަލަ އޭނާގެ ފަރާތުން ވަނީ ހައި ކޯޓުގައި ވެސް އިސްތިއުނާފްކޮށްފައި --ފޮޓޯ/މިހާރު\nމަހްލޫފް ޖަލަށްލި މައްސަލަ އދ. ގެ ވޯކިން ގްރޫޕަށް ހުށަހަޅައިފި\n21 އޯގަސްޓް 2016 - 20:026comments\nއިދިކޮޅު ފަރާތްތައް ހިމެނޭ ކޯލިޝަންގެ ތަރުޖަމާނު ކަން ވެސް ކުރައްވާ މަހްލޫފް 10 މަހަށް ޖަލަށްލާން ކްރިމިނަލް ކޯޓުން ހުކުމްކުރީ ފުލުހުންނަށް ހުރަސް އެޅި ކަމަށް ބުނެ އޭނާގެ މައްޗަށް ކުރި ދެ ދައުވާއެއް ސާބިތުވުމުންނެވެ. ފުރަތަމަ މައްސަލާގައި ހަތަރު މަހާއި 24 ދުވަހު ހުކުމެއް އިއްވިއިރު ދެވަނަ މައްސަލާގައި އިއްވީ ހަ މަހުގެ ޖަލު ހުކުމެކެވެ.\nދިވެހި ސަރުކާރަށް ރައްދުވާ ގޮތަށް އެ މައްސަލަ ވޯކިން ގްރޫޕަށް ހުށަހަޅާފައިވަނީ މަހްލޫފްގެ އަނބިކަނބަލުންނާއި ވަކީލާއި މޯލްޑިވިއަން ޑިމޮކްރަސީ ނެޓްވޯކްގެ ނަމުގަ އެވެ.\nއެ މައްސަލަ ވޯކިން ގްރޫޕަށް ހުށަހެޅިއިރު މަހްލޫފަށް ވަކިވަކިން އިއްވި ދެ ހުކުމްގެ މައްސަލަ ވެސް މަހްލޫފްގެ ފަރާތުން އޮތީ ހައި ކޯޓަށް އިސްތިއުނާފަށް ހުށަހަޅައިފަ އެވެ. އެކަމަކު އެ ދެ މައްސަލައިގެ އަޑުއެހުންތައް ހައި ކޯޓުން އަދި ނުފަށަ އެވެ.\nމީގެކުރިން، ކުރީގެ ރައީސް މުހައްމަދު ނަޝީދު 13 އަހަރަށް ޖަލަށްލާން ކުރި ހުކުމުގެ މައްސަލާގައި އެމަނިކުފާނު ދޫކޮށްލަން އދ. ގެ ވޯކިން ގްރޫޕުން ނިންމި ނިންމުމަށް ސަރުކާރުން އަމަލުކޮށްފައެއް ނުވެ އެވެ. ސަރުކާރުން ބުނެފައިވަނީ ވޯކިން ގްރޫޕުގެ ނިންމުމަކީ އަމަލު ކުރުން ލާޒިމް ނިންމުންތަކެއް ނޫން ކަމަށެވެ.\nއިތުރު ލިޔުންތައް ކުށްކުރުން އ.ދ. އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ޑިޕްލޮމެސީ


Vaahaka: Loabeege namugai 1\nވާހަކަ: ލޯބީގެ ނަމުގައި 1\nގަޑިން މެންދަމުން އަނބުރާ ދޭއްް ޖަހަނީއެވެ.\nގޭގެ ސިޓިން ރޫމްގައި ހުރި ރަތްކުލައިގެ، ތަނަވަސް ސޯފާގައި އަހަރެން އޮށޯވެލައިގެން އޮތްއިރު، އަަހަރެންގެ ވަށައިގެން ވަނީ ހަމަ ހިމޭންކަމެެވެ. ގޭގައި މިދުވަސްކޮޅު އިތުރު މީހަކުވެސް ނޫޅެއެވެ. މަންމައާއި ބައްޕަވެސް ވީ ހައްޖުގެ އަޅުކަން އަދާ ކުރަން މައްކާއަށް ގޮހެވެ. ވަޒީފާގައި ބުރަ ދުވަސްކޮޅެއް ނޫންނަމަ އަހަރެންވެސް ހުރީ މަންމަމެންނާއެކު ހައްޖަން ދާން ނިންމައިގެންނެވެ.\nއެހެންނަމަވެސް އެ ނަސީބު ނުލިބުނީ ތަނަވަސްކަން ހުރެމެ، އަހަރެންގެ ދިިރިއުޅުމުގެ ކަންކަން ހުރި ގޮތުންނެވެ. އޮފީހެއްގެ އިސް މަގާމެއްގައި އުޅުމަކީ ތެދުވެރިކަމާއެކު މަސައްކަތް ކުރާ މީހަކަށް ކުޑަ ކަމެއް ނޫނެވެ. އަހަރެންނަކީ މާލޭގެ އޮފީހެއްގައި އެންމެ އިސް ލެވެލްގައި ހީވާގި ކަމާއެކު މަސައްކަތް ކުރަމުން އަންނަ ޒުވާނުންގެ ލިސްޓުން ޖާގަ ލިބޭނެ މީހެކެވެ. 26 އަހަރުވިއިރު، މަތީ މަގާމަކަށް ވާސިލްވެވުނީ އަހަރެންގެ ހިތްވަރުން ކަމުގައި ދެކެމެވެ.\nދަންވަރުގެ މިފަދަ ހަަމަ ހިމޭން ވަގުތެއްގައި ނޫނީ އަހަރެންނަށް ހަމަ ނޭވާވެސް ލެވޭކަށް ނޯވެއެވެ. ފޯނުން އިންޓަނެޓް ހާވާލައި، ދުނިޔޭގެ ކަންކަން ހިނގާ ގޮތް ބަލައިލަން ލިބޭ ވަގުތު ކޮޅަކީވެސް މިއީއެވެ. ލޯބިވެރިއެއް ނެތްކަންވެސް ނަސީބެކޭ ހިތަށް އަރައެވެ. އެހެން ނޫންނަމަ މި ވަގުތު ކޮޅުވެސް އެހެން މީހަކަށް ހުސް ކުރަން ޖެހުނީހެވެ. އަހަރެންގެ ހިތުގައި ހާއްސަ މީހަކަށް ޖާގަ ދެވިފައިވާ ނަމަވެސް، އެއީ އަހަރެންގެ ކައިރީގައި ފެންނަން ހުންނަ ފަރާތެއް ނޫނެވެ.\nއަހަރެންގެ ކުރީގެ ލޯބިވެރިޔާ އަހަރެންނާ ވަކިވެ ދިޔަތާ ފަސް އަހަރުވެއްޖެއެވެ. އެހެންނަމަވެސް އެ ހަނދާންތައް އަދިވެސް އަހަރެންގެ ހިތުން މުޅިން ފިލައިގެން ނުދެއެވެ. އޭނާގެ މަތިން ހަނދާންކޮށްފައި ލޮލުން ކަރުނަ ނައިނަމަވެސް، އެ ނަން އިވޭ ކޮންމެ ފަހަރަކު އަދިވެސް ގައިން ހީބިހި ނަގައެވެ.\nއަދިވެސް ޒަހުނާގެ ފޮޓޯތައް އަހަރެންގެ ފޯނުގައި އެބަހުއްޓެވެ. ކޮންމެ ދުވަހަކު އެ ފޮޓޯތަކަށް ނުބެލިޔަސް، އެ ޑިލީޓް ކޮށް ނުލާ މިހުންނަނީ އޭނާގެ ހަނދާންތަކާ ދުރަށް ނުދެވޭތީއެވެ. ހޯދާ ހޯދާވެސް ޒަހުނާ ކަހަލަ އަންހެން ކުއްޖެއް އަހަރެންނަކަށް ނުފެނުނެވެ. ޒަހުނާ އަކި ސާދާ މިޒާެއްގެ ވެރިއެކެވެ. ހިތްހެޔޮ ކުއްޖެކެވެ. އަދި އެހާ ރީތިވެސް މެއެެވެ.\nޒަހުނާގެ ހިޔާލަށް ގެއްލިފައި އޮއްވާ އަހަރެން ކުއްލިއަކަށް ސިއްސައިގެން ދިޔައީ ދޮރުގެ ރަނގަބީލު އެޅި އަޑަށެވެ. އަހަރެންނަށް ބޭއިހްތިޔާރުގައި ބަލާލެވުނީ ގަޑިއެވެ. އޭރު ގަޑިން ދެގަޑި ބައިވަނީއެވެ. މިގަޑީގައި އަންނާނީ ކާކުހެއްޔެވެ؟ މިގަޑީގައި އަހަރެން ހޯދަން އަންނާނެ މީހެއް ނުހުންނާނެކަން ޔަގީނެވެ.\nއަހަރެން ތެދުވެ ދޮރާ ދިމާއަށް ހިނގައިގަތީމެވެ. ދޮރު ހުޅުވުމުގެ ކުރިން ޑޯ ހޯލްއިން ގެއަށް އައީ ކާކުތޯ ބަލާލީމެވެ. އެއީ އަންހެން ކުއްޖެކެވެ. އިތުރު ހައިރާންކަން ލިބުނީ އެއީ އަހަރެން ދަންނަ ކުއްޖަކަށް ނުވާތީއެވެ. ވަރަށް ރީތި، ބުޅި އިސްތަށިގަނޑެކެވެ. ދޮން މޫނެކެވެ. އެއްވެސް މޭކަޕެއް ކޮށްފައި ނެތަސް ބަލާލަން ރިީއްޗެވެ. ލައިގެން ހުރީ ރަތްކުލައިގެ ހެދުމެކެވެ. އަތުގައި ކުޑަ ދަބަހެއްވެސް އޮތެވެ. އޭނާ ހަމަ ޔަގީނނުންވެސް އެ ހުރީ ދިޮރު ހުޅުވާނެ ކަމުގެ އިންތިޒާރުގައެވެ.\nއަހަރެންގެ ހިތަށް އެެރިއެވެ. މިއީ އަނެއްކާ ޖިންނިއެއް ނޫންބާއެވެ؟ ލައިގެން ހުރީވެސް ރަތްކުލައިގެ ހެދުމެކެވެ. ދެން ހިތަށް އެރިއެވެ. ޖިންނިއެއް އަަހަރެން ހޯދަން އަންނާނީ ކީއްކުރަންހެއްޔެވެ؟ އެހެންވިއްޔާ އެއީ ޖިންނިއަކަށް ވެގެން ނުވާނެއެވެ.\nކޮންމެއަކަސް، ވަރަށް ވިސްނުމަށްފަހު އަހަރެން ދޮރު ހުޅުވައިފީމެވެެެ. އެ އަންހެން ކުއްޖާ ގޭތެރެއަށް ކުޑަކޮށް ނަޒަރު ހިންގައިިލިއެވެ. އަދި އަހަރެންނާ ދިމާއަށް ކުއްލިއަކަށް ބަލައިލިއެވެ.\n"އިޒްކާން އަކީ ތިއީތަ؟" އެ އަންހެން ކުއްޖާ އަވަސް އަވަހަށް އެހިއެވެ.\nއަހަރެންގެ ނަން އެކުއްޖާއަށް އެނގުނީތީ ހައިރާންވިއެވެ. އެއީ އަހަރެން ދަންނަވެސް ކުއްޖެއް ނޫންވީމައެވެ.\n"އާން.. މީ އިޒްކާން. އަހަރެން ތި ހޯދަނީ؟" ޝައްކެއްގެ މަތީގައި ހުރެ އަހަރެން އަހާލީމެވެ.\nއެވަގުތު އެ އަންހެން ކުއްޖާގެ މޫނުމަތިން ފެނުނީ ރަކި ހިނިތުންވުމެކެވެ.\n"އާން. ތި އިޒްކާން ހަމަަ މި ހޯދަނީ" އެ އަންހެން ކުއްޖާ ބުނެލިއެވެ.\nމި ވާހަކައިގެ ފެށުން ވަރަށް ރީތި އަނެއްކާ މި ވާހަކަވެސް ފުރަތަމަ ވާހަކަ ވައްތަރަށް ވަކި ހިސަބަކުން ހުޓާ ނުލާތި.\nވާހަކަ: ލޯބީގެ ނަމުގައި20 1 year ago\nވާހަކަ: ލޯބީގެ ނަމުގައި 121 year ago\nޕިއްޒާކިޗަން ކުރު ވާހަކަ: ނަހަމަ01 day ago\nޕިއްޒާކިޗަން ކުރު ވާހަކަ: ތައުބާ03 days ago\nޕިއްޒާކިޗަން ކުރު ވާހަކަ: ހުވަފެން21 week ago\nޕިއްޒާކިޗަން ކުރު ވާހަކަ: ހޮޓެލް 1250 1 1 week ago\nޕިއްޒާކިޗަން ކުރު ވާހަކަ: ވަރި01 week ago\nޕިއްޒާކިޗަން ކުރު ވާހަކަ: އެއީ ލޯބި ހެއްޔެވެ؟ 1 1 week ago\nކުރު ވާހަކަ: ދޮންބީފާނު02 weeks ago\nކުރު ވާހަކަ: ކަށިކުނބުރު ޖަންގަލި02 weeks ago


SunOnline: Bin furifaivaa magoodhooge bimuge dhathikan hallukuran MTCC ah\nބިން ފުރިފައިވާ މަގޫދޫގެ ބިމުގެ ދަތިކަން ހައްލުކުރަން އެމްޓީސީސީއަށް\nއަހްމަދު އިޒްމީމް 27 Jan 2022, 17:44\nމަގޫދޫ ބިން ހިއްކުމާއި ގޮނޑުދޮށް ހިމާޔަތް ކުރުން އެމްޓީސީސީއާ ހަވާލު ކުރުމުގެ ތެރެއިން -- ފޮޓޯ/ އެމްޓީސީސީ\nބިމުގެ ދަތިކަން އިންތިހާއަށް ބޮޑުވެފައިވާ ފ. މަގޫދޫގެ ބިން ހިއްކުމުގެ މަސައްކަތް އެމްޓީސީސީއާ ހަވާލުކޮށްފިއެވެ.\nބިން ހިއްކުމުގެ މަޝްރޫއުގެ އެއްބަސްވުމުގައި މިއަދު ސޮއިކޮށްފައިވާއިރު ހައުސިން މިނިސްޓްރީގެ ފަރާތުން ސޮއިކުރެއްވީ އެ މިނިސްޓަރީގެ ޕާމަނަންޓު ސެކްރެޓަރީ ޒިނިޔާ އަހްމަދު ހަމީދެވެ. އެމްޓީސީސީގެ ފަރާތުން ސޮއިކުރެއްވީ އެ ކުންފުނީގެ މެނޭޖިން ޑިރެކްޓަރު އާދަމް އާޒިމެވެ.\nޖުމްލަ 22.1 ހެކްޓަރުގެ ބޮޑު މިނުގެ މަގޫދޫ ބިން ހިއްކުމަށް ހަމަޖެހިފައި ވަނީ އެއާޕޯޓެއް ވެސް އެޅުމަށް ބޭނުނާވާނެ ބިމަކާ އެކުގައެވެ.\nމަގޫދޫ ބިންހިއްކުމުގެ މަޝްރޫއުގެ ދަށުން ހިއްކާނީ 47.8 ހެކްޓަރުގެ ބިމެެއްކަމަށް އެ ރަށު ކައުންސިލްގެ ރައީސް އަބްދުﷲ ވަހީދު ވިދާޅުވިއެވެ. މީގެ އިތުރުން އޭނާ ވިދާޅުވީ މި ބިމުގެ ތެރެއިން ރައްޔިތުންނަށް ހާއްސަކޮށްފައިވަނީ 17 ހެކްޓަރުގެ ބިންކަމަށާއި، ހިއްކާ ބިމުގެ ބާކީ ދެން ހާއްސަކުރެވިފައިވަނީ އެއާޕޯޓު އެޅުމަށްކަމަށެވެ.\nވަހީދު ވިދާޅުވީ އެ ރަށަކީ ބިމުގެ ދަތިކަން އިންތިހާއަށް ކުރިމަތިވެފައިވާ ރަށެެއްކަމަށެވެ. ރަށުގެ ތަރައްގީގެ ކަންކަމަށް ބޭނުންކުރާނެ ބިންވެސް މިވަގުތު ރަށުގައި ނެތްކަމަށް އޭނާ ވިދާޅުވިއެވެ.\n"އަޅުގަނޑުމެން ރަށުގެ ބިމުގެ ދަތިކަން ވަރަށް ބޮޑު. އެންމެ ފަހުން ގޯތި ދިނުމަށް ހުޅުވާލުމުންވެސް ކުރިމަތިލި 200 އަށް ވުރެ ގިނަ މީހުން. ނަމަވެސް އަޅުގަނޑުމެންނަށް ދެވުނީ 54 ގޯތި. އެއީ މީގެ 14 އަހަރު ކުރި،" އަބްދުﷲ ވަހީދު ވިދާޅުވިއެވެ.\nއޭނާ ވިދާޅުވީ އެ ރަށުގައި އެއާޕޯޓު އަޅަން ނިންމުމުން އެ ރަށުގެ ރައްޔިތުން ތިބީ ވަރަށް އުފަލުން ކަމަށެވެ. މި އެއާޕޯޓުގެ ސަބަބުން އަތޮޅުގެ ރަށްރަށުގެ ރައްޔިތުންނަށް ދަތުރުފަތުރު ކުރުމަށް ބޮޑު ފަސޭހައެއް ލިބޭނެކަމަށް އޭނާ ވިދާޅުވިއެވެ.\n"އަޅުގަނޑުމެން އަތޮޅުގައި އެއާޕޯޓެއް ނެތް. އެންމެ ކައިރީގައި ވެސް އޮތީ ކުޑަހުވަދޫ އެއާޕޯޓާއި، މާމިގިލީ އެއާޕޯޓް. ކަނޑު ގަދަ ދުވަހެއް ވެޖެއްޔާ އަޅުގަނޑުމެންނަށް އެހާ ދުރު ދަތުރެއް ކުރަން ފަސޭހައެއް ނޫން،" އަބްދުﷲ ވަހީދު ވިދާޅުވިއެވެ.\nސަރުކާރުގެ ބަޖެޓުން 206.8 މިލިއަން ރުފިޔާ ހަރަދުކޮށްގެން ހިންގާ މި މަޝްރޫއުގެ ދަށުން ބިން ހިމާޔަތް ކުރަން 3،339 މީޓަރުގެ ރިވެޓްމަންޓެެއް ޖެހުމުގެ އިތުރުން 30 މީޓަރުގެ ތިން ގްރޮއިން ޖަހާނެއެވެ.


Sihhee Kulli Haalathugai Inthihaabu Beyvvey Bill Thasdheegu Kuravvaifi – adduLIVE\nސިއްހީ ކުއްލި ހާލަތުގައި އިންތިހާބު ބޭއްވޭ ބިލު ތަސްދީގުކޮށްފި\nJan 21, 2021, 15:09 ހަސަން ރަޝީދު\nލޯކަލް ކައުންސިލް އިންތިހާބު ބޭއްވުން އަވަސް ކުރުމަށް ސަރުކާރުގެ ފަރާތުން ހުށަހަޅައި ރައްޔިތުންގެ މަޖިލީހުން ފާސްކުރި ބިލު ރައީސް އިބްރާހިމް މުހައްމަދު ސޯލިހު މިއަދު ތަސްދީގު ކުރައްވައިފިއެވެ.\nސަރުކާރުގެ ފަރާތުން ހުޅުމާލެ ދާއިރާގެ މެމްބަރު އަލީ ނިޔާޒް ހުށަހެޅުއްވި ލޯކަލް ކައުންސިލްތަކުގެ އިންތިހާބުގެ ހާއްސަ ގާނޫނަށް އިސްލާހު ހުށަހެޅުމުގެ ބިލު ފާސްކޮށްފައިވަނީ 38 މެމްބަރުންގެ ވޯޓުންނެވެ.\nލޯކަލް ކައުންސިލްތަކުގެ އިންތިހާބުގެ ހާއްސަ ޤާނޫނުގައި މިއަހަރު މޭ 10 ވަނަ ދުވަހުގެ ކުރިން އިންތިހާބު ބާއްވަންޖެހޭ ކަމަށް ބުނެފައިވާ މާއްދާ ވެސް ވަނީ އިސްލާހު ކޮށްފަ އެވެ. އެގޮތުން ޤާނޫނުގައި ބަޔާންކޮށްފައިވާ މުއްދަތުގެ ތެރޭގައި ޤާނޫނުގައިވާ￼￼￼ ގޮތުގެމަތިން އިންތިޚާބު ބޭއްވުމަށް ހުރަސްއެޅޭ ފަދަ ޙާލަތެއް މެދުވެރިވެއްޖެނަމަ، ޤާނޫނުގައި ބަޔާންކުރާ މުއްދަތު ހަމަވުމުގެ 30 ދުވަސް ކުރިން ސަބަބު ބަޔާންކޮށް ރައްޔިތުންގެ މަޖިލީހަށް އިލެކްޝަން ކޮމިޝަނުން އަންގަންވާނެ ކަމަށް ފާސްކުރި އިސްލާހުގައިވެ އެވެ.\nސަރުކާރުން ޤާނޫނަށް އިސްލާހު ހުށަހެޅި އިރު، އިންތިހާބުތަކާ ބެހޭ އާންމު ޤާނޫނުގައި އިންތިހާބުގެ ކުރިން ކަނޑައަޅާފައިވާ މުއްދަތުތައް ކުރުކުރުމަށް އިސްލާހު ހުށަހެޅި އިރު ކޮމިޓީން ވަނީ އީސީގެ އެދުމަށް އެ މުއްދަތުތައް ކުރުކުރާ މާއްދާ އުވާލާފަ އެވެ.\nފާސްކުރި އިސްލާހުގައި ވަނީ ލޯކަލް ކައުންސިލްތަކުގެ އިންތިހާބު ބޭއްވުމަށްޓަކައި އިލެކްޝަންސް ކޮމިޝަނުން ކުރަންޖެހޭ މަސައްކަތްތައް "ލޯކަލް ކައުންސިލްތަކުގެ އިންތިހާބުގެ ހާއްސަ ގާނޫނު 2020"އަށް ގެނެވޭ އިސްލާހު ގެނައުމުގެ ގާނޫނަށް އަމަލުކުރަން ފަށާތާ ގިނަވެގެން ހަތް ދުވަހުގެ ތެރޭގައި، އަލުން ފަށަންޖެހޭނެ ކަމަށެވެ.\nއަދި އިލެކްޝަންސް ކޮމިޝަނުން އިންތިހާބުގެ ކަންކަން އަލުން ފަށަންވާނީ، އެކަންކަން ފެށުމަށް ދުރާލާ ތާރީޚެއް ކަނޑައެޅުމަށްފަހުގައި ކަމަށާއި އިންތިހާބު ބާއްވާނެ ތާރީޚެއް އިލެކްޝަންސް ކޮމިޝަނުން ކަނޑައެޅުމާއެކު، ޑިރެކްޓަރ ޖެނެރަލް އޮފް ޕަބްލިކް ހެލްތް ކަނޑައަޅަންޖެހޭ އުސޫލްތައް، ކަނޑައަޅައި އެ ތާރީޚުން ފެށިގެން ހަތް ދުވަހުގެ ތެރޭގައި އެކުލަވާލައި، އާންމު ކުރަންވާނެކަމަށް ވެސް ކޮމިޓީން ބިލަސް ގެނެސްފައިވާ އިސްލާހުގައި ބަޔާންކޮށްފައިވެ އެވެ.\nމީގެއިތުރުން ޑިރެކްޓަރ ޖެނެރަލް އޮފް ޕަބްލިކް ހެލްތު ކަނޑައަޅަންޖެހޭ އުސޫލުތައް އެކުލަވާލުމުގައި މިނިވަންކަމާއި އިންސާފުވެރިކަމާއި ހަމަހަމަކަމާއެކު އިންތިޚާބު ބޭއްވޭނެކަން ކަށަވަރުކުރަންވާނެ ކަމަށްވެސް ފާސްކޮށްފައިވާ އިސްލާހުގައިވެ އެވެ.\nރައީސް ސޯލިހު ކޮވިޑު-19


NSPA aai Aasandha ige khaassa Audit reportaves coffee elhunee tha? – adduLIVE\nއެންސްޕާ އާއި އާސަންދައިގެ ޚާއްޞަ އޮޑިޓު ރިޕޯޓަށްވެސް ކޮފީ އެޅުނީތަ؟\n1 Dec 13, 2018, 13:06 އަލީ ހުޒާމް\n2015 ވަނަ އަހަރުގެ ތެރޭގައި ބައެއް ނޫސްތަކުގެ ޞުރުޚީތަކުން ފެނިގެންދިޔަ އެއް ވާހަކައަކީ އެންސްޕާ އާއި އާސަންދަ ތެރެއިން ޔާމީނުގެ ސަރުކާރުން ބޮޑެތި ވައްކަންތަކެއް ކޮށްފައިވާ ވާހަކައެވެ.\nބައެއް ނޫސްތަކުގައި ސިފަކޮށްފައިވާ ގޮތުގައި އެމްއެމްޕީއާރުސީގެ ޚިޔާނާތަށްވުރެ އެންސްޕާ އާއި އާސަންދައިން ހިންގާފައިވާ ޚިޔާނާތުގެ ކަންތައް މާބޮޑު ތަނުންވެސް ރެކޯޑު މުގުރާލާނެއެވެ. ކަންވެގެންދިޔައީވެސް އެގޮތަށްކަމަށް ދޭހަވާގޮތަށް އޭސީސީއިން ހާމަކޮށްފައިވެއެވެ. އަދި އެމައްސަލަ ބެލުމަށްފަހު އިވިގެންދިޔަ އަޑުތަކާއެކު، އޭރުގެ އެންސްޕާގެ ސީއީއޯ މުޖުތަބާ ޖަލީލު އާއި އާސަންދައިގެ އެމްޑީ މައުމޫން ޢަބްދުއްޞަމަދު އެމަޤާމުތަކުން ބަދަލުކުރެވުނެވެ.\nނަމަވެސް ފަހުން މި ދެބޭފުޅުން ފެނުނީ ސަރުކާރުން އިތުރަށް ބާރުދީ ވަރުގަދަކޮށްލި ތަނެވެ. އޭރުގެ ހެލްތު މިނިސްޓަރ އިރުތިޝާމަށް ހުޅުމާލޭ ހޮސްޕިޓަލުގައި ކުރިމަތިވި ހިތްދަތި ހާދިސާއަށްފަހު ވެސް އެދެބޭފުޅުންގެ ބާރު ގަދަ ވެގެންދިއުމުންނެވެ. ދެބޭފުޅުންވެސް ދެ ވުޒާރާއެއްގެ ނާއިބުންނަށް ފަހުން ބަދަލުކުރެއްވީއެވެ. ފަސާދައިގެ ބޮޑެތި ޚިޔާނާތްތެރިންނަށް އޭރުގެ ސަރުކާރުގައި ދެމުން ދިޔަ އިއްޒަތުގެ އިނާމްތަކުގެ ދަށުންނެވެ. އޭސީސީއިން މިކަމާއި ގުޅިގެން ތައްޔާރު ކުރި ރިޕޯޓަށް ކޮފީއެޅި ގެއްލިއްޖެއެވެ. އަދި މިހާތަނަށް ރިޕޯޓަށް ވީނުވީއެއް ނޭގެއެވެ.\nއާސަންދައަކީ ޤައުމީ ޞިއްޙީ އިންޝުއަރެންސް ނިޒާމު ހިންގުމަށް ހެދިފައިވާ ކުންފުންޏަކަށްވެފައި، އެތަނުން ހޮސްޕިޓަލް ހިންގަން ފެށުމަކީ ވަރުގަދަ އިކޮނޮމިސްޓެއްގެ ވެރިކަމުގައި ފެށިގެންދިޔަ ހެއްވާ ކަމެކެވެ. ހުޅުމާލެ ހޮސްޕިޓަލް އާސަންދަ އާއި ހަވާލުކުރީ، ހެލްތު މިނިސްޓްރީގެ ވެރިންގެ ނުރުހުމުގައެވެ. ވަގުތީގޮތުން އެމިނިސްޓްރީ ހިންގެވުމާ ޒުހޫރު ހަވާލުވެގެން ހުރި ދުވަސްވަރެއްގައި ކުއްލިއަކަށް ކުރެއްވި ކަމެކެވެ.\nއެކަމާ އޭރުގެ މިނިސްޓަރ އިރުތިޝާމް ވަރަށް ދެކޮޅު ހެއްދެވިކަމަށްވެއެވެ. އެހެނަސް، ރައީސް އޮފީހުގެ ތެރެއިން އެކަން ނިންމެވީ ވައްކަމަށް ދޮރު ހުޅުވައިދިނުމަށްކަން ފަހުން ކަންތައް ވެދިޔަގޮތުން ސާފުވެއެވެ. އަދި އެންމެފަހުން 700 މިލިއަނަށްވުރެ ގިނަ ފައިސާ ބަޖެޓުން ބޭރުން އިތުރަށް ޚަރަދުވެފައިވާކަން މާލީ ހިސާބުތަކުން އެއޮތީ ފެންނާށެވެ.\nރަގަޅު ފެންވަރުގެ އައިސީޔޫއެއް ނެތް ހުޅުމާލޭ ހޮސްޕިޓަލުގައި ކެންސަރަށް ފަރުވާދިނުމަށާއި އެހެންވެސް ފަރުވާތަކުގެ ނަމުގައި ބޮޑެތި އެއްބަސްވުންތަކުގައި ސޮއިކުރަން ފެށިގެންދިޔައެވެ. އައިޖީއެމްއެޗްގައި ހިތުގެ އޮޕަރޭޝަންތައް ކުރުމަށް އިންޑިޔާގެ ހޮސްޕިޓަލަކާއި ގުޅިގެން ކުރެވުނު މަސައްކަތަށް ދިޔަ ޚަރަދަށްވުރެ އެތައްތަނެއް އަގު ބޮޑުކޮށް ބަޔަކާއި އެގްރިމެންޓު ކުރެވުނެވެ.\nއެކަމާއި ގުޅިގެން ޚަރަދުތަކުގެ ތަފްޞީލު ހޯދުމަށް އެދުމުން އެކަން ހާމަކޮށް ނުދިނެވެ. އާސަންދައިގެ ވެރިންނާއި ގުޅުން ހުރި ބައެއް ކުންފުނިތަކުން ބޭސް އެތެރެކޮށްގެން ގަތުމާއި، އާސަންދައިން ހޯދައިދޭ ބައެއް ތަކެތި އެފަރާތްތަކުން ގަންނަކަމަށް ތުހުމަތު ކުރެވޭގޮތަށް ގިނަ މުޢާމަލާތްތައް ހިންގާފައިވެއެވެ.\nއިންޑިޔާގެ ހޮސްޕިޓަލްތައް އާސަންދައަށް އެމްޕެނަލް ކުރުމަށް ގިނަ ޢަދަދުތަކުން ފައިސާ ނަގާފައިވެއެވެ. އަދި ހޮސްޕިޓަލްތަކުން ދެވޭ ޚިދުމަތްތަކުން ކޮމިޝަނުގެ ގޮތުގައި ގިނަ ޢަދަދުތަކުން ނަގަމުން ގޮސްފައިވެއެވެ. ދެހާސް ޑޮލަރަށް ކުރެވޭ އޮޕަރޭޝަން ފަސްހާސް ޑޮލަރަށް ބިލުކޮށްގެން އިތުރަށް ނަގާ ފައިސާ އާސަންދައިގެ ވެރިންނަށް ދެމުންދިޔައެވެ.\nއެންސްޕާ ތެރެއިންވެސް ބޭސްފަރުވާއަށް ބޮޑެތި ޢަދަދުތަކުން ޕާޓީގެ އިސް ފަރާތްތަކުން އަންގާ މީހުންނަށް އެހީ ދެމުން ގޮސްފައިވެއެވެ. ޒަކާތު ފަންޑުގެ އެހީގައި ބޯންމެރޯ ހައްދަން ފޮނުވާ ކުދިންގެ ޚަރަދުތައްވެސް އެތައް ގުނައެއް ބޮޑުކޮށް ބިލްކުރާގޮތަށް ބައެއް ހޮސްޕިޓަލްތަކާއި ޑީލްތައް ހަދައިގެން މިދެތަނުގެ ވެރިން މަކަރުތައް ހަދާފައިވާކަމަށް އަޑުތައް އިވެއެވެ. ސުޕަސްޕެޝަލިސްޓުންގެ ނަމުގައި އާދައިގެ ފާސްތައް ތިބި ޑޮކްޓަރުން އަތޮޅުތެރެއަށް ފޮނުވައިގެން އެފަރާތްތަކަށް ބޮޑު ޢަދަދުން ފައިސާ ހޭދަކޮށް އެއިންވެސް ވައްކަން ކޮށްފައިވެއެވެ.\nމިހުރިހާ ޚިޔާނާތްތަކުގެ ޢަދަދު ސީދާ ކިރިޔާވެސް އެނގޭނެކަމަށް ބެލެވެނީ އޭސީސީގެ ރައީސް ލުޠުފީއަށެވެ. އަދި އޮޑިޓު އޮފީހުން އެއްވެސް ވަރަކަށް މިކަންތައް ބަލާފައިވާނަމަ، އެއޮފީހަށްވެސް އެނގޭނެއެވެ.\nއެހެނަސް، މިއިން އެއްވެސް މުއައްސަސާއަކުން މިކަމަށް އެޅި ފިޔަވަޅެއް އެނގޭކަށް އަދި ފެންނާކަށް ނެތެވެ. ކޮފީ އެޅުނީކަމަށް ވެދާނެއެވެ. މިނިވަން މުވައްސަސާއަކުން ރިޕޯޓު ހިފަހައްޓަން ޖެހޭނެ އެއްވެސް ސަބަބެއް ނެތެވެ. އެކަމަކު، އޭސީސީއިން އެރިޕޯޓުވެސް ފޮރުވައިފިއެވެ. އޭރުގެ ސަރުކާރު ބަދުނާމު ވެދާނެތީ އާއި، އަނެއްކާވެސް އެމްއެމްޕީއާރުސީގެ ހަނދާންތައް އާވެގެން ހިނގައިދާނެތީ، ފޮރުވައިދިނީކަމަށް ވެދާނެއެވެ.\nއޭރުގެ ސަރުކާރުން ކުރަމުންދިޔަ ހުރިހާ ވައްކަމަކާއި ފަސާދައެއް ކުރިއަށް ގެންދިއުމުގައި މިނިވަން މުވައްސަސާތަކުން ހިމޭނުން އޮތުން އެއީ އެކަން ކުރުމަށް ލިބިފައިވާ އެންމެބޮޑު ހިތްވަރެވެ. މިކަމުގައި މިހާތަނަށް އަދިވެސް ޖަވާބުދާރީ ވެފައިނުވާތީ އިންތިހާއަށް ކަންބޮޑުވެއެވެ. މިސަރުކާރުން ކޮރަޕްޝަނުގެ މޫތައް ލުހެލުމަށް މަސައްކަތް ކުރާނަމަ، މިފަދަ ރިޕޯޓުތަކަށް ވެފައިވާގޮތާއި، ކަންތައް ގޮސްފައިވާގޮތް ބަލައިގެން ނޫނީ އެއްވެސް އަލިމަގެއް ނުފެންނާނެއެވެ.\nރައީސް އިބްރާހިމް މުހައްމަދު ސޯލިހުގެ ސަރުކާރުން މި ކޮރަޕްޝަން ބަލާނަމަ ވަރަށް ފުނަށް ފީނަންޖެހެއެވެ. މިކަމުގައި ޝާމިލްވެފައިވާ ހުރިހާ ފަރާތެއް އިންސާފުގެ ކުރިމައްޗަށް ގެންނަން ޖެހެއެވެ.


SunOnline: Gonjehun thakaa ekiu ves haggu thah kashavaru kohdheyn gina masakkaiy thakeh kurevey: Gender\nގޮންޖެހުންތަކާއެކު ވެސް ހައްގުތައް ކަށަވަރުކޮށްދޭން ގިނަ މަސައްކަތްތަކެއް ކުރެވޭ: ޖެންޑާ\nޝަފްނާ ހުސައިން 05 Nov 2020, 08:14\nގޮންޖެހުން ތަކެއް ހުރި ކަމުގައި ވީނަމަވެސް، މިންތީގެ ހަމަހަމަކަން ގާއިމުކުރުމާއި، ހަމަހަމަ އުސޫލެއްގެ މަތިން ހުރިހާ ފަރާތްތަކެއްގެ ހައްގުތައް ކަށަވަރު ކުރުމަށް ރާއްޖޭން ގިނަގުނަ މަސައްކަތްތަކެއް ކުރަމުން އަންނަ ކަމަށް ޖެންޑާ މިނިސްޓަރު އާއިޝަތު މުހައްމަދު ދީދީ މިއަދު ވިދާޅުވެއްޖެ އެވެ.\nޔުނިވާސަލް ޕީރިއޮޑިކް ރިވިއު (ޔޫޕީއާރު)ގެ ތިންވަނަ ސައިކަލްގައި ރޭ ވާހަކަދައްކަވަމުން މިނިސްޓަރު އާއިޝާ ވިދާޅުވީ ކުޑަކުދިންނާއި، ނުކުޅެދުންތެރިކަން ހުންނަ ފަރާތްތަކާއި، އަންހެނުންގެ ހައްގުތައް ރައްކާތެރިކޮށް، އަންހެނުން ބާރުވެރި ކުރުވުމާއި، މުޖުތަމައުގެ ރައްކާތެރިކަމަށް ރާއްޖޭން ގިނަ މަސައްކަތް ތަކެއް ކުރަމުން އަންނަ ކަމަށެވެ.\nއެގޮތުން، ރައީސް އިބްރާހިމް މުހައްމަދު ސޯލިހުގެ ވެރިކަމުގައި ސަރުކާރުން އެކުލަވާލައިފައިވާ ސްޓްރެޓީޖިކް އެކްޝަން ޕްލޭންގައި އިޖުތިމާއީ ރައްކާތެރިކަން ފޯރުކޮށްދިނުމާއި ރައްކާތެރިކަން ކަށަވަރު ކުރުމަށްޓަކައި ކުރަންޖެހޭ ކަންކަން ހާސިލު ކުރެވޭނެ ސްޓްރެޓެޖީތައް އެކުލަވަލާފައިވާކަން މިނިސްޓަރު ފާހަގަކުރެއްވިއެވެ.\nއަދި އެކި ދާއިރާތަކުން ކޮށްފައިވާ، އަދި ކުރަމުން އަންނަ މަސައްކަތްތަކުގެ ތަފްސީލް މިނިސްޓަރު ވަނީ ހިއްސާކުރައްވައިފައެވެ.\nއެގޮތުން 2016 ވަނަ އަހަރު ތަންފީޒު ކުރަންފެށި ޖެންޑާ އީކުއާލިޓީ ގާނޫނުގައި މިންތީގެ ތަފާތުކުރުންތައް ނައްތާލުމަށްޓަކައި އަޅަންޖެހޭ ގިނަގުނަ ފިޔަވަޅުތަކެއް ހިމަނާފައިވާ ކަމާއި، ޖެންޑާ އީކުއާލިޓީ ޕޮލިސީ އަކީ ރާއްޖޭގެ އަންހެނުންގެ ހާލަތު ރަނގަޅުކޮށް މިންތީގެ ހަމަހަމަކަން ގާއިމްކުރުމަށްޓަކައި އެޅުނު މުހިންމު ފިޔަވަޅެއް ކަމުގައި ދެކެވަޑައިގަންނަވާ ކަމަށް ވިދާޅުވިއެވެ.\nކަންކަން ނިންމާ ފެންވަރުގައި އަންހެނުންގެ ހިއްސާ އިތުރުކުރަން ސަރުކާރުން ގިނަ މަސައްކަތް ތަކެއް ކުރާކަން ފާހަގަކުރައްވައ، މި ސަރުކާރުގައި ރާއްޖޭގައި ފުރަތަމަ ފަހަރަށް އަންހެން ފަނޑިޔާރުން އައްޔަން ކުރުމަކީ މިންތީގެ ފަރަގު ކުޑަ ކުރުމަށް ކުރާ މަސައްކަތުގެ ހެއްކެއް ކަމަށް ވިދާޅުވިއެވެ.\nއަންހެނުން ބާރުވެރިކުރުމުގެ އެންމެ މުހިއްމު އެއް އަސާސަކީ އަންހެނުންނާއި އަންހެން ކުދިންނަށް ކުރާ އަނިޔާތައް ހުއްޓުވުން ކަމަށާއި، ގެވެށި އަނިޔާ ހުއްޓުވުމަށް އަޅަންޖެހޭ އެންމެހާ ފިޔަވަޅުތައް އެޅުމާއި، ހަރުދަނާ ގޮތެއްގައި ގާނޫނު ތަންފީޒުކުރުމަށް ކުރަންޖެހޭ އެންމެހާ މަސައްކަތްތައް ކުރާނެ ކަމުގެ ޔަގީންކަން ވެސް މިނިސްޓަރު ދެއްވިއެވެ.\nމިނިސްޓަރު ވިދާޅުވީ ޖިންސީ ފުރައްސާރަކުރުން ހުއްޓުވުމަށް އެކުލަވާލާފައިވާ ގާނޫނޫތައް މުރާޖައާކޮށް ސިވިލް ސާވިސްގެ އިންޑަކްޝަން ތަމްރީން ޕްރޮގްރާމް ތަކުގައި ޖެންޑާ މެއިންސްޓްރީމިންގެ މަސައްކަތްތައް ހިމަނާ، ވަކި ޖިންސަކަށްވީތީ ކުރާ އަނިޔާއާ ދެކޮޅަށް ސިއްހީ ދާއިރާ މަސައްކަތްކުރުމަށް ބޭނުންވާ ނިޒާމް ހަރުދަނާކޮށް ތަންފީޒުކުރުމަށްޓަކައި ކުރަންޖެހޭ އެންމެހައި މަސައްކަތްތައް ކުރަމުން އަންނަ ކަމަށެވެ.\nކޮވިޑް19 އާ ގުޅިގެން އަޅަމުން ގެންދިޔަ ފިޔަވަޅުތަކުގެ ސަބަބުން ގެވެށި އަނިޔާގެ އަމަލުތަކާއި ކުރިމަތިލާން ޖެހިފައިވާ ނާޒުކު ހާލަތްތަކުގައިވާ އަންހެނުން އިތުރަށް ނާޒުކު ހާލަތަކަށް ވެއްޓި ގެވެށި އަނިޔާގެ ޝިކާރައިގެ އަމަލުތަކާއި ކުރިމަތިލާން ޖެހުމުގެ ފުރުސަތު އޮތުމުގެ ސަބަބުން، މަސައްކަތްތަށް އިތުރަށް ތަރުތީބު ކުރެވި އެކުގައި މަސައްކަތް ކުރާ އިދާރާތަށް ގުޅިގެން އެފަދަ މައްސަލަތަށް މަދުކުރުމަށް ހަރުދަނާ މަސައްކަތްތަކެއް ކުރެވުނު ކަމަށް ވެސް މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ ރާއްޖެ ގުދުރަތީ ގޮތުން އުފެދިފައިވާ ގޮތުން ކުޑަކުދިންގެ ހައްގުތައް ރައްކާތެރިކޮށް ކަށަވަރުކުރުމަށް ކުރަމުން ގެންދާ މަސައްކަތް ތަކަށް ބޮޑު ގޮންޖެހުމެއް ކުރިމަތިވެފައިވާ ކަމަށެވެ.\nއެހެން ނަމަވެސް އެކަމަށް ހައްލެއް ހޯދުމުގެ މަގްސަދުގައި ކޮންމެ ރަށެއްގައި ކޮމިއުނިޓީ ސޯޝަލް ގްރޫޕްތައް ގާއިމުކޮށް ކުޑަކުދިންގެ ރައްކާތެރި ކުރުމަށް ކުރެވޭ ބައެއް މަސައްކަތްތައް ލާމަރްކަޒުކޮށް ކައުންސިލްތައް މެދުވެރިކޮށް ފޯރުކޮށް ދިނުމަށް ކުރަންޖެހޭ މަސައްކަތްތައް ތަރުތީބު ކުރެވެމުން އަންނަ ކަމަށް ވިދާޅުވިއެވެ.\nކުށްކުރާ ކުދިންނާއި ކުށުގެ ވެށީގައި އުޅޭ ކުދިންގެ މައްސަލަތަށް ހައްލުކުރުމަކީ މި ސަރުކާރުން ނުހަނު އަހަންމިއްޔަތުކަމެއް ދޭކަމެއް ކަން ވެސް މިނިސްޓަރު ފާހަގަކުރެއްވިއެވެ.\n"މި ދާއިރާއިން ގިނަ ކަންކަން ދިވެހިރާއްޖެއިން ހާސިލްކޮށްފައި ވީނަމަވެސް ރޭވިފައިވާ ކަންކަން ތަންފީޒުކުރުމުގައި ގޮންޖެހުންތަކެއް ހުރިކަން އަޅުގަނޑުމެން ގަބޫލުކުރަމެވެ. އަޅުގަނޑުމެން މިތިބީ ހަރުދަނާ މުޖުތަމަޢުއެއް ބިނާކުރުމަށް ކުރަންޖެހޭ މަސައްކަތްތަށް ކުރުމަށް ބޭނުންވާ ވަގުތާއި އެއްބާރުލުމާއި ކަންކަން ޕްލޭންކޮށް ތަންފީޒުކުރުމަށް ހޭދަކުރަން ތައްޔާރަށެވެ." މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ ސަރުކާރުން އަމަލުކުރުމަށް ކަނޑައަޅާފައިވާ ސިޔާތުތަކުގެ ސަބަބުން، ދާއިރާއަށް ބޭނުންވާ ހުރިހާ ވަސީލަތްތަކުގެ ދަތިތަކާއި، ތަމްރީން ކުރެވިފައިވާ މުވައްޒަފުންގެ ދަތިކަމަށް ހައްލު ލިބިގެންދާނެކަން ކަށަވަރުވާ ކަމަށެވެ.\nއަދި ދާއިރާގައި އެއްކުރެވޭ ތަފާތު މައުލޫމާތުތައް ޑިޖިޓަލައިޒް ކުރެވި މިކަމުގެ ސަބަބުން ދާއިރާއިގެ މަސައްކަތްތައް އިތުރަށް ހަރުދަނާވެ ކާމިޔާބު ކަމާއެކު ދާއިރާގެ މަސައްކަތްތަށް ކުރިއަށް ގެންދެވޭނެ ކަމަށެވެ.\nމިނިސްޓަރު ވަނީ އަންހެނުންނާއި ކުޑަކުދިންނަށް ދިމާވާ އެކިކަހަލަ ގޮންޖެހުންތަކަށް ހައްލެއް ހޯދުމުގައާއި، ކުޑަކުދިންނާއި ނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ ފަރާތްތަކުގެ ހައްގުތައް ރައްކާތެރި ކުރުމާއި ގުޅޭގޮތުން ކުރެވެމުންދާ މަސައްކަތްތައް އިތުރަށް ހަރުދަނާކުރުމަށް އަޅާނެ ފިޔަވަޅުތަކާ ގުޅޭގޮތުން ބައިނަލްއަގުވާމީ އެކި ޖަމިއްޔާތަކުން ލިބިފައިވާ އެކި އިރުޝާދުތަކާ އެއްގޮތަށް، ދާއިރާގެ މަސައްކަތް ހަރުދަނާކުރުމަށް އަޅަންހުރި ފިޔަވަޅުތައް އަޅާނެކަމުގެ ޔަގީންކަން ދެއްވައިފައެވެ.\n"ސާފުކޮށްދިނީ މަރުގެ އަދަބު ކަނޑައެޅުން ހުއްޓާނުލެވޭނެކަން"\n"ގޮންޖެހުންތަކާއެކު ވެސް ގިނަ މަސައްކަތްތަކެއް ކުރެވޭ"\nއަންހެނުން ހިތާނުކުރުން ގާނޫނީ ކުށަކަށް ހަދަނީ


Liverpool leadu fulhaakuri iru, Manchester City ah magaamu gellijje | Mihaaru\n27 ޑިސެމްބަރ 2018 - 09:30 1 comment\nލިވަޕޫލް ދަނޑުގައި ކުޅުނު މެޗުގައި އެ ޓީމުގެ ލަނޑުތައް ޖަހައިދިނީ ޑޭޔާން ލޮވްރެން، މުހައްމަދު ސަލާހު، ޒެރްޑަން ޝަގީރީ އަދި ފަބީނިއޯ އެވެ. މި މެޗުން ލިވަޕޫލް ހޯދި މޮޅާ އެކު އެ ޓީމުން ވަނީ 2018 ވަނަ އަހަރު ލީގުގައި 26 މޮޅު ހަމަކޮށްފަ އެވެ. މިއީ އެ ކްލަބްގެ ރެކޯޑެކެވެ.\nރޭގެ މެޗަށް ފަހު ލިވަޕޫލްގެ ކޯޗު ޔާގެން ކްލޮޕް ބުނީ ހަ ޕޮއިންޓުގެ ލީޑެއް ލިބުނަސް އަދި އުފާކުރެވެން ނެތް ކަމަށާއި އަދި އެއް ފަހަރު ހުރިހާ ޓީމަކާ ދެކޮޅަށް ކުޅެން ޖެހުމުން އަބަދުވެސް ވިސްނަނީ ލިބިފައި އޮތް ލީޑަކަށް ވުރެ ބޮޑަށް ކުރިއަށް ކުޅެން ޖެހިފައި އޮތް މެޗަށް ކަމަށެވެ.\nސިޓީ ރޭގެ މެޗުގައި ބަލިވިއިރު މިއީ 2016 ވަނަ އަހަރުގެ ޑިސެމްބަރު މަހަށް ފަހު ލީގުގައި އެ ޓީމު ޖެހިޖެހިގެން ދެ މެޗުން ބަލިވި ފުރަތަމަ ފަހަރެވެ. އަދި ސިޓީގެ ކޯޗުކަމާ ޕެޕް ގާޑިއޯލާ ހަވާލުވި ފަހުން 11 މެޗުން މިހާތަނަށް ބަލިވިއިރު، އޭގެ ތެެރެއިން ހަ މެޗު ކުޅުނީ ޑިސެމްބަރު މަހުގަ އެވެ.\nމިދިޔަ ހޮނިހިރު ދުވަހު އަމިއްލަ ދަނޑުގައި ކްރިސްޓަލް ޕެލަސް އަތުން ބަލިވުމުން ސިޓީން ރޭގެ މެޗު ފަށައިގެން ލެސްޓާ އަށް ޕްރެޝަރުކޮށް ލީޑުނެގި އެވެ. ސާޖިއޯ އަގުއޭރޯ ދިން ބޯޅައަކުން އެ ލަނޑު ޖެހީ ބެނާޑޯ ސިލްވާ އެވެ. ފުރަތަމަ ހާފު ނިމުމުގެ ކުރިން ލެސްޓާ އަށް އެއްވަރުކޮށްދިނީ މާކް އޮލްބްރައިޓަން އެވެ. ދެ ވަނަ ހާފުގައި ލެސްޓާ މޮޅުކޮށްދިން ލަނޑު ޖެހީ މެޗުގެ މޮޅު ކުޅުންތެރިއާ ރިކާޑޯ އެވެ. ސިޓީން މެޗު ނިންމާލީ އެއް ކުޅުންތެރިއަކު މަދުކޮށެވެ. އެއީ ފަބިއަން ޑެލްފަށް ރަތް ކާޑު ދެއްކުމުންނެވެ.\nސިޓީގެ ސާނޭ (ވ) ކައިރިން ލެސްޓާގެ އޮލްބްރައިޓަން ބޯޅަ ހިފައިގެންދަނީ. -- ފޮޓޯ: އޭއެފްޕީ\nޓޮޓެންހަމްގެ ސޮން ހެއުން މިން ދެ ގޯލް ޖެހިއިރު އެހެން ގޯލްތައް ޖެހީ ކްރިސްޓިއަން އެރިކްސެން، ލޫކަސް މޯރާ އަދި ހެރީ ކޭން އެވެ. މި މޮޅާ އެކު ދެ ވަނަ އަށް އެރި ނަމަވެސް ޓޮޓެންހަމްގެ ކޯޗު މައުރީސިއޯ ޕޮޗެޓީނޯ ވަނީ އެ ޓީމަށް ލީގަށް ވާދަކުރެވޭ ވާހަކަތައް އެހާ ބޮޑަށް ދައްކަން ޖެހޭ ކަމަށް އަދި ގަބޫލުނުކުރާ ކަމަށެވެ.\nރޭ ވަޓްފޯޑް އަތުން 2-1 އިން މޮޅުވެ ޗެލްސީ ވަނީ ހަތަރު ވަނައިގައި މަގާމު ދަމަހައްޓައިފަ އެވެ. އެޑެން ހަޒާޑް ރޭގެ މެޗުގައި ދެ ގޯލު ޖެހިއިރު، އޭނާ ވަނީ ޗެލްސީ އަށް 100 ލަނޑު ހަަމަކޮށްފަ އެވެ. ވަޓްފޯޑްގެ ލަނޑު ޖެހީ ރޮބާޓޯ ޕެރޭރާ އެވެ.\nހަތަރު ވަނައިގައި އޮތް ޗެލްސީ އަށް 19 މެޗުން 40 ޕޮއިންޓް ލިބިފައިވާއިރު، ފަސް ވަނައިގައި އޮތް އާސެނަލް ވަނީ ރަށުންބޭރުގައި 1-1 އިން ބްރައިޓަންއާ އެއްވަރުވެފަ އެވެ. އާސެނަލްގެ އޮތީ 19 މެޗުން 38 ޕޮއިންޓެވެ. ޕިއޭ އެމެރިކް އޮބާމަޔަންގެ ލަނޑުން އާސެނަލް ލީޑުނަގާފައިވަނިކޮށް ބްރައިޓަން އަށް އެއްވަރުކޮށްދިނީ ޔާގަން ލޮކާޑިއާ އެވެ.\nލީގުގެ ހަ ވަަނައިގައި އޮތް މެންޗެސްޓާ ޔުނައިޓެޑް ރޭ ވަނީ އަމިއްލަ ދަނޑުގައި ހަޑްސްފީލްޑް ޓައުން އަތުން 3-1 އިން މޮޅުވެފަ އެވެ. ކޯޗު އޮލެ ގުނާ ސޯލްޝެއާގެ އިރުޝާދުގެ ދަށުން އަމިއްލަ ދަނޑުގައި ކުޅުނު ފުރަތަމަ މެޗުގައި ޔުނައިޓެޑަށް މޮޅު ކުޅުމެއް ދެއްކީ ޕައުލް ޕޮގްބާ އެވެ. އޭނާ ދެ ލަނޑު ޖެހިއިރު، އަނެއް ލަނޑު ކާމިޔާބުކުރީ މަޓިޗް އެވެ.\nއިތުރު ލިޔުންތައް މެންޗެސްޓާ ޔުނައިޓެޑް މެންޗެސްޓާ ސިޓީ އާސެނަލް ޗެލްސީ ޓޮޓެންހަމް އިންގްލިޝް ޕްރިމިއާ ލީގް ލިވަޕޫލް


ޙިކުމަތުގެ ބަސް | ޙެޔޮބަސް\nHome އާންމު ލިޔުން ޙިކުމަތުގެ ބަސް\nޙިކުމަތުގެ ބަސް މިއީ ޝައިޙް ޙުސައިން ރަޝީދު އަޙްމަދު ލިޔުއްވާފައިވާ ވަރަށް އިބްރައްތެރި ބަސްތަކެކެވެ. ބަސްތަކަކީ ޙިކުމަތްތެރި މުހިންމު ބަސްތަކަކަށްވާތީ ހެޔޮބަސްގެ ކިޔުންތެރިންނާއި ހިއްސާކުރަމެވެ.\nއިމާމު ޝާފިޢީ ވިދާޅުވެފައި ވެއެވެ.\n” ﷲ ގަންދީ ބުނަމެވެ. ފިނި ފެނަކީ އެބުއިމުން އަހަރެންގެ ބަނިޔާދަން ކަން ގެއްލުވައިލާ އެއްޗެއްކަން އެނގޭނަމަ އަހަރެން ހޫނުފެން ނޫން އެހެން އެއްޗެއް ނުބުއީހެވެ.”\nހެއު ޞާލިޙުންގެ ކިބައިންޝަފާޢަތަށް އެދުން:\nއިމާމު ޝާފިޢީގެ ޅެން ބަސްފުޅެއްގައި އައިސްފައި ވެއެވެ.\nމާނައީ: އަހުރެންނަކީ މާބޮޑު ހެއު ޞާލިޙު މީހެއް ނޫނީމެވެ. އެހެނަސް އަހުރެން ޞާޙިލުން ދެކެ އަހުރެން ނުހަނު ލޯބުވެއެވެ. އަހުރެން އުއްމީދު ކުރަނީ އެއުރެންގެ ކިބައިން އަހުރެންނަށް ޝަފާޢަތެއް ލިބިދާނެ ކަމަށެވެ\nތިން ކަމަކާއި ލައިގެންނޫނީ ފައިދާއެއް ނުކުރާނެ:\nދަރުސާއި ނަޞީޙަތުގެ ބަހުން ފައިދާ ކުރާނީ އޭގައި ތިން ކަމެއް ހުރެގެންނެވެ. އެއީ:\nހިތުގެ އިޚްލާޞްތެރި ކަމާއިދުލުގެ ފަސޭހަ ކަމާއިއަޑުއަހާ މީހުންގެ ޠަބީޢަތް އެނގުމެވެ.\n(1) ފުރަތަމަ ކަމަކީ ނަޞީޙަތްދޭ މީހާ އިޚްލާޞްތެރި މީހަކަށް ވުމެވެ. އެހެންކަމުން ތިމާ ދޭ ނަޞީޙަތަކީ ތިމާގެ ހިތާއި ﷲއާ ގުޅިފައިވާ، އެކަމުގައި ﷲގެ ވަޖުހުފުޅު ޚާލިޞްވެފައިވާ އިޚްލާޞްތެރި ކަމަކަށް ވާންޖެހޭނެއެވެ. ތިމާގެ ހިތުގައި ދެވަނަ އެހެން އެދުމެއް އޮވެގެން ނުވާނެއެވެ. މިގޮތުން މީހުންގެ ކުރިމަތީ ތިމާއަކީ މޮޅު މީހެއްކަން ދެއްކުމަށް، ނުވަތަ އަނެކުންގެ ކިބައިން ދުނިޔެވީ ކޮންމެވެސް މަންފާއެއް ޙާޞިލު ކުރުމުގެ ގޮތުން ތިމާގެމައްޗަށް ނަޞީޙަތް ބިނާ ކުރާނަމަ އެކަން ވެގެންދާނީ ފޫނެތް ފަޔަކަށް ފެންއެޅުން ކަހަލަ ކަމަށެވެ.\n(2) ދެވަނަ ކަމަކީ ވާހަކަ ދެއްކުމުގެ ގުޅަދާނަކަން ލިބިފައި ހުރުމެވެ. ތިމާގެ ދުލުގެ ފަސޭހަކަމަކީ ނުވަތަ ބަހުގެ ފަޞާޙަތްތެރިކަމަކީ ﷲގެ ޙަޟުރަތުން އެމީހަކަށް ލިބިފައިވާ މައުހިބާއެކެވެ. ހަދިޔާއެކެވެ. އެއީ ކޮންމެ ކޮންމެ މީހަކަށް ލިބިގެންވާ ކަމެއް ނޫނެވެ. މިމައުހިބާ ލިބުމުގައި ކޮންމެހެން އެމީހަކީ މޮޅު މީހަކަށް ނުވަތަ މާގިނަ އެއްޗެހިތަކެއް ދަންނަ މީހަކަށްވެސް ވުން ލާޒިމެއް ނޫނެވެ. މިގޮތުން ވާހަކަ ދެއްކުމުގެ ކުޅަދާނަކަމާއެކު ތިމާގެ ކިބައިގައި މައުރިފާވެރިކަން އިތުރުވެއްޖެނަމަ، އެއީ އަލީގެ މައްޗަށް އައްޔެކެވެ. އެހެންކަމުން ތިމާއަށް ދުލުގެ ފަޞާޙަތްތެރިކަމުގެ ނިޢުމަތް ލިބިއްޖެ މީހަކަށް ތިމާގެ މަޢުރިފާއާއި ޢިލްމުވެރިކަން އިތުރު ކުރުމަކީ ކޮންމެހެންވެސް ނުކޮށް ދޫކޮށްލައިގެން ވާނޭ ކަމެއް ނޫނެވެ. ނޫންނަމަ އެކަން ވެގެންދާނީ މޮޅު، ތޫނު ހަތިޔާރެއްގެ ބޭނުންކުރަން ނޭގޭ މީހެއްގެ މިލްކިއްޔަތުގައި އެފަދަ ހަތިޔާރެއް އޮތުންފަދަ ކަމެކެވެ. ޝައްކެއްނެތި ތިމާގެ އަތުގައި ޢުމަރުގެފާނުންގެ ކަނޑިކޮޅު އޮތަކަސް ޢުމަރުގެފާނަކަށް ނުވާނެއެވެ. އެފަދަ ފަހުލަވާނަކަށްވެސް ނުވާނެއެވެ.\n(3) ތިންވަނަ ކަމަކީ ތިމާ ތަޖްރިބާވެރިއަކަށް ވުމާއެކު، ތިމާ މުޚާޠަބުވާ މީހުންގެ ޠަބީޢަތް ތިމާއަށް އެނގިހުރުމެވެ. ތިމާއަށް ކިތަންމެ ވަރަކަށް ޢިލްމު އެނގިފައި ހުއްޓަސް، އަދި ތިމާގެ ދޫ ކިތަންމެ ފަސޭހަވިއަކަސް، ތިމާގެ ކިބައިގައި ތަޖްރިބާއެއް ނިތިއްޖެނަމަ އަނެއްކާވެސް އެއޮތީ މޮޔައެއްގެ އަތަށް ކަނޑިއެއް ދިނުން ފަދަ ކަމަކާ މަތިވެފައެވެ. ޢިލްމަކީ ހަތިޔާރެކެވެ. އެހަތިޔާރު އޮންނަންވާނީ އޭގެ ބޭނުންކުރަން އެނގޭ، އެކަމުގެ ތަޖްރިބާއާއި ހުނަރު ހުރި މީހެއްގެ އަތުގައެވެ. ނުވަތަ އެމީހަކަށް އެޢިލްމުގެ ފައިދާއެއް ކުރާނީ އަދި އަނެކުންނަށް އެއިން ފައިދާއެއް ހޯދައިދެވޭނީ ތިމާގެ ކިބައިގައި އެކަމުގެ ފުރިހަމަ ޤާބިލިއްޔަތާއި ހުނަރުވެރިކަން ހުރެގެންނެވެ. މިގޮތުން ތިމާ އެބަޔަކާ މުޚާޠަބުކުރާ ބަޔަކީ ކޮންކަހަލަ، ކޮން ފެންވަރެއްގެ، ކޮން މާޙައުލެއްގައި ދިރިއުޅޭ، ކޮންމެ ޢުމުރެއްގެ، ޢިލްމާއި ޙިލްމުގެ ގޮތުން ކިހާހިސާބަކަށް ސިކުނޑި ފޯރާފައިވާ ބަޔަކުކަން، ތިމާއަށް ނޭގި ހުރެ އެމީހުންނަށް ނަޞީޙަތްދީ ވަޢުޒާއި ދަރުސުދޭން ފަށައިފިނަމަ އެއިން އެބަޔަކަށް ހަލާކާއި ކުރިމަތިލާން ޖެހުން ދުރުކަމަކަށް ނުވާނެއެވެ.\nއެހެންކަމުން ބަޔާންވެދިޔަ ތިން ސިފައަކީ ދަޢުވަތުދޭ މީހަކަށް ނުވަތަ ދީނަށް ގޮވައިލާ މީހަކަށް ނުވަތަ ދާޢީއަކަށް ނުވަތަ ދަރުސުދޭ މީހަކަށް، އެމީހެއްގެ ކިބައިގައި ކޮންމެހެން ބަހައްޓަންޖެހޭ މުހިންމު ތިން ސިފައެވެ. މިތިން ސިފައަށް އިޝާރަތް ކުރަށްވަމުން ކީރިތި ޤުރުއާނުގެ، އައްނަޙްލު ސޫރަތުގެ 125 ވަނަ އާޔަތުގައި މާތް ﷲ ވަޙީ ކުރަށްވާފައި ވަނީ މިފަދައިންނެވެ. اُدْعُ إلَى سَبِيلِ رَبِّكَ بِالْحِكْمَةِ وَالْمَوْعِظَةِ الْحَسَنَةِ وَجَادِلْهُمْ بِالَّتِى هِيَ أَحْسَنُ މާނައީ: އޭ ރަސޫލާއެވެ! ކަލޭގެވެރި ރަސްކަލާނގެ މަގަށް، މީސްތަކުންނަށް ދަޢުވަތު ދޭހިނދު ޙިކުމަތްތެރިކަމާއި މޮޅު، ރިވެތި ނަޞީޙަތާއެކު އެމީހުންނަށް ވިސްނައިދޭށެވެ! އަދި އެމީހުންނާ ބަހުސެއް ކުރަން ޖެހިއްޖެ ޙާލަތެއްގައިވެސް އެކަމުގައި އޮންނަ މަޑުމައިތިރި ރިވެތި މަގު އިޚްތިޔާރު ކުރާށެވެ.\nމުދާ ރައްކައުތެރި ކުރެވޭނެ ތިންސިފަ:\nމުދަލަކީ ﷲގެ ޙަޟުރަތުން މީހާއާ ޙަވާލުކުރެވޭ އެއްޗެކެވެ. އެއީ ކޮންމެހެން ތިމާގެ ޢިލްމަކުން، ނުވަތަ ތިމާގެ ބާރަކުން، ނުވަތަ ތިމާގެ ހުނަރަކުން ލިބެމުންދާ އެއްޗެއް ނޫނެވެ. ޙަޤީޤަތުގައި ތިމާއަށް މުދާ ދެއްވަނީ ތިމާއަށް ﷲގެ ޙަޟްރަތުން ކުރިމަތިކުރެވޭ އިމްތިޙާނަކަށެވެ. ފާސްވޭތޯ ބެއްލެވުމަށެވެ. ނުވަތަ ފޭލިވެގެންދަނީ ކިހާ އަވަހަކަށްތޯ ދެއްކެވުމަށެވެ. އެހެންކަމުން މުދަލެއް ތިމާއަށް ލިބިއްޖެނަމަ އޭގައި ތިން ސިފަ އެކުލެވިގެން ނުވާނަމަ ތިމާއަށް އެމުދާ ތިމާގެ އަތުގައި ރައްކައުތެރި ނުކުރެވޭނެއެވެ. ޝައްކެއްނެތެވެ. ތިމާއަށް ލިބިފައިވާ، ތިމާގެ މުދާ ތިމާގެ އަތުގައި ސަލާމަތްތެރިވެ ރައްކައުތެރި ކުރެވޭނީ ތިމާގެ ކިބައިގައި މުދަލާ ގުޅޭ ތިން ސިފައެއް ހުރެގެންނެވެ.\n(1) އަނިޔާވެރިކަމެއް ނެތުން: ތިމާ ޖަމާކުރާ މުދާ ހޯދިފައި ހުންނަންޖެހޭނީ، އެހޯދުމުގައި އެއްވެސް އަނިޔާވެރިކަމެއް ނެތިއެވެ. ޙަލާލު ގޮތުގައެވެ. މުދަލަކީ ވިހައެއްފަދަ އެއްޗެކެވެ. ނަހަލާލު ގޮތެއްގައި މުދާ ހޯދައިފިނަމަ ތިމާއަށް އެމުދާ ވިހަލާނެއެވެ. ތިމާއަށް އާފަތަކަށް އެމުދާ ވެގެންދާނެއެވެ.\n(2) އިސްރާފު ނުކުރުން: މުދަލަކީ ﷲ ތިމާއާ ޙަވާލުކުރަށްވާފައިވާ އަމާނަތެކެވެ. އެއަމާނާތަށް ޚިޔާނާތްތެރިވެގެން ނުވާނެއެވެ. ޚަރަދު ކުރުމުގައި ތިމާއަށާއި ތިމާ ޚަރަދުކުރަން ވާޖިބުވެފައިވާ މީހުންގެ އިތުރުން ﷲގެ ޙައްޤާއި އަނެކުންގެ ޙައްޤު އަދާކުރަން ވާނެއެވެ. މިއިން އެއްވެސް ކަމެއްގައި އިސްރާފުކޮށް، ބޭނުންނެތް ވިޔާނުދާ ޚަރަދު ކޮށްގެން ނުވާނެއެވެ. ނޫންނަމަ އެމުދާ އެންމެފަހުން ވެގެންދާނީ އާފަތަކަށެވެ. އިސްރާފު ކުރުމަކީ ތިމާގެ އަތްމަތިން ބަރަކާތް ހުސްވެގެންދާ ކަމެކެވެ. ޒަކާތް ދިނުމާއި ޞަދަޤާތް ދިނުމަކީ ތިމާގެ އަތްމަތީގައި ބަރަކާތް އިތުރުވެ، މުދާ އިތުރުވާ ކަމެކެވެ. އެހެންކަމުން އިސްރާފު ކުރުމެއްނެތި މިކަންކަމުގައިވެސް ތިމާގެ މުދާ ބައިވެރިކުރަންވާނެއެވެ. މާތް ﷲ ވަޙީ ކުރަށްވާފައި ވެއެވެ. يَا بَنِي آدَمَ خُذُوا زِينَتَكُمْ عِنْدَ كُلِّ مَسْجِدٍ وَكُلُوا وَاشْرَبُوا وَلَا تُسْرِفُوا إِنَّهُ لَا يُحِبُّ الْمُسْرِفِينَ (الأعراف: 31) މާނައީ: އޭ އާދަމުގެ ދަރިންނޭވެ! ނަމާދަށް ދާއިރު ރީތިވެ، ޒީނަތްތެރިވެގެން ﷲ ގެ ޙަޟުރަތަށް ކުއްތަންވާށެވެ! އަދި ﷲ ދެއްވި މުދަލުން، އުފަލާއެކު ކައިބޮއި އުޅޭށެވެ! އެހެނަސް ނަމަނަމަ އިސްރާފު ނުކުރާށެވެ! ދަންނާށެވެ! އިސްރާފުކުރާ މީހުންދެކެ ﷲ ލޯބިވެ ވޮޑިނުގަންނަވައެވެ. މިއެވެ.\n(3) ދަހިނުވުން: މުދާ ބަލަހައްޓައި ރައްކައުތެރި ކުރަންޖެހޭނީ ތިމާ އެއަށް ދަހިވެ ބަޚީލުވެގެނެއް ނޫނެވެ. ދަހިވުމަކީ ބައްޔެކެވެ. މުދަލުގައި ވިހަ ފަނި އަޅާ ކަމެކެވެ. އަދި ފަނިއެޅުމަކީ މުދާ ހަލާކު ކޮށްފަނިވި ކަމެކެވެ. ތިމާގެ ޢާއްމު ތަކެތީގައި ފަނިއެޅުމުން ހަލާކުވާ ފަދައިންނެވެ. އެއިން ބަރަކާތް ހުސްވެ ކަމީނާވާ ކަމެކެވެ. މުދަލުން އިސްރާފު ނުކުރުމުގެ މާނައަކީ ދަހިވެތި ވުމެއް ނޫނެވެ. އަހަރެމެން ހަނދުމަ ބަހައްޓަން ޖެހޭ ކަމަކީ ތިމާގެ ކިބައިގައި ދަހިވެތިކަމާއި ބަޚީލުކަމުގެ ބަލި އަށަގެންފި ކަމުގައި ވާނަމަ މުދާ ތިމާގެ އަތުގައި ހަރުނުލާނެއެވެ. ތިމާއަށް ހީވަނީ މުދަލުން ޚަރަދު ނުކުރުމުން އިތުރުވެދާ ކަމަށެވެ. ޙަޤީޤަތަކީ އެއީއެއް ނޫނެވެ. މުދާ އިތުރުކުރަން ބޭނުންނަމަ ޚަރަދުވެސް ކުރަންޖެހޭނެއެވެ. މިގޮތުން ޚަރަދުކުރުމުގައި އަބަދުވެސް ތިން ފަރާތެއްގެ ޙައްޤެއް އޭގައި ވާކަން ދަންނަންވާނެއެވެ. އެއީ ތިމާގެ ނަފްސުގެ ޙައްޤާއި ﷲގެ ޙައްޤާއި ތިމާއަށް ބަލަދު އަރާފައިވާ މީހުންގެ ޙައްޤެވެ. މިތިން ޙައްްޤު ފުރިހަމައަށް އަދާކޮށްގެން ނޫނީ މުދަލާމެދު ހެއުގޮތުގައި މުޢާމަލާ ނުކުރެވޭނެއެވެ. މުދަލާއެކު ހެއު ގޮތުގައި މުޢާމަލާ ނުކުރާ މީހަކާއެކު މުދާ ދެމިހުންނާނެއެވެ. އައްތަޣާބުން ސޫރަތުގެ 16 ވަނަ އާޔަތާއި 17 ވަނަ އާޔަތުގައި މާތް ﷲ އަންގަވާފައި ވަނީ މިފަދައިންނެވެ. فَاتَّقُوا اللَّهَ مَا اسْتَطَعْتُمْ وَاسْمَعُوا وَأَطِيعُوا وَأَنْفِقُوا خَيْرًا لأنْفُسِكُمْ وَمَنْ يُوقَ شُحَّ نَفْسِهِ فَأُولَئِكَ هُمُ الْمُفْلِحُونَ (١٦) إِنْ تُقْرِضُوا اللَّهَ قَرْضًا حَسَنًا يُضَاعِفْهُ لَكُمْ وَيَغْفِرْ لَكُمْ وَاللَّهُ شَكُورٌ حَلِيمٌ (١٧) މާނައީ: ތިޔަބައިމީހުން، ތިމާމެންނަށް ވީމިންވަރަކުން ﷲއަށް ބިރުވެތިވެ އުޅޭށެވެ. އަދި އެއިލާހުގެ އަމުރުފުޅުތަކަށް ސަމާލުކަންދީ، ކަންފަތްދޭށެވެ! އަދި އެއިލާހުގެ އެންގެވުންތަކަށް ތަބާވާށެވެ! ތިމާއަށް އެއިލާހު ދެއްވި މުދަލުން ހޭދަކޮށް އުޅޭށެވެ. ތިމާމެންނަށްޓަކައި އޮތް ހެއުމަގަކީ މިއީއެވެ. ދަންނާށެވެ! ތިމާގެ ޠަބީޢަތުގައި ހުންނަ ދަހިވެތިކަމުން ތިމާގެ ނަފްސު ސަލާމަތްކޮށްފި މީހާއީ ޔަޤީނުންވެސް ކާމިޔާބުގެ މަގު ލިބިގެންފި މީހެކެވެ. އަދިވެސް ދަންނާށެވެ! ﷲގެ މަގުގައި ތިޔަބައިމީހުން ހެއުގޮތުގައި ހޭދަކުރާ ކަމުގައި ވަނީނަމަ، އޭގެ ބަދަލުގައި ﷲ ތިޔަބައިމީހުންގެ މުދަލުގައި ބަރަކާތް ލައްވައި، މުދާ އެތަށްގުނައަށް އިތުރުކޮށް ދެއްވާނެތެވެ. އަދި ތިޔަބައިމީހުންގެ ފާފަ ފުއްސަވައި ދެއްވާނެތެވެ. ދަންނާށެވެ! ﷲ އީ ޝުކުރުކުރާ މީހުންނަށް ފުރިހަމަ ބަދަލު ދެއްވާ، ފާފަވެރިއަޅުންނަށް ކޯފާވެވޮޑިގަތުމުގައި ކެތްތެރިވެ ވޮޑިގެންވާ އިލާހެވެ.\nيابني ذقت الطيبات كلها فلم أجد أطيب من العافيه ދަރިފުޅާއެވެ! އަހުރެން މިވަނީ އެންމެހައި މީރު ތަކެއްޗެއްގެ ރަހަ ބަލައިފައެވެ. ނަމަވެސް ފުރިހަމަ ޞިއްޙަތާއި ޢާފިޔަތުގެ ވުރެން މީރު އެއްޗެއް އަހަންނަކަށް ނުފެނުނެވެ.\nPrevious articleޣަރަޤުވެ މަރުވާ މީހުން\nNext articleﷲ ތަޢާލާ ޙަލްޤު ތަކުންނަށް ސިއްރު ކުރައްވަވާފައިވާ ދުވަހެއް…\nއަޅުގަނޑުމެންގެ މަޤްޞަދަކީ ދިވެހިންނަށް ހެޔޮބަސް ފޯރުކޮށްދިނުމެވެ.\nއާންމު ލިޔުން Feb 28, 2013


SunOnline:6court akah magistrate in ayyankoffi\nހަ ކޯޓަކަށް މެޖިސްޓްރޭޓުން އައްޔަންކޮށްފި\n26 Nov 2020, 17:47\nކޯޓުތަކަށް މެޖިސްޓްރޭޓުން އައްޔަންކުރުން -- ފޮޓޯ/ ޖޭއެސްސީ\nހަ މެޖިސްޓްރޭޓު ކޯޓަކަށް އައްޔަންކުރަން ފެންނަ ކަމަށް ޖުޑީޝަލް ސާވިސް ކޮމިޝަނުން ނިންމި ފަނޑިޔާރުން މިއަދު މަގާމުގެ ހުވާކުރައްވައިފިއެވެ.\nފަނޑިޔާރުން ހުވާކުރުމުގެ ރަސްމިއްޔާތު ބާއްވާފައި ވަނީ މިއަދު ޖޭއެސްސީގެ އިދާރާގައެވެ.\nމިއަދު ފަނޑިޔާރުން އައްޔަންކޮށްފައި ވަނީ ހދ. ކުޅުދުއްފުށި، ށ. ފުނަދޫ، ނ. މަނަދޫ، ގދ. ތިނަދޫ، ރ. މަޑުއްވަރި އަދި ސ. ފޭދޫ މެޖިސްޓްރޭޓް ކޯޓަށެވެ.\nކުޅުދުއްފުށި މެޖިސްޓްރޭޓް ކޯޓުގެ މެޖިސްޓްރޭޓް ކަމަށް އައްޔަންކޮށްފައި ވަނީ އެރަށު ނޫރަންގެ، މުހައްމަދު އިސްމާއީލް އެވެ. މުހައްމަދު އިސްމާއީލް ވަނީ ރާއްޖޭގެ ގައުމީ ޔުނިވާސިޓީން ބެޗެލާސް އޮފް ޝަރީއާ އެންޑް ލޯ ހާސިލްކުރައްވައިފައެވެ. އޭނާ ކުރިން ހުންނެވީ ސިވިލް ކޯޓުގެ ލީގަލް އޮފިސަރެއްގެ ގޮތުގައެވެ.\nފުނަދޫ ކޯޓުގެ މެޖިސްޓްރޭޓް ކަމަށް އައްޔަންކޮށްފައި ވަނީ މާލެ، ގ. ނޫމަރާވިލާ، ޝީރީން ނާހިދާ ލަތީފް އެވެ. ޝީރީން ނާހިދާ ލަތީފަކީ ޝަރީއަތާއި ގާނޫނުގެ ދާއިރާއިން ޑިޕްލޮމާ ހާސިލްކުރައްވާފައި ވަނީ މައުހަދުއް ދިރާސާތިލް އިސްލާމިއްޔާއިންނެވެ. އަދި ފަނޑިޔާރުކަމުގައި ތިން އަހަރު ތަޖުރިބާ ލިބިވަޑައިގެންފައިވެއެވެ.\nމަނަދޫ މެޖިސްޓްރޭޓް ކޯޓުގެ މެޖިސްޓްރޭޓްކަމަށް އައްޔަންކޮށްފައި ވަނީ ށ. މަގޫދޫ، ހަވީރީނާޒު، އާދަމް ސަލީމް އެވެ. އާދަމް ސަލީމް ބެޗްލާ އޮފް ޝަރީއާ އެންޑް ލޯ ހާސިލްކުރައްވާފައި ވަނީ ކުއްލިޔަތުއް ދިރާސާތިލް އިސްލާމިއްޔާއިންނެވެ. އޭނާ މީގެ ކުރިން ހުންނެވީ މަނަދޫ މެޖިސްޓްރޭޓް ކޯޓުގެ އެސިސްޓެންޓް ލީގަލް އޮފިސަރުގެ މަގާމުގައެވެ.\nތިނަދޫ މެޖިސްޓްރޭޓް ކޯޓުގެ މެޖިސްޓްރޭޓްކަމަށް އައްޔަންކުރީ ގއ. ގެމަނަފުށީ، އެތުމާގެ އަހްމަދު އާދަމް އެވެ. ރާއްޖޭގެ ގައުމީ ޔުނިވާސިޓީން ބެޗެލާސް އޮފް ޝަރީއާ އެންޑް ލޯ (އޮނާޒް ހާސިލްކުރައްވާފައިވާ އަހްމަދު އާދަމް ވަނީ ޕްރޮސެކިއުޓާ ޖެނެރަލްގެ އޮފީހުގައި ޕަބްލިކް ޕްރޮސެކިއުޓަރެއްގެ ގޮތުގައި ދެ އަހަރު މަސައްކަތް ކުރައްވައިފައެވެ.\nރ. މަޑުއްވަރީ މެޖިސްޓްރޭޓް ކޯޓުގެ އިސް މެޖިސްޓްރޭޓް ކަމަށް އައްޔަންކުރީ ކޮޅުމަޑުލު މަޑިފުށި، ސިގްނަލްގެ، އަކްރަމް ރަފީއު އެވެ. ރާއްޖޭގެ ގައުމީ ޔުނިވާސިޓީން ބެޗެލާސް އޮފް ޝަރީއާ އެންޑް ލޯ ހާސިލްކުރައްވާފައިވާ އަކްރަމް ރަފީއު މީގެކުރިން ހުންނެވީ ހައުސިން ޑިވެލޮޕްމަންޓް ކޯޕަރޭޝަންގެ ލީގަލް ކައުންސެލްގެ މަގާމުގައެވެ.\nއައްޑޫ ފޭދޫ މެޖިސްޓްރޭޓް ކޯޓުގެ އިސް މެޖިސްޓްރޭޓްކަމަށް އައްޔަންކުރީ ސ. މަރަދޫފޭދޫ މެރީވިލާ، މުހައްމަދު އަފީފް އެވެ. މުހައްމަދު އަފީފަކީ އިސްލާމިކް ޔުނިވާސިޓީ އޮފް މަދީނާ އިން އިސްލާމިކް ލޯ އިން ބެޗްލާސް ޑިގްރީ ހާސިލްކުރައްވައިފައެވެ. މުހައްމަދު އަފީފް ކުރިން ހުންނީ ފެކަލްޓީ އޮފް ޝަރީއާ އެންޑް ލޯ ހިތަދޫ ކެމްޕަސްގެ ލެކްޗަރާއެއްގެ މަގާމުގައެވެ.\nދެ ގާޒީއެއްގެ މައްސަލަ ޖޭއެސްސީއިން ބަލަނީ\nފަނޑިޔާރުންނަށް އާއިލީ މީހުންނާ އެއް ކޯޓެއްގައި ނޫޅެވޭނެ


Parcel Akun Dhun Araathee Amazon Ge Imaaraathakun Meehun Huskohfi - Vaguthu\nޕާރުސަލަކުން ދުން އަރާތީ އެމޭޒަންގެ އިމާރާތަކުން މީހުން ހުސްކޮށްފި\nއެމެރިކާގެ ސިޓީއެއް ކަމަށްވާ ލެޒިންގްޓަންގައި ހުންނަ އެމޭޒަންގެ ފުލްފިލްމަންޓް ސެންޓަރަށް ގެންދިޔަ ޕާރުސަލަކުން ދުން އަރާތީ އެވަގުތު މަސައްކަތްކުރަން ތިބި އެމޭޒަންގެ ގިނަ އަދަދެއްގެ މުވައްޒަފުން އެތަނުން ނެރެ، އިމާރާތް ހުސްކޮށްފިއެވެ.\nމިއަދު ހެނދުނުގެ ވަގުތެއްގައި ހިނގި މި ހާދިސާ އާއި ގުޅިގެން ލެޒިންޓަންގެ ކަމާއި ބެހޭ އިދާރާތައް ވަގުތުން އެލާޓަށް ގެނެސްފައިވާއިރު، އެ ސެންޓަރާއި، ސެންޓަރު ހުންނަ ސަރަޙައްދު ވަނީ ބަންދުކޮށްފައެވެ.\nއޮފިޝަލުންނާއި ހަވާލާދީ ނޫސްތައް ބުނާގޮތުގައި އެމޭޒަންގެ އިމާރާތެއްގެ ތެރޭގައި ހުރި ޕާރުސަލެއްގެ ތެރެއިން ދުން އަރަމުންދާ ކަމުގެ ރިޕޯޓް މިއަދު ހެނދުނު ލިބިފައިވާއިރު، އެ ދުމުގެ އަސަރުކުރި މުވައްޒަފުންނަށް ސިއްޙީ ހާލަތުތައް މެދުވެރިވެގެން ސިއްޙީ ފަރުވާ ހޯދާފައިވާ ކަމުގެ މަޢުލޫމާތު ލިބިފައިވާ ކަމަށެވެ. އެގޮތުން އެއިން ބައެއް މުވައްޒަފުންގެ ލޮލަށް ދުމުގެ އަސަރުކޮށްގެން ވެސް ފަރުވާދީފައިވާ ކަމަށް އެފަރާތުން ބުނެފައި ވެއެވެ.\nމި ހާދިސާ އާއި ގުޅިގެން އެމޭޒަންގެ އޮފިޝަލަކު ބުނެފައިވަނީ، ދުން އަރާފައިވަނީ އެމޭޒަނުން ޑެލިވަރީކުރުމުން އަނބުރާ އެ ސެންޓަރަށް ގެންދެވުނު ޕާރުސަލަކުން ކަމަށެވެ. ނަމަވެސް އޭގެތެރޭގައި ހުރީ ކޮން އެއްޗެއް ކަމެއް ނޭނގޭ ކަމަށާއި، ދުން އަރަން ފެށުމުން އިމާރާތުން މުވައްޒަފުން ހުސްކޮށް ކަމާއި ބެހޭ ފަރާތްތަކުގެ ސަމާލުކަމަށް އެކަން ގެނެވުނު ކަމަށެވެ.\nމި ހާދިސާގެ ރިޕޯޓް ލިބުމާއެކު ލެޒިންޓަންގެ ފަޔާ ޑިޕާޓްމަންޓާއި ފުލުހުންގެ އިތުރުން އެނޫންވެސް ކަމާއި ގުޅުންހުރި އިދާރާތަކުގެ އޮފިޝަލުން ސެންޓަރު ހުރި ސަރަޙައްދުގައި ހަރަކާތްތެރިވަމުންދާއިރު، ދުން އަރަމުންދާ ޕާރުސަލާއި ގުޅޭގޮތުން އަދި ވަކި އެއްޗެއް ބުނެފައެއް ނުވެއެވެ. މަސްދަރުތަކާއި ހަވާލާދީ ނޫސްތަކުގައި ބުނެފައިވަނީ، އެ ޕާރުސަލް އަދިވެސް އިނީ ފުލްފިލްމަންޓު ސެންޓަރުގެ ތެރޭގައެވެ.


ޖަޕާނު ސަރުކާރުގެ އެހީގައި ހިންގަވާ ރާއްޖޭގެ ރަށްރަށުގެ ބަނދަރު ހެދުމުގެ މަޝްރޫޢު އަންނަ އާދީއްތަ ދުވަހު ރައީސް މުޙަންމަދު ނަޝީދު އިފްތިތާޙް ކޮށްދެއްވާނެ\nއެއްވެސް ހާލެއްގައި އެއްވެސް ސިވިލް ސަރވަންޓަކަށް ބިރުދައްކަވައި، ވަޒީފާއަށް ގޮތެއްވެދާނެ ކަމަށް އިޝާރާތް ކުރައްވައި، އިންޒާރު ދެއްވައި، އެބާވަތުގެ ކަމެއް ކުރައްވާކަށް ބޭނުންފުޅުނުވާ ކަމުގައި ރައީސް މުޙަންމަދު ނަޝީދު ވިދާޅުވެއްޖެ\nފުވައްމުލަކުގެ ތަރައްޤީއަށާއި ކުރިއެރުމަށް ހިންގަވަންޖެހޭ މަޝްރޫޢުތަކާއި މަސައްކަތްތައް ސަރުކާރުން ހިންގަވާނެ ކަމުގައި ރައީސް މުޙަންމަދު ނަޝީދު ވިދާޅުވެއްޖެ\n23 އޭޕްރިލް 2009\nއައްޑުއަތޮޅު ހުޅުދޫމީދޫގައި ލޯ ކޮލެޖާއި އެސް.ޓީ.އޯ. ކޮމްޕްލެކްސް ޢިމާރާތުގެ ބިންގާ، ރައީސް މުޙަންމަދު ނަޝީދު އަޅުއްވައިދެއްވައިފި. ހުޅުދޫމީދޫ ބިނާކުރައްވަމުން ގެންދަވާނީ، މަތީ ތަޢްލީމަށާއި ޢިލްމަށް މަގުފަހިވާ ތަނެއްގެ ގޮތުގައި ކަމަށް ރައީސް މުޙަންމަދު ނަޝީދު ވިދާޅުވެއްޖެ\n22 އޭޕްރިލް 2009\nސްޕެޝަލް އެންވޯއި އޮފް ދަ ޕްރެޒިޑެންޓް އިބްރާހީމް ޙުސައިން ޒަކީ، އިންޑިޔާއަށާއި ސްރީލަންކާއަށް ކުރައްވާ ދަތުރުފުޅެއްގައި މިއަދު ފުރާވަޑައިގެންފި\nއަޅުގަނޑުމެންގެ ރާއްޖެ، އަޅުގަނޑުމެން އެދޭގޮތަށް، އެދޭ މިޞްރާބަށް ގެންދެވޭނީ އަޅުގަނޑުމެންގެ ތެރޭގައި ޑިމޮކްރަސީގެ ހަމަތައް މިހާރަށްވުރެ ބޮޑަށް އަށަގަންނުވައިގެން އެހަމަތައް ހިތުގެއަޑިން ގަބޫލުކުރެވިގެން ކަމުގައި ރައީސް މުޙަންމަދު ނަޝީދު ވިދާޅުވެއްޖެ\nއެމް.އެން.ޑީ.އެފް ސަދަން އޭރިއާގެ ނަން ރައީސް ނަޝީދު، ރަސްމީކޮށް ކަޝްފު ކޮށްދެއްވައިފި\nރައީސް މުޙަންމަދު ނަޝީދު، އެމް.އެން.ޑީ.އެފް. ސަދަން އޭރިއާ މިއަދު ހަވީރު އިފްތިތާޙް ކޮށްދެއްވައިފި


SunOnline: Saudi aa gulhunthah gaaimukuran Israel in kuri masakkaiy naakaamiyaabu vejje\nސައޫދީއާ ގުޅުންތައް ގާއިމްކުރަން އިސްރާއީލުން ކުރި މަސައްކަތް ނާކާމިޔާބުވެއްޖެ\nމުހައްމަދު ޖަވާދު ޔޫސުފު 09 Feb 2019, 11:52\nޓެލްއަވީވް (ފެބްރުއަރީ 9) : ސައޫދީއާ ގުޅުންތައް ގާއިމުކުރުމަށް އިސްރާއީލުން ކުރި އުންމީދުތައް ބިލާހަކަށް ވެގެން ހިނގައްޖެ ކަމަށް އިސްރާއީލުގެ ޗެނެލް ދިހައަކުން ބުނެފިއެވެ.\nއިސްރާއީލު ސަރުކާރުގެ ތެރެއިން ލީކުވި ސިއްރު ޑޮކިއުމަންޓަކާ ހަވާލާދީ އެ ޗެނެލް ބުނިގޮތުގައި ފަލަސްތީނުގެ ދައުލަތެއް އުފައްދައި ނުދީ އަދި ފަލަސްތީނުގެ ރެފިއުޖީންނަށް ވަޒަނަށް އެނބުރި އައުމުގެ ހައްގުވެސް ނުދީ ގުދުސަކީ އިސްރާއީލުގެ ވެރިރަށް ކަމަށް ހަދާފައި އޮންނަ އޮތުންވެސް އެގޮތަށް ބާއްވައިގެން ސައުދީއާ ގުޅުންތައް ގާއިމު ކުރުމަށް އިސްރާއީލުން ކުރި މަސައްކަތް މިހާރު މިވަގުތަށް ވަނީ އެއްކޮށް ނާކާމިޔާބުވެފައެވެ.\nއިސްރާއީލުން ސައުދީ ވަލީއަހުދު މުހައްމަދު ބިން ސަލްމާންއާ ގުޅިގެން ކުރަން އުޅުނު އެ މަސައްކަތް ނާކާމިޔާބުކޮށްލެއްވީ ސީދާ ސައުދީ ރަސްގެފާނު ސަލްމާން ބިން އަބްދުލްއަޒީޒް ކަމަށްވެސް އިސްރާއީލުގެ ޗެނެލް ދިހައަކުން ބުނެފައިވެއެވެ. މިގޮތުން ސަލްމާން ރަސްގެފާނު މިހާރުވަނީ ފަލަސްތީނާ ގުޅޭ މައްސަލަތައް ވަލީއަހުދު މުހައްމަދު ބިން ސަލްމާންގެ އަތްޕުޅުން ނަންގަވާފައި ކަމަށްވެސް އެ ޗެނަލްއިން ބުނެފައިވެއެވެ.\nއިސްރާއީލުގެ ބޮޑުވަޒީރު ބެންޖަމިން ނަތަންޔާހޫ ވަނީ ފަލަސްތީނުގެ ދައުލަތެއް އުފައްދައިނުދީ ފަލަސްތީނުގެ ބިންތަކުން އިސްރާއީލުގެ ސިފައިން ނުބާލައި އަދި ފަލަސްތީނުގެ ރެފިއުޖީންނަށް ވަޒަނަށް އެނބުރި އައުމުގެ ހައްގުވެސް ނުދީ ގުދުސަކީވެސް އިސްރާއީލުގެ ވެރިރަށް ކަމަށް ހަދާފައި އޮންނައޮތުން އެގޮތަށް ބާއްވައިގެން ގަލްފުގެ އަރަބި ގައުމުތަކާއެކު ގުޅުންތައް ގާއިމުކުރުމުގެ މަސައްކަތް އިސްރާއީލު ކާމިޔާބުކަމާއެކު ކުރަމުން ގެންދާކަމަށް މިދިޔަ އަހަރު ވިދާޅުވެފައެވެ.\nމިއާއެކު ދާދި އަވަހަށް ސައުދީ ވަލީއަހުދު މުހައްމަދު ބިން ސަލްމާން ގުދުސަށް ވަޑައިގަންނަވާނެ ކަމަށާ އިސްރާއީލުގެ މަސްއޫލުވެރިންވެސް ސައުދީއަށް ދަތުރުތައް ފައްޓަވާނެކަމަށް އިސްރާއީލުގެ އެކި މަސްއޫލުވެރިން ވަރަށް ފޯރިއާއެކު މިދިޔަ އަހަރު ވާހަކަދައްކަވައި ބަޔާންތައް ދެއްވާފައިވެއެވެ.\nމިގޮތުން އިސްރާއީލުގެ ބައެއް މަސްއޫލުވެރިން ދާދިފަހުން ވަނީ ގަތަރަށާއި ބަހްރައިން އަދި ޔޫއޭއީއަށް ޒިޔާރަތްކުރައްވާފައެވެ. އަދި ނަތަންޔާހޫވެސް ވަނީ ގަލްފުގެ އަރަބި ގައުމެއްކަމަށްވާ އޮމާންއަށް ވަޑައިގެން އެގައުމުގެ ރަސްގެފާނު ގާބޫސް ބިން ސައީދުއާ ބައްދަލުކުރައްވާފައެވެ. މިއީ މިސްރާއި އުރުދުން ފިޔަވައި އިސްރާއީލުގެ ބޮޑުވަޒީރަކު އަރަބި ގައުމުތަކަށް ވަޑައިގެންނެވި ފުރަތަމަ ފަހަރެވެ. ނަމަވެސް އިސްރާއީލުގެ މަސްއޫލުވެރިއަކު ސައުދީއަށް ސިއްރިޔާތުގައިވެސް ވަޑައިގެންފައި ނުވާކަމަށާ އެއީ ސަލްމާން ރަސްގެފާނުގެ ދެކޮޅު ހެއްދެވުމުގެ ސަބަބުން ކަމަށް ޗެނެލް ދިހައެއް ބުނެއެވެ.\nފަލަސްތީނުގެ ބިންތަކުން އިސްރާއީލު ފާބައި ފަލަސްތީނުގެ ދައުލަތެއް އުފައްދައި ދިނުމަށްފަހުގައި ނޫނީ ސައުދީން އިސްރާއީލާއެކު އާދައިގެ ގުޅުންތައްވެސް ގާއިމް ނުކުރެވޭނެކަން އެމެރިކާ މެދުވެރިކޮށް ދާދިފަހުން ސައޫދީ ރަސްގެފާނު ސަލްމާން ބިން އަބްދުލްއަޒީޒް އިސްރާއީލަށް އަންގަވާފައިވާ ކަމަށްވެސް ލީކުވި ޑޮކިއުމެންޓާ ހަވާލާދީ އިސްރާއީލުގެ ޗެނެލް ދިހައަކުން ވަނީ ބުނެފައެވެ.\nއިސްރާއީލްގެ ޖައްވީ އުޅަނދު ހަނދަށް ވެއްޓިއްޖެ\nނަތަންޔާހޫ ވެރިކަމުގެ ފަސްވަނަ ދައުރަކާ ގާތަށް\nސައޫދީން ނިއުކްލިއާ ޓެކްނޮލޮޖީ ތަރައްގީކުރަނީ


Emme bodu iskameh dheynee zamaanee vaseelaiythakaa eku thauleemu foaru kohdheyn: Minister | Mihaaru\nޚަބަރު / ކުރީގެ މިނިސްޓަރު ޑރ. އައިޝަތު ޝިހާމް\nއެންމެ ބޮޑު އިސްކަމެއް ދޭނީ ޒަމާނީ ވަސީލަތްތަކާއެކު ތައުލީމް ފޯރުކޮށްދޭން: މިނިސްޓަރު\nއެޑިއުކޭޝަން މިނިސްޓަރު ޑރ. އާއިޝަތު ޝިހާމް، ކަލާފާނު ސްކޫލަށް މިއަދު ކުރެއްވި ޒިޔާރާތުގައި އެ ސްކޫލުގެ ދަރިވަރަކާ ސަލާމްކުރައްވަނީ.-- ފޮޓޯ: އެޑިއުކޭޝަން މިނިސްޓްރީ\nދިރާސީ އާ އަހަރުގެ ކިޔެވުން ފެށުމުގެ މުނާސަބަތުގައި ދެއްވި ހިތާބެއްގައި މިނިސްޓަރު ވިދާޅުވީ، ދަރިވަރުންގެ ކުރިއެރުމަށް މި އަހަރު ޚާއްސަ މަސައްކަތްތަކެއް ކުރާނެ ކަމަށެވެ. އެގޮތުން ވިސްނުން އަމާޒުކުރާނީ، ޒަމާނީ ވަސީލަތްތަކާއެކު ފެންވަރު ރަނގަޅު ތައުލީމެއް ފޯރުކޮށްދިނުމަށް ކަމަށް ވިދާޅުވި އެވެ.\nރާއްޖޭގެ ހުރިހާ ސްކޫލެއް ވައިފައިކޮށް، ޓެބްލެޓް ބޭނުންކޮށްގެން ކިޔަވައިދޭން ފެށުމަށް އެޑިއުކޭޝަން މިނިސްޓްރީން އަންނަނީ ތައްޔާރުުވަމުންނެވެ. މި އަހަރުގެ މޭ ހަތް ވަނަ ދުވަހުން ފެށިގެން ހުރިހާ ދަރިވަރުން ވެސް ކިޔަވާނީ ޓެބްލެޓް ބޭނުންކޮށްގެންނެވެ.\nއިސްކަންދަރު ސްކޫލްގެ ކުދިންތަކެއް މި އަހަރުގެ ފުރަތަމަ އެސެމްބްލީގައި މިއަދު ހުއްޓިގެން.---ފޮޓޯ: ނިޝާން އަލީ/މިހާރު\nއެއީ މިއަހަރު ތައުލީމީ ދާއިރާއިން ފެންނާނެ އެންމެ ބޮޑު ބަދަލެވެ.\n"މި ފެށޭ ދިރާސީ އަހަރަކީ، ދަރިވަރުންގެ ކުރިއެރުމަށް ހާއްސަ މަސައްކަތްތަކެއް ކުރެވޭނެ އަހަރެއް. އަޅުގަނޑުމެންގެ މުޅި ވިސްނުން އަމާޒު ކުރާނީ، ޒަމާނީ ވަސީލަތްތަކާއެކު، ފެންވަރު ރަނގަޅު ތައުލީމެއް ފޯރުކޮށްދިނުމަށް. މިގޮތުން، ރާއްޖޭގެ ބައެއް ސްކޫލުތަކާއި، މާލޭގެ ސްކޫލުތައް ގުޅުވާލައި، ސްޓޭޓް އޮފް ދަ އާޓް ޓެކްނޮލޮޖީގެ ވިއުގައިގެ އެހީގައި ކިޔަވައިދިނުމުގެ މަސައްކަތް ފެށިގެންދާނެ،" އާއިޝަތު ޝިހާމް ވިދާޅުވި އެވެ.\nމިހާރު ކިޔަވާ ދަރިވަރުންނަކީ މުުސްތަގުބަލަށް ތައްޔާރުކުރާ ޒިންމާދާރު ބަޔަކަށް ވާންޖެހޭތީީ، ދުނިޔެ ކުރިއަރައި ތަރައްގީވާ ވަރަކަށް އެކަމުގެ ހުނަރު ދަރިވަރުންގެ ކިބައިގައި އަށަގަންނުވަން ޖެހޭނެ ކަން ގަބޫލުކުރައްވާ ކަމަށް މިނިސްޓަރު ވިދާޅުވި އެވެ. އެހެންކަމުން މި އަހަރު ސްކޫލުތަކުގައި، ޒަމާނީ ވަސީލަތްތައް ބޭނުންކޮށްގެން ކިޔަވައިދޭން ފެށުމުން، އިތުރު އެހީއެއް ލިބިގެންދާނެ ކަން ވެސް ފާހަގަކުރެއްވި އެވެ.\nމިނިސްޓަރު ވިދާޅުވި ގޮތުގައި، ކުރިން ސަމާލުކަން ނުދޭ ވަރަށް ދަރިވަރުންގެ ސިއްހީ ކަންކަން ބެލުމާއި ތައުލީމުން އެއްވެސް ކުއްޖަކު މަހުރޫމް ވެދާނެ ކަންތައްތަކުން ދަރިވަރުން ރައްކާތެރިކުރަން ހާއްސަ ފިޔަވަޅުތަކެއް އަޅަ އެވެ.\nއާއިޝަތު ޝިހާމް ވަނީ ޓީޗަރުންގެ އިލްމީ ގާބިލްކަން މަތިކުރަން ހިންގަންޖެހޭ ކުރު މުއްދަތާއި ދިގު މުއްދަތުގެ ގިނަ ކޯސްތަކެއް ކުރިއަށް ގެންގޮސްފައިވާ ކަން ވެސް ފާހަގަކުރައްވައިފަ އެވެ. އަދި ސްކޫލުތަކަކީ ދަރިވަރުންނަށް އުފާވެރި ތަނަކަށް ހަދަން ވަސީލަތްތައް ހަމަކޮށްދިނުމާއި ޖާގަ ތަނަވަސްކޮށްދޭން ކާމިޔާބު މަސައްކަތްތަކެއް ކޮށްފައިވާ ކަމަށް ވިދާޅުވި އެވެ.\nއާ ހިތްވަރާއެކު ސްކޫލުތަކުން ލިބެންހުރި ފުރުސަތުގެ ބޭނުން ހިފައިގެން ހިތްވަރާއެކު ކިޔެވުމަށް މިނިސްޓަރު ވަނީ އިލްތިމާސްކުރައްވައިފަ އެވެ.\nސްކޫލް ތައުލީމް އެޑިއުކޭޝަން މިނިސްޓްރީ ކިޔަވާކުދިން ކުރީގެ މިނިސްޓަރު ޑރ. އައިޝަތު ޝިހާމް ދިރާސީ އާ އަހަރު އެޑިއުކޭޝަން މިނިސްޓަރު\nތިޔަކަމަކީ މަޖްބޫރުންވެސް ކުރަންޖެހޭނެކަމެށް ،،،، އެއީ ދުނިޔެމިދަނީ ބަދަލުވަމުން ވަރަށް ބާރުސްޕީޑްގައި ،،،، އެބަދަލާއިއެކު ދިވެހިން ބަދަލުނުވެއްޖިއްޔާމުން ޖެހޭނީ ފުޅަށް ބުޑުގައި އިލޮށިބިންދަން ތިބެން ،،،، މިހާރު ދުނިޔެ މިސްރާބް ޖަހާފައިމިވަނީ އޭއައި ގެ ޒަމާނަށް ،،،، ސިންގިޔުލިރަޓީއާޢި ދިމާލަށް ،،، ޑީވޭވް ކިޔާ ކުއަންޓަމް ކޮންޕިއުޓަރުން މިހާރު މަޝްހޫރި ސްޓޮކްފިޝްކިޔާ ޗެސް ގޭމްވެސް އެންމެ ގޭމެއްވެސް ނުދީ ބަލިކޮއްފި ،،، އަމިއްލަޔަށް ކަންކަން ދަސްކޮށް އެހެންއެއްޗައްވުރެން މާސްމާޓްކޮށް ޑީވޭވް އިންކަންކަންކުރޭ ،،، މީހަގީގަތުގައި އެއް އޭންގަލްއަކުން ބަލާނަމަ ވަރަށް ނުރައްކާތެރިކަމެށް ،،، އަނެއް އޭންގަލްއަކުން ބަލާނަމަ އިންސާނުންނަށް ސޯލްނުކުރެވިހުރި ލައްކަ ކަންތަށް އިސާހިތަކު ސޯލްވްކުރާނެ ،،،، ވީމާ އެޑިކޭޝަންމިނިސްޓަރުވެސް ތިޔަކުރައްވާ ހިއްވަރަށް ސާބަސްދެން ،،،، މައައްސަލާމާ\nޔޫ އާރ މެންޓަލް ނައު\nގޫގުލް ފޮޓޯސްގެ މިއުޒިކް ކޮޕީކޮށްފަ! ކޮޕީރައިޓްގެ ވާހަކަ ދެންނުދަށްކާ..\nދުވަސްކޮޅަކުން ދަރިންބުނާނެ " މަންމާ! ފަންސޫރު އަދި ގަލަން އެއީކޯއްޗެއްތަ?"


India Ah Hiyvaru Dhinumah Burj Khalifa Dhihlaalaifi - Vaguthu\nއިންޑިއާ އަށް ހިތްވަރު ދިނުމަށް ބުރުޖް ޚަލީފާ ދިއްލާލައިފި\nއިންޑިއާގައި ކޮވިޑް-19 ގެ ހާލަތު ގޯސްވެ، ގައުމަށް މާޔޫސްކަން ވެރިވެފައިވަނިކޮށް އިންޑިއާއާ އެކުގައި ޔުނައިޓެޑް އަރަބް އެމިރެޓްސް (ޔޫއޭއީ) އިން ތިިބިކަން ދައްކާލުމުގެ ގޮތުން ދުނިޔޭގެ އެންމެ އުސް އިމާރާތް ކަމަށްވާ ބުރުޖް ޚަލީފާ އިންޑިއާ ދިދައިގެ ކުލަތަކުން ދިއްލާލައިފިއެވެ.\nއިންޑިއާ ދިދައިގެ މަންޒަރުތަކުން ބުރުޖް ޚަލީފާ ދިއްލާލައިފައި ހުރި އިރު ވަރަށް ހިތްގައިމެވެ. ދިދައިގެ އިތުރުން އިންޑިއާއަށް ހިތްވަރު ދިނުމަށް "ސްޓޭ ސްޓްރޯންގް އިންޑިއާ" މި އިބާރާތް ލިޔެފައިވާ މަންޒަރުން ބުރުޖް ޚަލީފާގައި ވަނީ ދިއްލާލައިފައެވެ.\n"އިންޑިއާ އިން ނޮވެލް ކޮރޯނާވައިރަހާ ހަނގުރާމަ ކުރަމުންދާ މި ދަނޑިވަޅުގައި ޔޫއޭއީއިން އެދެނީ ރައްކާތެރިކަމާއި، ކެތްތެރިކަން ދެއްވާ ކާމިޔާބު މިންވަރުކުރެއްވުން. އަދި ބުރުޖް ޚަލީފާ އިންޑިއާއަށްޓަކައި ދިއްލާލައިފައި އެވަނީ ޔޫއޭއީ ހުރީ އިންޑިއާއާއި އެކުގައިކަން ދައްކައިދިނުމަށް" ޔޫއޭއީގައި ހުރި އިންޑިއާގެ އެމްބަސީއިން ކޮށްފައިވާ ޓްވީޓެއްގައި ބުނެފައިވެއެވެ.\nމި ދަނޑިވަޅުގައި ޔޫއޭއީ އިން ދިން އެއްބާރުލުމަށް ޝުކުރުވެރިވާކަމަށް ޔޫއޭއީއަށް ހުންނަވާ އިންޑިއާ އެމްބަސީން ބުނެއެވެ.\nޔޫއޭއީއަށް އިންޑިއާއިން ދަތުރުކުރުން ވަނީ 10 ދުވަހަށް މެދުކަނޑާލައިފައެވެ. އިންޑިއާގައި ކޮވިޑް ހާލަތު ގޯސްވެފައިވާތީ ޔޫއޭއީގެ އިތުރުން އިނގިރޭސި ވިލާތާއި، ފްރާންސް، ޖާމަނީ، ނިއުޒިލެންޑް، ހޮންގް ކޮންގް، އޮމާން އަދި ޕާކިސްތާނުން ވެސް ވަނީ އިންޑިއާއަށް ދަތުރުކުރުން ހުއްޓާލައިފައެވެ.\nގިނަ ގައުމުތަކަކުން އިންޑިއާގެ ކޮވިޑް ހާލަތާ މެދު ހަމްދަރުދީވެ، އިންޑިއާއަށް އެހީތެރިކަން ފޯރުކޮށްދިނުމުގެ މަސައްކަތް ދަނީ ކުރަމުންނެވެ. އެގޮތުން ސައުދީ އަރަބިއާއިން އިންޑިއާއަށް 80 މެޓްރިން ޓަނުގެ އޮކްސިޖެން ފޮނުވާފައިވެއެވެ. އޭގެ އިތުރުން ޕާކިސްތާނުން އެމްބިއުލާންސްއާއި ވެންޓިލޭޓަރުތައް އަދި އޮކްސިޖެން ސަޕްލައިގެ ހިދުމަތް ފޯރުކޮށްދިނުމުގެ މަސައްކަތް ދަނީ ކުރަމުންނެވެ.


Hakuru Beynun Kurun Huttaalaifi Nama Vaanee Kihineh? - Vaguthu\nކޮވިޑް-19: ބަލި ފެތުރުން ހުއްޓުމަކަށް ނާދޭ، ފައްސިވާ މީހުންގެ އަދަދު އިތުރުވަނީ - 14 ގަޑިއިރު ކުރިން\n3 މަސް ކުރިން ( ފެބުރުއަރީ 15, 2020 )\nހަކުރަކީ ދުނިޔޭގެ އެކި ކަންކޮޅުތަކުގައި އާންމުކޮށް އެންމެންވެސް ބޭނުންކުރާ އެއްޗެކެވެ. ފޮނި ރަހަ ދިނުމަކީ އޭގެ ސަބަބުން ބައެއް ކާތަކެތި އިތުރަށް ފުރިހަމަވާ ކަމެއް ކަމަށް ގިނަ ބަޔަކު ދެކެއެވެ. އެހެން ނަމަވެސް ހަކުރަކީ މާގިނައިން ބޭނުން ކުރެވޭނަމަ އޭގެ ޒާތުގައި ސިއްހަތަށް ގެއްލުންތައް ކުރިމަތި ކުރުވާ އެއްޗެކެވެ.\nއެއްގޮތަކަށްވެސް މިބައި ކެއުމުގައި ނުހިމަނައިފި ނަމަ ދެންވާނީ ކިހިނެއްތޯ މިއީ ގިނަބައެއްގެ ހިތުގައި އުފެދިދާނެ ސުވާލެކެވެ. އެހެންކަމުން ތަޖުރިބާކާރުން މިކަމާއި ގުޅިގެން ކުރިޔަށްގެންދިޔަ ދިރާސާތަކުން ފާހަގަކޮށްލެވޭ ބައެއް ކަންކަމަށް އަލިއަޅުވާލާނަމެވެ.\nހަމުގެ ދުޅަހެޔޮކަން އިތުރުވޭ\nހަކުރުގެ ބާވަތްތައް މާގިނައިން ބޭނުންކުރުމަކީ ހަންގަނޑަށް އޭގެ ސަބަބުން އަސަރު ކުރާ ކަމެކެވެ. މާ ގިނައިން ހަކުރު ބޭނުންކުރާނަމަ ހަންގަޑު ކުރަކިވެ ހަލާކުވާގޮތް ދިމާވެއެވެ. އެހެން ނަމަވެސް ހަކުރު ބޭނުންކުރުން ހުއްޓާލައިފިނަމަ މި މައްސަލައަށްވެސް ހުއްޓުމެއް އަންނާނެއެވެ.\nބަރުދަން ވަކި މިންގަޑެއްގައި ހިފެހެއްޓޭ\nހަކުރު އެކުލެވޭ ތަކެތި ގިނައިން ބޭނުންކުރުމަކީ ބަރުދަން ދަށްކުރުމަށް ކުރިމަތިވާ އެންމެ ބޮޑު އެއް ގޮންޖެހުމެވެ. އެގޮތުން ހަކުރުގައި އެކުލެވޭ ކާބޯހައިޑްރޭޓްސް އާއި ފެޓްސް އަދި ކެލޮރީސްއަކީ ބަރުދަން އިތުރުވުމަށް މަގުފަހި ކުރާ ބައިތަކެވެ. ހަކުރު ބޭނުންކުރުން ހުއްޓާލައިފިނަމަ މި ދެންނެވި ބައިތައް ހަށިގަނޑަށް އެތެރެވުން ވަރަށް ބޮޑުތަން ދަށްވާނެއެވެ.\nދަތުގެ ދުޅަހެޔޮކަން އިތުރުވޭ\nދަތްތައް ހަލާކުވެ ދަތްތަކުގެ ދުޅަހެޔޮކަން ދަށްވުމަށް ދިމާވާ އެންމެ ބޮޑު އެއް ސަބަބަކީ ހަކުރުގެ ބާވަތްތައް ގިނައިން ބޭނުން ކުރުމެވެ. ގިނައިން ހަކުރުގެ ބާވަތްތައް ބޭނުންކުރާ މީހުންގެ އަނގައިގައި ޖަރާސީމު އަށަގަންނަ މިންވަރު އިތުރެވެ. އެހެންކަމުން މިކަމުގެ ސަބަބުން ދަތްތަކުގެ ދުޅަހެޔޮކަމަށް އަސަރުކުރެއެވެ.\nހިތުގެ ދުޅަހެޔޮކަން އިތުރުވޭ\nހަކުރު ގިނައިން ބޭނުންކުރުމަކީ ހިތަށްވެސް އޭގެ ސަބަބުން އަސަރުކުރާ ކަމެކެވެ. އެގޮތުން މާ ގިނައިން ހަކުރު ބޭނުންކުރާނަމަ ހިތް ހުއްޓުމުގެ ފުރުސަތުވެސް އޮންނަ ކަމަށް ދިރާސާތަކުން އެނގެއެވެ. ހަކުރުގައި ހިމެނޭ ބައެއް ބައިތަކަކީ ހިތުގެ ބަލިތައް ޖެހުމަށްވެސް މަގުފަހި ކުރުވާ ބައިތައް ކަން ފާހަގަކޮށްލެވެއެވެ.\nދިހަ ދުވަސްތެރޭ އެކެއްގެ ފަރާތުން ބައިލައްކަ މީހުންނަށްވެސް ބަލި ޖެހިދާނެ\nކޮވިޑް 19: އޮކްސިޖެންގެ މިންގަނޑު މޮނިޓަރކޮށްގެން ކުރީބައިގައި ބަލި ދެނެގަނެވިދާނެ\nފެބުރުއަރީ 15, 2020 11:54\nދެން ހަކުރު ބޭނުންނުކޮށް ހުއްޓާލުމުން ލިބޭ ގެއްލުމެއް ހަމަ ނެތީބާ؟\nފެބުރުއަރީ 15, 2020 11:55\nފެބުރުއަރީ 15, 2020 13:40\nއެކަމަކު ހުޅުތައް ވަނީ ހަލާކު\nފެބުރުއަރީ 15, 2020 14:56\nއިހަކަށްދުވަހުގެ ނޫހެއްގައި އޮތީ އުމުރުން 105އަހަރުވީ މީހެއްގެ ވާހަކަ. އެމީހާ ބުނީ އެންމެގިނައިން ކަނީ ފޮނިކާއެއްޗެތި ކަމަށް. އެއީ އޭނާއަށް ހަކުރު މީރުކަމުންނޯ؟ ތިޔަ ހަދާ ދިރާސާ ތަކުގައި އެއްވެސް ކަމެއް ދިމާވާ ހެނެއް ހިޔެއްނުވޭ. ކޮންމެ އެއްޗެއްގައިވެސް ގެއްލުމާއި ފައިދާ އެކުލެވިގެންވޭ.\nފެބުރުއަރީ 15, 2020 15:12\nއެއިން އެއްކަމެއްވެސް ނުވޭ\nފެބުރުއަރީ 16, 2020 13:04\nމަގޭ އޮފީސްމޭޓެއް އެއްކޮށް ހަކުރު ހުއްޓާލައިފަ ވީ ހަފްތާއެއް. ކުޅެންގޮސް ހުއްޓާ ހޭނެތިގެން ވެެއްޓުނީ. އެއްކޮށް ޒީރޯ ޝުގާގަ އިންސާނަކު ދުނިޔޭގަ ނުހުންނާނެކަމަށް ޑޮކްޓަރުން ބުނަނީ.


BREAKING: Bileyfaheegai airport eh alhanee - Vaguthu\nބިލެތްފަހީގައި އެއާޕޯޓެއް އަޅަނީ\nށ. ބިލެތްފަހީގައި އެއާޕޯޓެއް އަޅާނެ ކަމަށް ރައީސުލް ޖުމްހޫރިއްޔާ އަބްދުﷲ ޔާމީން އަބްދުލް ޤައްޔޫމް މިއަދު ވިދާޅުވެއްޖެއެވެ.\nރައީސް ޔާމީން މިހެން ވިދާޅުވީ މިއަދު އެރަށަށް ވަޑައިގެން ދެއްކެވި ވާހަކަފުޅުގައެވެ. ރައީސް ވިދާޅުވި ގޮތުގައި ބިލެތްފަހި ތަރައްގީ ކުރުމަށް އެމަނިކުފާނު ގިނަގުނަ ވިސްނުންފުޅުތަކެއް ގެންގުޅުއްވާ ކަމުގައެވެ.\nބިލެތްފަހީގެ ގޮނޑުދޮށް ހިމާޔަތް ކުރުމުގެ މަސައްކަތް ނިންމުމުގެ ރަސްމިއްޔާތުގައި ރައްޔިތުންނާ މުހާތަބު ކުރައްވާ ވާހަކަފުޅު ދައްކަވަމުން ރައީސް މިއަދު ވިދާޅުވީ، ހއ. ހދ. އަދި ށ. އަކީ ޓޫރިޒަމްގެ ދޮރު ހުޅުވާލައި އޭގެ ނަފާ ވަރަށް ބޮޑަށް ވައްދަން ޖެހިފައިވާ އަތޮޅުތަކެއް ކަމަށެވެ. އެގޮތުން ބިލެތްފަހި ކައިރީގައި ވެސް ރިސޯޓްތަކެއް ތަރައްގީ ކުރަން ޖެހިފައިވާ ކަމަށް ވިދާޅުވިއެވެ.\nރައީސް ވިދާޅުވީ އެކަންކަމަށް ހުރަސް އެޅެނީ ދަތުރުފަތުރުުުގެ ކަންތައް ހުރިގޮތުން ކަމަށާއި އެހެން ކަމުން އެރަށުުގައި އެއާޕޯޓެއް އަޅުއްވަން ނިންމަވާފައިވާ ކަމަށެވެ. އަދި އެރަށް ކައިރީގައި ރިސޯޓެއް އެޅުމަށް ބޭރުގެ އިންވެސްޓަރަކު ޝައުގުވެރިކަން ފާޅުކުރައްވާފައިވާކަން ވެސް ރައީސް ވިދާޅުވިއެވެ.\n"އެއާޕޯޓަކީ ހުރިހާ އެންމެންވެސް އިންތިޒާރު ކުރާ އެދޭ ކަމަކަށް ވެގެންދާނެ." ރައީސް ވިދާޅުވިއެވެ.\nރައީސް އިތުރަށް ވިދާޅުވީ ބިލެތްފަހީގެ ބޮޑު ފަޅު ހިއްކުމުން މުޅި ހުޅުމާލެއާ އެއްވަރުގެ ބިމެއް ލިބިގެންދާނެ ކަމަށާއި އެ ބިމުގެ ފައިދާ ހާސިލް ކުރާނެ ކަމަށެވެ.\n"އެފަޅުގެ ބޭނުން، އިގްތިސާދީ ގޮތުން ހިފެން ފެށީމާ ބިލެތްފައްސަކީ މި ހިސާބުގަނޑުގައި އޮތް އެންމެ ތަނަވަސް ރަށަަށް ވެގެން ދިޔުމަކީ ބިލެއް ފަހީގެ ރައްޔިތުންގެ އުންމީދު. ތިބޭފުޅުންގެ އުންމީދުގައި ކުަލަޖައްސައިދޭނީ އިރާދަ ކުރައްވިއްޔާ އަޅުގަނޑު." ރައީސް ވިދާޅުވިއެވެ.\nމިއަދު ދެއްކެވި ވާހަކަފުޅުގައި ރާއްޖެއަށް އިންވެސްޓަރުން ގެނައުމުގައި ރައްޔިތުންގެ ދައުރާއި ބެހޭގޮތުން ވެސް ރައީސް ވާހަކަފުޅު ދެއްކެވިއެވެ. އެމަނިކުފާނު ވިދާޅުވީ ރާއްޖެއަކީ އަމާން ރީތި ގައުމެއްގެ ގޮތުގައި ބޭއްވުމަށް ރައްޔިތުން މަސައްކަތް ކުރަން ޖެހޭ ކަމަށެވެ.\nޖުލައި 2, 2018 12:02\nނަރުދޫގަ ވެސް އަޅައިދީބަލަ.. ހަާދަ ހެއްވައެ ދެން\nޖުލައި 2, 2018 12:04\nނޫނޭވާ އެއާރޕޯޓު ފޯރިގަދަ... މުޅި ގައުމުގައި އެއަރޕޯޓް... ބޯހަލާކު\nޖުލައި 2, 2018 13:22\nމިދެން ބޮޑުވަރު. ކުދި ކުދި ރަށްރަށު އަޅައިގެން ވާނީ ކޯޗަކައްތަ. ދިސް އިޒްމ ޓޫމަޗް!!!!!!!\nޖުލައި 2, 2018 14:58\nދައްކާނެ ވާހަކައެއް ނެތިގެން ތިހެން ހަމަ ހުރެލާފަ ބުނާ އެއްޗަކަށް މިހާރު ނުވިކޭނެ. ކަމެއްކުރަން ވިސްނުން ގެންގުޅެމޭ ބުނީމަ ނިމުނީކީ ނޫން. މަށަށް ވަރަށް ޖޯކު ދެން.


New Zealand in covid-19 ge aa case thakeh fenijje\nނިއު ޒީލެންޑުން ކޮވިޑުގެ އާ ކޭސްތަކެއް ފެނިއްޖެ\nނިއު ޒީލެންޑުގެ އޯކްލަންޑް އެއާޕޯޓުގައި ފަސަންޖަރުން. -- ފޮޓޯ: ގެޓީ އިމެޖަސް\nކްރައިސްޓްޗާޗު (ޖޫން 16) - ނިއު ޒީލެންޑުގައި ކޮވިޑް-19 ޖެހިފައިވާ މީހަކު ނުފެންނަތާ 24 ދުވަސް ފަހުން، ދެ އަންހެނެއްގެ ގައިން އެ ބަލި ފެނިފައިވާ ކަމަށް އެ ގައުމުން ބުނެފި އެވެ.\nއެ ބަލީގެ އާ ކޭސްތަކެއް ފެނިފައި ވަނީ، ނިއު ޒީލެންޑުގައި ކޮވިޑް-19 ޖެހުނު މީހުންގެ ތެރެއިން އެންމެ ފަހު މީހާ އެ ބަލިން ރަނގަޅުވެ، ލޮކްޑައުން އުވާލަން ނިންމާފައި ވަނިކޮށެވެ. އެގޮތުން، ކޮވިޑު ނެތް ގައުމެއްގެ ގޮތުގައި ނިއު ޒީލެންޑުން ކަނޑައަޅައި، އެތެރޭގެ ވައިގެ ދަތުރުފަތުރު ވެސް ހުޅުވާލަން ނިންމާފައި ވަނީ މިމަހުގެ އަށް ވަނަ ދުވަހު އެވެ.\nކަމާބެހޭ އިދާރާތަކުން ބުނެފައިވާ ގޮތުގައި، ބަލި ފެނުނު ދެ އަންހެނުންނަކީ ވެސް އެއް އާއިލާއެއްގެ ދެ މީހުން ކަމަށާއި، އެ ދެ މީހުން ނިއު ޒީލެންޑަށް ދަތުރުކޮށްފައި ވަނީ އިނގިރޭސި ވިލާތުން ޖަނާޒާއެއްގައި ބައިވެރުވުމަށް ކަމަށެވެ.\nބޭރުން އަންނަ މީހުނާ މެދު އަމަލުކުރާ އުސޫލުގެ ތެރެއިން، ދޯހާ އަދި ބްރިޒްބަން މަގުން އައި އެ ދެ މީހުން ޖޫން ހަތް ވަނަ ދުވަހު ވަނީ ކަރަންޓީނު ކުރެވިފަ އެވެ. ނަމަވެސް، އޭގެ ފަސް ދުވަސް ފަހުން ޖަނާޒާގައި ބައިވެރިވާން ހުއްދައަށް އެދުމުން، އެ ދެ މީހުން ވެލިންގްޓަނަށް ދިއުމުގެ ހުއްދަ ޖެހިގެން އައި ދުވަހު ވަނީ ދީފަ އެވެ.\nއޯކްލަންޑުގެ ކަރަންޓީނު ފެސިލިޓީން އެ ދެ މީހުން ވެލިންގްޓަނަށް ގޮސްފައިވަނީ އަމިއްލަ ވެހިކަލެއްގައި ކަމަށާއި، އެ ސިޓީއަށް ދިއުމަށްފަހު ތިބީ އާއިލާ މީހެއްގެ ގޭގައި ކަމަށްވެސް އިދާރާތަކުން ވަނީ ބުނެފަ އެވެ.\nއިއްޔެ އެ ދެ މީހުން ބައްޔަށް ޓެސްޓު ކުރެވި، ނަތީޖާ ޕޮޒިޓިވްވުމާ ގުޅިގެން އެ ދެ މީހުންގެ އިތުރުން ވެލިންގްޓަންގައި އެ މީހުން ތިބި ގޭގެ މީހާ ވެސް މިހާރު ވަނީ ކަރަންޓީނުކޮށްފަ އެވެ.\nބަލި ފެތުރެން ފެށުމާއެކު، ބޯޑަރުތައް ބަންދުކޮށް، މުޅި ގައުމު ލޮކްޑައުންކުރި އެންމެ ފުރަތަމަ ގައުމުތަކުގެ ތެރޭގައި ނިއު ޒީލެންޑު ހިމެނެ އެވެ. އަދި ބަލި ފެތުރުން ހިފެހެއްޓުމުގެ ބަދަލުގައި، ކްލަސްޓާތައް ދުރާލައި ދެނެގަނެ، ބަލި ފެތުރުން ހުއްޓުވުމަށް އެ ގައުމުން ގެންގުޅު ސިޔާސަތަށް ސިއްހީ މާހަރުން ވަނީ ތައުރީފުކޮށްފަ އެވެ.\nއާ ކޭސްތަކާއެކު، ނިއު ޒީލެންޑު ބަލި ޖެހުނު މީހުންގެ އަދަދު 1،506 އަށް އަރާފައިވާއިރު، އޭގެ ތެރެއިން 22 މީހުން ވަނީ މަރުވެފަ އެވެ.\nނިއު ޒިލޭންޑް ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް\nނިއު ޒީލެންޑުގައި އާ ކޭސްތަކުގެ އަދަދު 14 އަށް\n100 ފާހަގަކުރި ފަހުން ނިއުޒީލެންޑުން އާ ކޭސްތަކެއް\nނިއު ޒީލެންޑް: ކޮވިޑު ނެތި 100 ދުވަސް\nކޮންމެ ހާލަތަކަށްވެސް ނިއުޒީލެންޑް ތައްޔާރު


Salah ge 100 vana goal aaeku furihama molheh, Elliot ge kudahulhu nehtti team ah maayooskan - One Online\nސަލާހާއި އާނޯލްޑް --- ފޮޓޯ/ ގެޓީ\nސަލާހުގެ 100 ވަނަ ގޯލާއެކު ފުރިހަމަ މޮޅެއް! އެލިއޮޓުގެ ކުޑަހުޅު ނެއްޓި ޓީމަށް މާޔޫސްކަން\nލިވަޕޫލްގެ މިސްރު ތަރި، މުހައްމަދު ސަލާހް ލިވަޕޫލް ޖާޒީގައި ޖެހި 100 ވަނަ ގޯލާއެކު ރޭ އެޓީމުން 3-0 އިން ލީޑްސް ބަލިކޮށްފިއެވެ.\nލީޑްސްގެ ދަނޑުގައި ރޭ ކުޅުނު މެޗު ލިވަޕޫލުން ފަސޭހަކަމާއެކު ކާމިޔާބުކޮށްފައިވާއިރު، އެ މެޗުން ލިބުނު މޮޅާއެކު އުފާވެރިކަމުގައި ތިބި ލިވަޕޫލަށް ރޭގެ މެޗުން ލިބުނު މާޔޫސް ކަމަކީ އުންމީދީ ކުޅުންތެރިޔާ ހާވީ އެލިއޮޓަށް ލިބުނު ނުރައްކާތެރި އަނިޔާއެވެ. ދެވަނަ ހާފްގައި ލީޑްސްގެ ޕާސްކަލް ސުޓުރުޖިކް ކުރި ޓެކުލަކުން އެލިއޮޓްގެ ފައިގައި މަޑު މަޑުން ޖެހިލުމާއެކު، އޭނާގެ ފައި ފެނުނީ ކުޑަހުޅުން ނެއްޓިގެން ދިޔަތަނެވެ.\n"އެއީ ވަރަށް ނުރައްކާތެރި އަނިޔާއެއް. ކުޑަހުޅު ނެއްޓިގެން ދިޔައީ، މިހާރު ވަނީ އަޅުވާފަ. ވަގުތުން ހޮސްޕިޓަލަށް ގެންގޮސް ފަރުވާ ދެމުން ގެންދިޔަ. އަހަރެމެން ދެން ޖެހޭނީ އެލިއޮޓަށް ވާ ގޮތެއް ބަލަން އިންތިޒާރުކުރަން. އެނބުރި ދަނޑަށް ނެރުމަށް ކުރަން ޖެހޭ ހުރިހާ މަސައްކަތެއް ކުރާނަން،" ރޭގެ މެޗަށްފަހު ޔާގަން ކްލޮޕް ބުނެފައިވެއެވެ.\nލިވަޕޫލުގެ ޔޫތު ސިސްޓަމްގެ ތެރެއިން ސީނިއާ ޓީމަށް ނުކުތް އެލިއޮޓަށް މިއީ އޭނާ ވިދާލުމަށް ލިބުނު އެންމެ މުހިއްމު ސީޒަނެވެ. މިހާތަނަށް ސީޒަންގައި ލިވަޕޫލް ކުޅުނު ތިން މެޗުގައިވެސް އެލިއޮޓް ފުލްކޮށް ކުޅެފައިވާއިރު، އުމުރުން 18 އަހަރުގައި ބޮޑު އަނިޔާއެއް ލިބުން ވެގެން ދާނީ އޭނާއަށް އުނދަގޫ ހާލަތަކަށެވެ.\nލިވަޕޫލުން ރޭގެ މެޗު ޑޮމިނޭޓް ކޮށް، ލީޑްސް ކައިރީ އެޓޭކިން ފުޓުބޯޅައެއް ކުޅެފައިވާއިރު، ހަމަލާއަކަށްފަހު ހަމަލާއެއް އެޓީމުން އުފެއްދިއެވެ. ސަލާހުގެ ގޯލުން ލިވަޕޫލް މެޗުގެ ލީޑު ނަގާފައިވާއިރު، ދެވަނަ ގޯލް ޖެހީ ފަބީނިއޯ އެވެ. ކޯނަރެއްގެ އެހީގައި ފަބީނިއޯ ދެވަނަ ގޯލު ޖަހާފައިވާއިރު، އެތަކެއް ފުރުސަތެއް އޭގެ ފަހުންވެސް ލިވަޕޫލް ތަނަވަސް ކުރިއެވެ.\nހާއްސަކޮށް ސަޑިއޯ މާނޭ އާއި ޑިއޭގޯ ޖޮޓާ މުޅިން ހުސް ފުރުސަތުތަކެއް ބޭކާރު ކޮށްލިތަން ވެސް ފެނިގެން ދިޔައެވެ. އެތަކެއް ފުރުސަތަކަށްފަހު ލިވަޕޫލްގެ ތިންވަނަ ގޯލް ޖެހީވެސް މާނޭ އެވެ. ލިވަޕޫލް މިވަގުތު ތިންވަނައިގައި އޮތްއިރު، އެޓީމަށް ވަނީ އެއްވަނައިގައި އޮތް މެންޗެސްޓާ ޔުނައިޓެޑާއި ޗެލްސީއާ އެއްވަރަށް 10 ޕޮއިންޓް ލިބިފައެވެ.\nގުޅޭ ޓެގު އިނގިރޭސި ޕްރިމިއާ ލީގު ފުޓްބޯޅަ ލިވަޕޫލް މުހައްމަދު ސަލާހު


ބީއެމްއެލްގެ ނަމުގައި ފޭކު އީމެއިލްތަކެއް ފޮނުވަމުންދާތީ ސަމާލުވުމަށް އަންގައިފި – DhiDaily\nބީއެމްއެލްގެ ނަމުގައި ފޭކު އީމެއިލްތަކެއް ފޮނުވަމުންދާތީ ސަމާލުވުމަށް އަންގައިފި\nރާއްޖޭގެ ޤައުމީ ބޭންކް، ބޭންކް އޮފް މޯލްޑިވްސް (ބީއެމްއެލް)ގެ ނަމުގައި ފޭކު އީމެއިލްތަކެއް ފޮނުވަމުންދާތީ އެކަމަށް ސަމާލުވުމަށް އަންގައިފި އެވެ.\nބީއެމްއެލް އިން ބުނީ އެ ބޭންކްގެ ނަމުގައި އާންމުންނަށް ފިޝިންގ (ފޭކު) އީމެއިލްތަކެއް ފޮނުވަމުން އަންނަ ކަމަށެވެ. އެ އީމެއިލްތަކުގައި ބުނެފައި ވަނީ އެއީ އެ ބޭންކްގެ ރޫޓީން ސެކިއުރިޓީ ޗެކެއް ކަމަށާއި، އިންޓަނެޓު ބޭންކިންގ އެކައުންޓް އޮތެންޓިކޭޓް ކުރުމަށް ލިންކަކަށް ދިއުމަށެވެ.\nމި މައްސަލައާއި ގުޅިގެން ބީއެމްއެލް އިން ބުނީ ބޭންކް އެކައުންޓް ނުވަތަ އިންޓަނެޓު ބޭންކިންގ އެކައުންޓު ވެރިފައި ކުރުމަށް އެދި އެ ބޭންކުން އެއްވެސް ފަރާތަކަށް އީމެއިލެއް ނުކުރާނެ ކަމަށާއި، އެއީ ފޭކު އީމެއިލްތަކެއް ކަމަށެވެ.\nމީގެކުރިންވެސް ބީއެމްއެލްގެ ނަމުގައި އެކައުންޓު ވެރިފައި ކުރުމަށް އެދި އެފަދަ ފޭކު އީމެއިލްތަކެއް ފޮނުވި މައްސަލައެއް ވަނީ ފެންމަތިވެފަ އެވެ.\nކަސްޓަމަރުންނަށް އޮޅުވާލައިގެން ވައްކަން ކުރަން މަސައްކަތް ކުރުމުގެ މިފަދަ މައްސަލަތައް އާންމުވެފައިވާއިރު، ބީއެމްއެލް އިން ދަނީ އެކަންކަމާމެދު އާންމުންގެ ތެރޭގައި ހޭލުންތެރިކަން އިތުރުކުރުމަށްވެސް މަސައްކަތް ކުރަމުންނެވެ.


IOIG ah dhaa dhivehi Contingent ge dhathuru Maldivian gai - vNews.mv\nއައިއޯއައިޖީއަށް ދާ ދިވެހި ކޮންޓިންޖެންޓްގެ ދަތުރު މޯލްޑިވިއަންގައި\nއިސްމާޢީލް ޝާހު 11 July 2019, 16:12\nމޮރިޝަސްގައި މިމަހު ފަށާ އިންޑިއަން އޯޝަން އައިލޭންޑް ގޭމްސް (އައިއޯއައިޖީ) އަށް ދާ ދިވެހި ކޮންޓިންޖެންޓުގެ ދެކޮޅު ޗާޓަރ ފްލައިޓް ދަތުރުކޮށްދޭ ފަރާތަކަށް ގައުމީ އެއާލައިން މޯލްޑިވިއަނުން ހަމަޖައްސާ އެއްބަސްވުމުގައި ސޮއިކޮށްފިއެވެ.\nމިކަމަށްޓަކައި މޯލްޑިވްސް އޮލިމްޕިކް ކޮމެޓީ (އެމްއޯސީ) ގައި ބޭއްވި ސޮއިކުރުމުގެ ރަސްމިއްޔާތުގައި މޯލްޑިވިއަންގެ ފަރާތުން ސޮއިކުރެއްވީ މޯލްޑިވިއަން ހިންގާ އައިލޭންޑް އޭވިއޭޝަން ސާވިސަސް (އައިއޭއެސް) ގެ މެނޭޖިން ޑިރެކްޓަރު މުހައްމަދު ރިޒްވީ އެވެ. އަދި މޯލްޑިވްސް އޮލިމްޕިކް ކޮމިޓީގެ ފަރާތުން ސޮއިކުރެއްވީ ޖެނެރަލް ސެކްރެޓަރީ އަހުމަދު މަރުޒޫގެވެ.\nމި އެއްބަސްވުމުގެ ދަށުން މޯލްޑިވިއަނުން ފުޓްބޯޅަ އިވެންޓުގައި ވާދަކުރާ ޓީމު ފިޔަވާ ގޭމްސްގައި ބައިވެރިވާ އެހެން ހުރިހާ ކުޅިވަރު އެތުލީޓުންނާއި އޮފިޝަލުންނާއި ނޫސްވެރިންނާއެކު ޖުމްލަ 200 މެމްބަރުން ހިމެނޭ ރާއްޖޭގެ ކޮންޓިންޖެންޓް މޮރިޝަސްއަށް ގެންގޮސް އަދި އަނބުރާ ރާއްޖެއަށް ގެނެސްދޭނީ މޯލްޑިވިއަން އިންނެވެ. މޮރިޝަސްއަށް މޯލްޑިވިއަނުން ކުރާނީ ޗާޓަރ ފްލައިޓް ދަތުރުތަކެކެވެ.\nގޭމްސްގައި ވާދަކުރާ ދިވެހި ކޮންޓިންޖެންޓް މޮރިޝަސްއަށް ފުރުމަށް ހަމަޖެހިފައިވަނީ އަންނަ ބުދަ ދުވަހުގައެވެ. އަދި ޓީމު އެނބުރި އައުމަށް ހަމަޖެހިފައިވަނީ މިމަހުގެ 29 ގައެވެ. ގޭމްސްގައި ވާދަކުރާ ފުޓުބޯޅަ އިވެންޓު ކުރިން ފެށުމަށް ހަމަޖެހިފައިވާތީ ރާއްޖޭގެ ޓީމުތައް މޮރިޝަސްއަށް ދިއުމުގެ ކުރިން ގައުމީ ފުޓުބޯޅަ ޓީމު އެ ގައުމަށް ފުރާނެ އެވެ.\nއޮލިމްޕިކް ކޮމިޓީގެ ސެކްރެޓަރީ ޖެނެރަލް އަހުމަދު މަރުޒޫގު (މަރޭ) ވިދާޅުވީ މިއީ ކޮމާޝަލް އެއްބަސްވުމެއް ނޫންކަމަށާއި މޯލްޑިވިއަން އިން މިކަން ކޮށްދެނީ ގައުމީ ކަމެއްގެ ގޮތުގައި ދެކިގެން ވަރަށް އަގުހެޔޮކޮށް ކަމަށެވެ. އަދި މޯލްޑިވިއަން އިން މި ދަތުރުގެ ކަންކަން ވަރަށް ރަނގަޅަށް ހަމަޖައްސާދީފައިވާ ކަމަށްވެސް މަރުޒޫގު ވިދާޅުވިއެވެ.\nއައިލެންޑް އޭވިއޭޝަނުގެ މެނޭޖިން ޑިރެކްޓަރު މުހައްމަދު ރިޒްވީ ވިދާޅުވީ ގައުމީ އެއާލައިނުން ރާއްޖޭގެ ކުޅިވަރު ކުރިއެރުވުމަށް އަބަދުވެސް އެހީތެރިވެދޭނެ ކަމަށެވެ.\nއައިއޯއައިޖީ 2015 ވަނަ އަހަރު ބޭއްވި ރީޔޫނިއަން އަށް ރާއްޖޭގެ ޓީމުތައް އުފުލައިދިނީ މެގަ މޯލްޑިވްސްއިންނެވެ. އަދި އެނބުރި ރާއްޖެ އައީ މޯލްޑިވިއަން އިންނެވެ.\nމޮރިޝަސްގައި ބާއްވާ އައިއޯއައިޖީ ކަވަރުކުރުމަށް ހަރަކާތްތެރިވާ ނޫސްވެރިންގެ ޓީމުގައި ވީ މީޑީއާ ހިމެނެއެވެ. މި ދަތުރުގައި ވީމީޑިއާގެ ފަރާތުން ދަތުރުކުރާނީ ސްޕޯޓްސް ޖާނަލިސްޓް އިސްމާއީލް ޝާހު އާއި ކެމެރާމަން ފައުޒާން އެވެ.


vnews - Anoosh Jumhooree Party ah soikoffi\nމަޝްހޫރު ޓީވީ ޕްރެޒެންޓަރު އަހުމަދު އަނޫޝް ޖުމްހޫރީ ޕާޓީ އަށް ސޮއިކުރައްވައިފި އެވެ.\nޖޭޕީގެ އޮފީސް މ. ކުނޫޒުގައި މިރޭ ބޭއްވި ރަސްމިއްޔާތެއްގައި އަނޫޝް ވަނީ ޖޭޕީއަށް ސޮއިކުރައްވައި މެންބަރުކަމުގެ ފޯމް ޖޭޕީގެ ލީޑަރ ޤާސިމް އިބްރާހިމް އާއި ހަވާލުކުރައްވާފައެވެ. އަނޫޝް ވަނީ ފޮރިން މިނިސްޓްރީގެ ކޯރޑިނޭޓަރުކަން ކުރައްވާފަ އެވެ. އަދި ނިމިދިއަ ރިޔާސީ އިންތިޚާބުގައި މައުމޫން ރިފޯރމް މޫވްމަންޓުގެ މެމްބަރެއްގެ ގޮތުގައި އިދިކޮޅު އިއްތިހާދުގައި ވެސް އަނޫޝް ވަނީ މަސައްކަތްކުރައްވާފަ އެވެ.\nޖޭޕީއަށް ސޮއިކުރެއްވުމަށްފަހު ވާހަކަފުޅުދައްކަވަމުން އަނޫޝް ވިދާޅުވީ ދިވެހިންގެ ދިވެހި ވަންތަކަމާއި ރިވެތި އުޞޫލުތައް ދަމަހައްޓަވައި ދިވެހީން ޚާއްސަކޮށް ޒުވާނުން ކުރިއެރުވުމަށް ޖޭޕީގެ ލީޑަރ ޤާސިމް މަސައްކަތް ކުރެއްވިގޮތް ޅަ ޢުމުރުއްސުރެ ފެނިވަޑައިގެންނެވި ކަމަށެވެ. އަދި ޖުމްހޫރީޕާޓީގެ ކުރިމަގަށްޓަކައި ޤާބިލްކަން ހުރި މިންވަރަކުން މަސައްކަތްކޮށްދެއްވަން ތައްޔާރަށް ހުންނެވި ކަމަށްވެސް އަނޫޝް ވިދާޅުވި އެވެ.\nއަނޫޝް އަކީ ދިވެހި ބަހާއި އިނގިރޭސިބަހުން ތަފާތު އެކި ޕްރަގްރާމްތައް އުފައްދާ ހުށައަޅައިދިނުމުގައި ކުޅަދާނަ ޒުވާނެކެވެ. މީޑިއާގެ ދާއިރާއިން ފުރަތަމަ ޑިގްރީވެސް ހާސިލްކުރައްވާފައިވާ އަނޫޝްއަކީ ބަހުޝްކުރުމާއި، ވާހަކަދެއްކުމުގެ ފަންނުގައި ވެސް ވަރަށް ފާހަގަކޮށްލެވޭ ޒުވާނެކެވެ. އެގޮތުން ގައުމީ އެކި މުބާރާތްތަކާއި، ޚާއްސަ މުނާސަބަތުތަކާއި ގުޅުވައިގެން ބޭއްވުނު އެކިއެކި މުބާރާތްތަކުން އަނޫޝް ވަނީ ރަން ވަނަތަކެއް ހޯދާފައެވެ. މީގެ އިތުރަށް ވާހަކަދެއްކުމުގެ ފަންނަން ދަރިވަރުންނާއި، ޒުވާނުން ތަމްރީންކުރުމަށްވެސް ޚާއްސަ މަސައްކަތްތަކެއް އަނޫޝް ވަނީ ކުރައްވާފައެވެ.


އާ އަހަރަށް އުއްމީދުތަކެއް ހުރި ނަމަވެސް އެކަން ކުރުމަށް ފަސޭހައެއް ނުވާނެ: ނަޝީދު – Hathaavees\nއާ އަހަރަށް އުއްމީދުތަކެއް ހުރި ނަމަވެސް އެކަން ކުރުމަށް ފަސޭހައެއް ނުވާނެ: ނަޝީދު\nއަންނަ އަހަރަށް ކަންކަން ރާވާ އެކަންކަމަށް އުއްމީދުތައް ކުރި ނަމަވެސް އެއީ ކުރަން ފަސޭހަ ކަމެއް ނޫން ކަމަށް ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު އާއްމު ކުރެއްވި އާ އަހަރުގެ މެސެޖުގައި ވިދާޅުވީ 2020ވަނަ އަހަރަކީ ދިރިއުޅުމުގެ ކަންކަން ހުއްޓުމަކަށް އައި އަހަރެއް ކަމަށެވެ. އެގޮތުން ރާއްޖޭގެ އިގްތިސޯދަށް ހުއްޓުމަކަށް އައިސް ގިނަ އަދަދެއްގެ ބައެއްގެ ވަޒީފާ ވެސް ގެއްލިގެން ދިޔަ ކަމަށް އެމަނިކުފާނު ފާހަގަކުރެއްވިއެވެ. ނަޝީދު ވިދާޅުވީ 2020ވަނަ އަހަރަކީ އެއްވެސް މީހަކު ހަނދާން ކުރަން ބޭނުންވާނެ އަހަރެއް ނޫން ކަމަށެވެ.\nއެހެންނަމަވެސް 2021ވަނަ އަހަރު ދިވެހިންނާއި ބައްދަލުކުރަނީ އުއްމީދުތަކަކާއި އެކުގައި ކަމަށް ނަޝީދު ވިދާޅުވިއެވެ. އެގޮތުން ނުރައްކާތެރި ކޮވިޑް19 އިން ސަލާމަތްވުމަށް އެބަލީގެ ވެކްސިން ލިބި ބަލިން ސަލާމަތްވާނެ ކަމަށް އުއްމީދު ކުރައްވާ ކަމަށް ނަޝީދު ވިދާޅުވިއެވެ. ރައީސް ނަޝީދު ވަނީ ވެކްސިން ލިބުމާއެކު އެ ވެކްސިން ހުރިހާ ރައްޔިތުން ވެސް ޖެހުމަށް އިލްތިމާސް ކުރައްވާފައެވެ.\nކޮވިޑް19 އިން އަރައިގަތުމަށް ސަރުކާރުން އެޅި ހަރުދަނާ ފިޔަވަޅުތަކުން އިގްތިސޯދު އަލުން ކޮޅަށް ޖެހުމަށް ފަތުރުވެރިކަން އަލުން ފަށާ ރިސޯޓުތަކުގެ އޮކިއުޕަންސީ އިތުރުވި ނަމަވެސް ދައުލަތުގެ މާލިއްޔަތަށް އޭގެއިން މާ ބޮޑު އަސަރެއް ނުކުރާ ކަމަށް ނަޝީދު ވިދާޅުވިއެވެ.\nނަޝީދު ވަނީ އަންނަ އަހަރަށް އެމަނިކުފާނު ކުރައްވާ އުއްމީދު ބޮޑު ކަމަށް ވިދާޅުވެފައެވެ. އަދި ވިދާޅުވީ ދިވެހިންނަކީ އަބަދުވެސް ދަތި އުނދަގޫ ހުރަސްތައް ގިރާ ކުރާ ބައެއް ކަމަށެވެ.


UN ge Secretary General Christchurch miskiyythakah ziyaaraikohfi\nއދ. ގެ ސެކެޓްރީ ޖެނެރަލް ކްރައިސްޗާޗް މިސްކިތްތަކަށް ޒިޔާރަތްކޮށްފި\nސޯޝަލް މީޑިއާގައި ރުޅިވެރިކަން ފަތުރާ މީހުންނާ ދެކޮޅަށް ނިކުންނަން ގޮވާލެއްވި\nކ. މާލެ 15 މެއި 2019 | ބުދަ 10:45 2,120\nއެންޓޯނިއޯ ގުޓޭރޭޒް ކްރައިސްޗާޗުގެ މިސްކިތްތަކަށް ކުރި ޒިޔާރަތުގެ ތެރެއިން - ރައީސް އޮފީސް\nއދ. ގެ ސެކްރެޓަރީ ޖެނެރަލް އެންޓޯނިއޯ ގުޓޭރޭޒް ނިއުޒީލޭންޑްގެ ކްރައިސްޓްޗާޗުގައި ހަމަލާދިން މިިސްކިތްތައް ބައްލަވާލައްވައިފިއެވެ.\nގުޓޭރޭޒް މިހާރު ނިއުޒީލެންޑަށް ކުރައްވަމުން ގެންދަވާ ދަތުރުފުޅުގައި، ހަމަލާދިން ދެ މިސްކިތް ކަމުގައިވާ އަލް-ނޫރު މިސްކިތަށާއި، ލިންވުޑް މިސްކިތަށް ޒިޔާރަތްކޮށްފައި ވެއެވެ. ޒިޔާރަތަށް ފަހު ދެއްކެވި ވާހަކަފުޅުގައި ގުޓޭރޭޒް ވަނީ މަރުވީ ފަރާތްތަކުގެ އާއިލާތަކަށް ތައުޒިޔާ ވިދާޅުވެފައެވެ. ގުޓޭރޭޒް ވިދާޅުވީ އޭނާއަށް ބުނެވޭ ބަހަކުން ހިތާމައަށް ލުޔެއް ނުލިބޭނެކަން ގަބޫލުކުރައްވާ ކަމަށެވެ. އަދި އދ. ގެ ފަރާތުން ފޯރުކޮށްދެވެން އޮތް ހުރިހާ އެހީއަކާއި ދެވެން އޮތް ހުރިހާ އެއްބާރުލުމެއް ދޭނެ ކަމަށް ވެސް ގުޓޭރޭޒް ވިދާޅުވިއެވެ.\nގުޓޭރޭޒްގެ ވާހަކަފުޅުގައި ސޯޝަލް މީޑިއާ މެދުވެރިކޮށް ނަފްރަތާއި ރުޅިވެރިކަން އުފައްދާ މީހުންނާ ދެކޮޅަށް އެންމެން އަތު ގުޅާލައިގެން މަސައްކަތްކުރަން ގޮވާލެއްވިއެވެ. ގުޓޭރޭޒް ވިދާޅުވީ ރުޅިވެރިކަމުގައި އެ ފަތުރަމުންދާ އަލިފާންގަނޑު ނިއްވާލަން ޖެހޭ ކަމަށެވެ.\nނިއުޒިލޭންޑުގެ ތާރީހުގައި ވެސް އެ ގައުމުގައި ދިން އެންމެ ނުރައްކާތެރި ބަޑީގެ ހަމަލާގައި 50 މީހުން މަރުވެފައި ވެއެވެ. ހުކުރު ދުވަހުގެ ހުކުރު ނަމާދު ވަގުތުގައި ދިން ހަމަލާއާ ގުޅިގެން އޮސްޓްރޭލިއާގެ ރައްޔިތެއް ކަމުގައިވާ ބްރެންޓަން ޓަރަންޓް ހައްޔަރުކުރުމަށް ފަހު މީހަކު ގަސްތުގައި މެރުމުގެ 50 ދައުވާ އުފުލާފައި ވެއެވެ.


Ingireysi Safeeru Vidhaalhu Vee Ainth Aa Bahdhal Kollan Beynun Kamah - Vaguthu\nއިނގިރޭސި ސަފީރު ވިދާޅުވީ އައިންތުއާ ބައްދަލުކޮށްލަން ބޭނުން ކަމަށް\nމާލޭގައި ޓެކްސީކުރާ ހަމައެކަނި އަންހެން ޑްރައިވަރު، އައިމިނަތު ވަހީދާ (އައިންތު) އާ ބައްދަލުކޮށްލަން ބޭނުންވާ ކަމަށް ވިދާޅުވެ، އިނގިރޭސި ވިލާތުން ރާއްޖެ އަށް ކަނޑައަޅުއްވާފައި ހުންނަވާ ސަފީރު ކެރަން ރޮސްލާ، އައިންތު އަށް ތައުރީފް ކުރައްވައިފިއެވެ.\nއައިންތުގެ ކާރަށް ގެއްލުން ދޭ މައްސަލަ މީގެކުރިން އެތައް ފަހަރެއްގެ މަތިން ވަނީ ފެންމަތިވެފައެވެ. އެކަމަކު، ކޮންމެ ފަހަރަކު ވެސް ކާރު މަރާމާތު ކުރުމަށް ފަހު، އާންމުންނަށް ހިދުމަތް ދިނުމަށް އައިންތު ނުކުންނަނީ ވަރަށް ހިތްވަރާ އެކުގައެވެ.\nއޭނާގެ އެ ހިތްވަރަށް އެތައް ބަޔަކު އަންނަނީ ތައުރީފް ކުރަމުންނެވެ.\nއައިންތުގެ ކާރަށް ގެއްލުން ދިން މައްސަލައެއްގައި ޕްރޮސެކިއުޓަ ޖެނެރަލް (ޕީޖީ) އޮފީހުން މީހެއްގެ މައްޗަށް ވަނީ ދައުވާ އުފުލައިފައެވެ. މީހެއްގެ މުދަލަށް ގެއްލުން ދިން މައްސަލައިގައި ދައުވާ ކުރީ ގ. އާފަތިސްގެ މުހައްމަދު ހަމްދޫން އަހުމަދުގެ މައްޗަށެވެ.\nއެމީހާގެ މައްޗަށް ދައުވާ ކުރީ ޑްރަގް ކޯޓު ކުރިމަތީގައި ޕާކުކޮށްފައި އޮއްވައި މިދިޔަ އޮކްޓޯބަރު 27 ވަނަ ދުވަހުގެ ރޭ ދަންވަރު އައިންތުގެ ކާރުގެ ބިއްލޫރިގަނޑު ތަޅާލައި ގެއްލުން ދިން މައްސަލައާ ގުޅިގެންނެވެ.\nއެ ހަބަރާ ގުޅިގެން އިނގިރޭސި ސަފީރު އައިންތު އަށް ހިތްވަރު ދެއްވައި ކުރެއްވި ޓުވީޓެއްގައި ވިދާޅުވީ އައިންތުގެ ފަރާތުން ފެނިގެން ދަނީ ވަރުގަދަ އަޒުމަކާއި ހިތްވަރެއްގައި ހުރި މަންޒަރު ކަމަށެވެ.\n"ބިރުދެއްކުމުގެ ތެރެއިން ކުރިއަށް ދިއުމަށް އާދަޔާހިލާފު ހިތްވަރެއް ބޭނުން ވާނެ. އަހަރަމެން ކުރާ ކަމެއް ކުރަނީ އެކަން ކުރާ ހިތްވާތީ. ހިތުގައި އެކަމަށް އޮންނަ ލޯތްބެއްގެ ބޮޑު ކަމުން،" ސަފީރު ކުރެއްވި ޓުވީޓެއްގައި ވިދާޅުވިއެވެ.\nއެންމެ ފަހުން އައިންތުގެ ޓެކްސީ އަށް ގެއްލުން ދިނުމާ ގުޅިގެން ޔޫތު މިނިސްޓަރު އަހުމަދު މަހުލޫފްގެ އެހީތެރިކަމާއި އެކު އޭނާގެ ކާރު ވަނީ ހަދާފައެވެ.\nއައިންތު ކުރިން ބުނީ އޭނާގެ ޓެކްސީ އަށް ގެއްލުންދޭ މައްސަލައަށް ދާއިމީ ހަައްލެއް ހޯދުމަށް ފުލުހުންގެ އެހީތެރިކަމާއި އާއްމު ރައްޔިތުންގެ އެއްބާރުލުން އޭނާއަށް ވަރަށް ބޮޑަށް ބޭނުންވާ ކަމަށެވެ.\nޖެނުއަރީ 19, 2021 15:42\nބައްދަލު ކުރަން އަންނަ އިރު އެޗްޕީއޭ ގެ ގައިޑު ލައިިން ފުރިހަމަ ކޮށްގެން އަންނައްޗޭ\nޖެނުއަރީ 20, 2021 08:47\nއައިންތު އަކީ ހިތްވަރުގަދަ ކެރޭ މުރާލި ކަނބަލެއް.. އަދި ވ މޮޅު ކެއްކުންތެރި ޝެފެއް.. މީގެ 21އަހަރު ކުރިން އަޅުގަނޑާއި ދިމާވެ ކެފޭގަ ޝެފެއްގެ މަސައްކަތްކުރެއްވި.. ހީވާގި މުރާލި ކެރޭ ދިވެހި ދަރިއެއް...


VIA ah 1 aharah insuarance ge khidhumai dheyne faraatheh hoadhan iulaan kohfi\nވީއައިއޭއަށް 1 އަހަރަށް އިންޝުއަރެންސްގެ ޚިދުމަތްދޭނެ ފަރާތެއް ހޯދަން އިއުލާންކޮަށްފި\nވެލާނާ އިންޓަނޭޝަނަލް އެއަރޕޯޓް (ވީ.އައި.އޭ.)އަށް 1 އަހަރަށް އިންޝުއަރެންސްގެ ޚިދުމަތްދޭނެ ފަރާތެއް ހޯދަން އިޢުލާންކޮށްފިއެވެ.\nމޯލްޑިވްސް އެއަރޕޯޓްސް ކޮމްޕެނީ ޕްރައިވެޓް ލިމިޓެޑް އިން ނެރެފައިވާ ޢިޢުލާނެއްގައި ބުނެފައި ވަނީ އެ ކުންފުނިން ޚިދުމަތް ދެމުން އަންނަ ވެލާނާ އިންޓަނޭޝަންލް އެއަރޕޯޓް 2021 ވަނަ އަހަރަށް ޚިދުމަތްދޭނެ ފަރާތެއް ހޯދަން ބޭނުންވާ ކަމަށެވެ.\nއެގޮތުން ފޯރުކޮށްދޭންޖެހޭ ޚިދުމަތްތަކަކީ ' އޯލްރިސްކް އެންޑް ބިޒްނަސް އިންޓްރަފްޝަން' އެއަރޕޯޓް އޭވިއޭޝަން ލަޔަބިލިޓީ، އަދި ޓެރަރިޒަމް އިންޝުއަރެންސްއެވެ.\nވީމާ މިކަމަށް ޝަޢުޤުވެރިވަ ފަރާތްތަކުން މަޢުލޫމާތު ކަރުދާސް ފުރިހަމަ ކުރެއްވުމަށްފަހު 22 އޮކްޓޯބަރު 2020 ވާ ބުރާސްފަތި ދުވަހުގެ ހެނދުނު 10:15 ގެ ކުރިން ސިޓީ ނުވަތަ މެއިލް ކުރެއްވުމަށްވެސް މި އިއުލާނުގައިވެއެވެ.\nއަދި ބީލަމުގައި ކަނޑައެޅިފައިވާ އުސޫލުތަކަ އެއްގޮތަށް ފަންނީ ނުވަތަ މާލީ ދިރާސާއެއް ހެދުމަށްފަހު ހުށަހަޅާ ފަރާތްތަކަށް ބެލުމަށްފަހު އެންމެ ރަނގަޅު ބީލަމެއް ހުށަހަޅާ ފަރާތެއް އެވޯޑްކުރެވޭނެ ކަމަށްވެސް މި އިއުލާނުގައި ބުނެފަައިވެއެވެ.\nބީއެމްއެލް އިން އުކުޅަހުގައި ސެލްފް ސަރވިސް ބޭންކިން ސެންޓަރެއް ހުޅުވައިފި01 day ago


އައިޕީޔޫ އަށް ހޮވިވަޑައިގެންނެވި ފުރަތަމަ ދިވެހި މެންބަރަކަށް ޖީހާން | Sandhaanu\nއައިޕީޔޫ އަށް ހޮވިވަޑައިގެންނެވި ފުރަތަމަ ދިވެހި މެންބަރަކަށް ޖީހާން\nޖުލައި 11, 2021\nއިންޓަރ ޕާލިމެންޓްރީ ޔޫނިއަންގެ (އައިޕީޔޫ)ގެ ޑިމޮކްރަސީ އެންޑް ހިއުމަން ރައިޓްސް ކޮމެޓީގެ މެމްބަރުކަމަށް ފުރަތަމަ ފަހަރަށް ހޮވުނު ދިވެއްސެއްގެ ގޮތުގައި ރައްޔިތުން މަޖިލީހުގެ ހިންނަވަރު ދާއިރާގެ މެމްބަރު، އަދި މަޖިލީހުގެ ހިއުމަން ރައިޓްސް ކޮމެޓީގެ މުޤައްރިރުކަންވެސް ކުރައްވާ ޖީހާން މަހްމޫދު ހޮވިވަޑައިގެންފިއެވެ.\nޤާނުނު ހަދާ މަޖިލިސްތައް ތަމްސީލު ކުރާ ދުނިޔޭގެ ޖަމިއްޔާ (އައިޕީޔޫ)ގެ ޑިމޮކްރަސީ އެންޑް ހިއުމަން ރައިޓްސް ކޮމެޓީއަކީ ޑިމޮކްރެސީއާއި އިންސާނީ ހައްގުތައް ކުރިއެރުވުމުގެ މަސައްކަތްކުރުމަށް އައިޕީޔޫގައި އެކުލަވާލާފައިވާ ކޮމެޓީއެވެ.\nމި ކޮމިޓީން ޑިމޮކްރެސީއާއި ހިއުމަން ރައިޓްސް އަށް ހުރި ގޮންޖެހުންތައްދެނެގަނެ، ގައުމީ އަދި ބައިނަލްއަގުވާމީ ފެންވަރުގައި ގާނޫނު ހަދާ މަޖިލިސްތަކުން ކުރަންޖެހޭ ކަންތައްތަކުގެ ގޮތުގައި ހުށަހެޅުމުން، މުޅި އައިޕީޔޫގެ މެމްބަރުންގެ މެދުގައި ގަރާރުތަކެއްގެ ގޮތުގައި އެކަންކަން ފާސްކުރެއެވެ.\nޖީހާން މަހްމޫދު އައިޕީޔޫގެ މަގާމަށް ހޮވިވަޑައިގަތުމުން އެކަމަށް މަޖިލީހުން ވަނީ މަރުހާބާ ކިޔާފައެވެ.\nHon. MP @JeehanJMS Chairperson of the Parliamentary Committee on Human Rights and Gender elected to @IPUparliament Committee on Democracy and Human Rights.\nHon. Speaker President @MohamedNasheed congratulated her and thanked all the countries who voted for her. pic.twitter.com/X5q1yppO8K\n— People's Majlis (@mvpeoplesmajlis) July 10, 2021\nއަދި ޖިހާން އައިޕީޔޫގެ މަގާމަށް ހޮވިވަޑައިގަތުމުން އެކަން ފާހަގަކުރައްވާ ފޮރިން މިނިސްޓަރ އަބްދުﷲ ޝާހިދުވެސްވަނީ ރާއްޖޭގެ މަޖިލިސް މެމްބަރުން މިފަދަ މަގާމުތަކުން ފެނިގެންދިއުމަކީ އުފާކުރައްވާކަމެއްކަމަށް ވިދާޅުވެ ޖީހާނަށް މަރުހަބާ ފޮނުއްވާފައެވެ.\nހާއްސަކޮށް މިފަދަ އިސްރޯލްތަކުން އަންހެން މެމްބަރުން ފެނިވަޑައިގަތުމުން އެކަމާއި ފަހްރުވެރިވެޑައިގަންނަވާކަމަށް ވެސް މިނިސްޓަރ ޝާހިދު ވިދާޅުވިއެވެ.\nCongratulations to Chairperson of Parliamentary Committee on Human Rights &Gender at @mvpeoplesmajlis, Honourable MP @JeehanJMS for being elected to @IPUparliament Committee on Democracy & Human Rights.\nWe are proud of the leading roles our MPs - especially our women MPs - play! pic.twitter.com/RIp2lbijUQ\n— Abdulla Shahid (@abdulla_shahid) July 10, 2021\nދުނިޔޭގެ ގާނޫނު ހަދާ މަޖިލިސްތައް ހިމެނޭ އައިޕީޔޫގައި 150 ވުރެ ގިނަ ގައުމުގެ މަޖިލިސްތައް ތަމްސީލުކުރެއެވެ.\nރާއްޖެއިން ބައިނަލް އަޤްވާމީ ޖަމިއްޔާތަކާއި ގުޅުން ބަދަހިކޮށް އެފަދަ ޖަމިއްޔާތަކުގައި ރާއްޖޭއިން އަދާކުރާ ރޯލު އަންނަނީ ފުޅާކޮށް ބޮޑުކުރަމުންނެވެ.\nއެއްބަޑު އެއްބަފާ ދެ އަންހެނުން ޖާމިނުކޮށް އަންމަޓީ ދޫކޮށްލައިފި\nރާއްޖެ އާމިނަތު ނުހާ - އޮކްޓޯބަރ 20, 2021 0\nލަންކާގައި ފިލައިގެން އުޅެނިކޮށް ހައްޔަރުކޮށްގެން ގެނައި، މަކަރާއި ހީލަތުން އެތައް ބައެއްގެ އަތުން ފައިސާ ހޯދުމުގެ ތުމަތުކުރެވޭ ސީލައިފް ގްލޯބަލް އިންކް ޕްރައިވެޓް ލިމިޓެޑުގެ ވެރިޔާ އަހްމަދު މޫސާ (އަންމަޓީ) އޭނާގެ އެއްބަޑު...\nއޮޑިޓް އޮފީހަށް 90 މިލިއަން ރުފިޔާއަށް ވުރެ ބޮޑު ބަޖެޓެއް ފާސްކޮށްފި\nރާއްޖެ ފާތިމަތު މުހައްދު - އޮކްޓޯބަރ 20, 2021 0\nއޮޑިޓާ ޖެނެރަލް އޮފީހަށް އަންނަ އަހަރަށް 90.3 މިލިއަން ރުފިޔާގެ ބަޖެޓެއް ރައްޔިތުންގެ މަޖިލީހުގެ މެމްބަރުންގެ އިއްތިފާގުން މިއަދު ފާސްކޮށްފި އެވެ. ދައުލަތުގެ ހުރިހާ މުއައްސަސާތަކާއި ސަރުކާރު ހިއްސާވާ ކުންފުނިތައް އޮޑިޓް ކުރުމުގެ ޒިންމާ...\nއައްސޭރި ޖަލަކީ ކުޑަކުދިން ބައިތިއްބަން އެކަށިގެންވާ ތަނެއް ނޫން: އެޗްއާރުސީއެމް\nކ. ހިންމަފުށީގައި ހުންނަ އައްސޭރި ޖަލުގައި ހަދާފައިވާ ކުޑަކުދިންނަށް ހާއްސަ ތަނަކީ އެ ކުދިން ބޭތިއްބުމަށް އެކަށީގެންވާ ތަނެއްގައި ނޫން ކަމަށް ހިއުމަން ރައިޓްސް ކޮމިޝަން (އެޗްއާރުސީއެމް) އިން ކަނޑައަޅައިފި އެވެ އެޗްއާރުސީއެމް އިން...


ރިޟްވާން ގެއްލުނު މައްސަލަ ތަހްގީގު ކުރުމަށް ގޮވާލުން ތަކުރާރުކޮށް ، އަދި 8 އޯގަސްޓުގައި ބާއްވާ ‘ސުވާލު މާރޗު’ ގައި ބައިވެރި ވުމަށް އެމްޑީޕީން ގޮވާލުން – Maldivian Democratic Party\nރިޟްވާން ގެއްލުނު މައްސަލަ ތަހްގީގު ކުރުމަށް ގޮވާލުން ތަކުރާރުކޮށް ، އަދި 8 އޯގަސްޓުގައި ބާއްވާ ‘ސުވާލު މާރޗު’ ގައި ބައިވެރި ވުމަށް އެމްޑީޕީން ގޮވާލުން\nމިނިވަން ނޫހުގެ ނޫސްވެރިޔާ އަހްމަދު ރިޟްވާން ގެއްލުނުތާ 1އަހަރު ފުރިގެން ދާއިރު އެކަމުގެ ހިތާމައާއި ކަންބޮޑުވުން ފާހަގަ ކުރުމުގެ ގޮތުން ރިލްވާނުގެ އާއިލާއާއި ހެޔޮއެދޭ ފަރާތްތަކުން އިންތިޒާމްކޮށްގެން 8 އޯގަސްޓުގައި ބާއްވަން ހަމަޖެހިފައިވާ ‘ސުވާލު މާރޗު’ ގައި މި ޕާޓީގެ އެންމެހައި މެމްބަރުންނާއި އެންމެހައި ދިވެހި ރައްޔިތުން ބައިވެރިވެވަޑައިގަތުމަށް މި ޕާޓީން ވަރަށް ބޮޑަށް އެދޭކަމުގައި ދަންނަވަމެވެ.\nއަހްމަދު ރިޟްވާން ގެއްލިފައިވާއިރު އެއީ ބަޔަކު މީހުން އޭނާ ވަގަށްނަގައިފާ ވާ ކަމަށް ޤަބޫލުކުރެވޭ މައްސަލައަކަށް ވާއިރު އެކަމަކީ މިޕާޓީން އެންމެ ފުރަތަމަ ދުވަހުން ފެށިގެންވެސް އެކަމުގެ ކަންބޮޑުވުން ފާޅުކުރަމުންދާ މައްސަލައެކެވެ. އަދި މި ޕާޓީގެ އެކިއެކި ފޯރަމްތަކުގައި އެމައްސަލަ ފަރުވާތެރިކަމާއިއެކު ތަހްގީގު ކޮށްދިނުމަށްއެދި ސަރުކާރަށް ގޮވާލަމުންދާ މައްސަލައެކެވެ. ހަމަ އެފަދައިން ބުދަދުވަހު ބޭއްވުނު ޤައުމީ މަޖިލިހުގެ ބައްދަލުވުމުގައިވެސް މި ޕާޓީން 8 އޯގަސްޓުގައި އޮންނަ ސުވާލު މާރޗުގައި ބައިވެރިވުމަށް ވަނީ މި ޕާޓީގެ ޤައުމީ މަޖިލިހުގެ މެމްބަރުންނާއި އެންމެ މެންބަރުނަށް އިލްތިމާސްކޮށްފައެވެ. މިކަން މިހެން އޮތްއިރު އެމްޑީޕީއާއި ސަރުކާރާއި ދެމެދުގައި ދެކެވޭ މަޝްވަރާ ބައްދަލުވުންތަކުގެ ވާހަކަތަކުގެ ތެރޭގައިވެސް ރިޟްވާން ގެއްލިފައިވަ މައްސަލައަކީ ހާއްސަ މައްސަލައެއްގެ ގޮތުގައި އެމްޑީޕީން ފާހަގަކޮށް އެމައްސަލަ ތަހްގީގްކުރުމަށް ސަރުކާރަށް ގޮވާލައިފައިވާނެއެވެ. ރިޟްވާން ގެއްލިފައިވަ މައްސަލައަކީ ރާއްޖޭގެ ވަރަށް ގިނަ ރައްޔިތުންނާއި، އދ ޢާއި ދުނިޔޭގެ ނޫސްވެރިކަމުގެ ޖަމިއްޔާތަކުންނާއި އިންސާނީ ހައްގުތަކާއި ބެހޭ ޖަމިއްޔާތުން ވަރަށްބޮޑަށް ކަންބޮޑުވުން ފާޅުކުރަމުންދާ މައްސަލައެކެވެ. އަދި އެމައްސަލަ ފުރިހަމަޔަށް ތަހްގީގުކުރުމަށް ސަރުކާރަށް ގޮވާލަމުންދާ މައްސަލައެކެވެ.\nއަހްމަދު ރިޟްވާނު ގެއްލިފައިވާ ނުވަތަ ވަގަށްނަގައިފައިވާ މައްސަލައާއި ގުޅިގެން ފުލުހުންނާއި ސަރުކާރުން އެކަށީގެންވާ ތަހްގީގެއް ކުރައްވާފައި ނުވާތީ އެމައްސަލައަށް 1 އަހަރު ފުރިގެންދާއިރުވެސް ސަރުކާރުން ވަނީ ރިޟްވާނުގެ އާއިލާއަށައާއި ރައްޔިތުންނަށް ޖަވާބުދާރި ނުވެވިފައެވެ. މިކަމަކީ މިޕާޓީން އިންތިހާޔަޢް ކަންބޮޑުވާކަމެކެވެ. އެހެންކަމުން 8 އޯގަސްޓު ދުވަހު ބާއްވާ ސުވާލުމާރޗާއި އަދި އޭނާގެ އާއިލާއިން އޭނާ ހޯދުމަށް ކުރަމުންދާ މަސައްކަތައް އާހިއްވަރެއް ދިނުމަށާއި އެމައްސަލަ ހަދާނުންނެތިގޮސް ހައްލެއް ނުލިބި ނިމިގެން ދިޔަ ނުދިނުމަށްޓަކައި ރިޟްވާނު ހޯދުމަށް ސަރުކާރަށް ގޮވައިލާ 8 އޯގަސްޓްގައި ބާއްވާ ސުވާލުމާރޗުގައި މިޕާޓީގެ އެންމެހައި މެމްބަރުންނާއި ދިވެހި އެންމެހައި ރައްޔިތުން ބައިވެރވަޑައިގަތުމަކީ މިޕާޓީން ނުހަނު ބޮޑައް އެދޭކަމެއްކަމުގައި ދެންނެވީމެވެ.\nބަޔާން ނެރުނީ : އެމްޑީޕީގެ ސެކްރެޓޭރިއަޓް\nތާރީހް6އޯގަސްޓު 2015


Accidentvi Bus Dhuvvi Driver Hayyaru Koffi - Vaguthu\nކޮވިޑް-19: ހާލަތު އިތުރަށް ގޯސްވެ، ނުރައްކާ ބޮޑުވަނީ - 22 މިނެޓް ކުރިން\nއެކްސިޑެންޓުވި ބަސް ދުއްވި ޑްރައިވަރު ހައްޔަރުކޮށްފި\n8 މަސް ކުރިން ( ނޮވެމްބަރު 13, 2019 )\nހުޅުމާލޭ ބަސް ޓާމިނަލް ކައިރިން އެމްޓީސީސީ ބަހަކާއި ސައިކަލެއް ޖެހިގެން ހިނގި ނުަރައްކާތެރި އެކްސިޑެންޓާއި ގުޅިގެން، އެ ބަސް ދުއްވަން އިން ޑްރައިވަރު ހައްޔަރުކޮށްފިއެވެ.\nމި އެކްސިޑެންޓު ހިނގާފައިވަނީ މިރޭ 10:40 ކަންހާއިރު އެވެ. މި އެކްސިޑެންޓުގައި، ސައިކަލުގައި އިން 13 އަހަރުގެ އަންހެން ކުއްޖަކު ވަނީ ނިޔާވެފައެވެ.\nފުލުހުން ވިދާޅުވީ މިރޭ އެކްސިޑެންޓް ހިނގީ، ސްކޫޕީ ސައިކަލެއްގައި އެމްޓީސީސީ ބަހެއް ޖެހިގެން ކަމަށެވެ. އަދި އެކްސިޑެންޓުވުމުން، ބަސް މަޑުނުކޮށް ގޮސްފައިވާ ކަމަށެވެ. އެހެންނަމަވެސް ފުލުހުން ވަނީ ހައިވޭގެ ޔޫޓާން ނަގާ ސަރަހައްދުން ބަސް ހުއްޓުވާ، އެ ބަސް ދުއްވަން އިން ޑްރައިވަރު ހައްޔަރުކޮށްފައެވެ.\nމީގެ އިތުރުން ފުލުހުން ވިދާޅުވީ، އެ ބަސް ދުއްވަން އިނީ އުމުރުން 54 އަހަރުގެ ދިވެހި ފިރިހެނެއް ކަމަށެވެ. އަދި މި މައްސަލަ މިހާރު ގެންދަނީ ތަހުގީގު ކުރަމުން ކަމަށެވެ.\nމި އެކްސިޑެންޓު ހިނގި މަންޒަރު ދުތް ބައެއް މީހުން ބުނީ، އެކްސިޑެންޓު ހިނގާފައިވަނީ ހުޅުމާލޭ ނިރޮޅުމަގުން އައިސް، ހައިވޭއަށް އަރާ ހިސާބުން ހުޅުމާލޭ ބަސް ޓާމިނަލް ކައިރިން ކަމަށެވެ. އަދި އެ ސައިކަލުގެ ފަހަތުން އައި އެމްޓީސީސީ ބަސް ސައިކަލުގައި ޖެހުމާއެކު، ސައިކަލުގެ ފަހަތުގައި އިން 13 އަހަރުގެ އަންހެންކުއްޖާ ވަނީ ބުރައިގެން ގޮސްފައި ކަމަށްވެސް މަންޒަރު ދުތް މީހުން ބުނެއެވެ.\nފުލުހުން ވިދާޅުވީ، މި އެކްސިޑެންޓްގައި ނިޔާވީ އުމުރުން 51 އަހަރުގެ އަންހެނަކު ދުއްވަން އިން ސައިކަލުގެ ފަހަތުގައި އިން ކުއްޖާ ކަމަށާއި، އޭނާ ޓްރީޓޮޕް ހޮސްޕިޓަލަށް ގެންދިޔައިރުވެސް ނިޔާވެފައި ވާކަމަށެވެ.\nމިލަންދޫގައި ހިނގި އެކްސިޑެންޓެއްގައި މީހަކަށް އަނިޔާވެއްޖެ\nސައިކަލު ސްޓަންޓް ޖައްސަނިކޮށް ތިން މީހަކު މަރުވެއްޖެ\nއިސްދޫގައި ދުއްވާފައި ދިޔަ ފުލުހުންގެ ވެހިކަލެއް ފުރޮޅާލައިފި\nނޮވެމްބަރު 13, 2019 01:51\nވަރަށް މަތީގައި އުޅޭބައެއްތީ\nނޮވެމްބަރު 13, 2019 01:58\nނޮވެމްބަރު 13, 2019 02:39\nވަރަށް ހިތާމަހުރި ކަމެެއް. ބަސް ދުއްވާ ގިނަ ޑްރައިވަރުން ތިބެނީ ސައިޒު އޮޅިފަ އެހެރަ ބަސް ދުއްވާލަނީ 80ކިލޯ މީޓަރަށް ވުރެން ބާރައް.. ފުކެއް ބޮޑުވަރެއްނު މީ.. މާ ފަރިތަ ބޮޑުވެގެން ތިމާމެން ވަރު ބަޔަކު ނެތިގެން.. އަޅުގަނޑު ކަމާބެހޭ އިދާރާ ތަކަށް ގޮވާލަން އެއްވެސް އުޅަނދެއްގެ ޑްރައިވަރެއްގެ އިހްމާލުން މީހެެއްގެ ފުރާނަ ގޮސްފި ނަމަ މަރުގެ ދިޔަ ނަގައިދިނުމާއެކު މަދުވެގެން 15އަހަރުގެ ޖަލު ހުމުކުމެއް އަންނަ ގޮތަށް ޤާނޫނު ބަދަލުކުރަން\nނޮވެމްބަރު 13, 2019 03:55\nބުނާނީ ކީކޭ ދޯ\nނޮވެމްބަރު 13, 2019 07:14\nއެމްޓީސީސީ ބަސްތައް ދުއްވުން ހުއްޓާލަން ވެއްޖެ އެންނު ދެން. ރައްޔިތުންނަށް ހުރި ބޮޑު ބިރަކަށް ވެއްޖެ މިހާރު ތިކަންތަށް.\nނޮވެމްބަރު 13, 2019 07:29\nހައިވޭއާއި ބްރިޖްގަ ބަސް ދުއްވަނީ 70 އަށް ވުރެވެސް ބާރަށް މިކަން ފެންނަނީ ކޮން ބަޔަކަށް މިކަން ހުއްޓުވެނީ ކޮން ބަޔަކަށް ، އަބަދުވެސް މި ފެންނަނީ ނުޤަވާއިދުން ޕާރކް ކޮށްފަ ހުންނަ ހުންނަ އުޅަނދު ތަކަށް އަދަބު ދީގެން ސަރުކާރަށް އާމްދަނީ ހޯދަދޭތަން، ޤަވާޢިދާ ޚިލާފަށް ދުއްވާއިރު ކުރެވޭ އެއްކަމެއްވެސް ނެތް، މިވަރަށް ޤާނޫނާއި ޤަވާޢިދު ބަޔަކަށް ތަންފީޒް ކުރެވޭނީ\nނޮވެމްބަރު 13, 2019 08:15\nމޓސސ ބަސް ދުއްވަނީ ވަރަށް ބާރަށް. ނުވެނުދާނެ ކަމެއް މި ދިމާވި. ވަރަށްވެސް ހިތާމަވެރިކަމެއް.\nނޮވެމްބަރު 13, 2019 08:16\nމޓސސ ވެސް ދޭތެރެ ދޭތެރެއިން ތިޔަ ބަސްތައް ދުއްވާ މީހުން ގަވާއިދުންތޯ ދުއްވަނީ ބެލޭނެ މެކޭނިޒަމެއް ގާއިމް ކޮށްގެންނޫނީ ސަލާމަތެއް ނެތް.\nނޮވެމްބަރު 13, 2019 08:25\nބަސް އެކަނި އެއްނޫން ބާރު ސްޕީޑުގައި ދުއްވަނީ. ސައިކަލް ތައް ހީވަނީ ބުރިޖު މަތިން އުދުހޭ އެއްޗިސް ތަކެއްހެން. އެމްޓީސީސީ އަދި އެމްޕީއެލް ގެ ބަސްތައް ހުންނަނީ 50 އަށް ސްޕީޑު ލިމިޓް ކޮއްފައި. ބާރު ސްޕީޑުގައި ދުއްވާއިގެނެން ނޫން ހަމަ އެކަނި އެކްސިޑެންޓް ހިނގަނީ. ތިޔަބުނާ ބަސް ޑުރައިވަރުންނަކީ ބަސް ދުއްވުމުގެ ޑއުޓީ ނިމުމަށްފަހު ކާރުގަ ޓެކްސީ ކޮއްގެން އިތުރު އާމްދަނީ ހޯދާއިގެން އުޅޭ ބަޔެކޭ ލީބޭ ކުޑަމުސާރައިން އަނބިދަރިން ގޮވާއިގެން މާލޭގަ ނޫޅެވޭތީވެ. ދެން އެވަރުބަލި ކަންމަތީގަ އަނެއްފަހަރު ބަސް ދުއްވަން އެރީމަ ނިދިޖެހިޖެހި ހުންނަނީ މީހާ ވާނުވާ ނޭނގޭ ވަރުގަ. ދެން ކިތަންމެ މަޑުން ދުއްވާފަ ގޮއްސަ ސައިކަލެއްގަ ޖެހުނަސް އެސައިކަލެއްގަ ހުންނަ މީހާ ދާނީ ބުރާއިގެނެންނު.\nނޮވެމްބަރު 13, 2019 09:25\nއިންސާނުން ވަރުބަލި ވވވީމަ ނިދި ވެސް ޖެހޭނެ. ޢެހެންނޭ ކިޔާފަ ނިދި އައިސްފަ ހުރިއްޔާ ބަސް ނޫން އެހެން އުޅަނދުތަކަށް ވެސް ނާރަން ވީ. އެހެން ނޫނީ މިކަހަލަ ކިތަންމެ ހިތާމަ ވެރި ހާދިސާއަކާ ކުރިމަތި ލާން ޖެހޭނެ\nނޮވެމްބަރު 13, 2019 09:56\nއޭބަލަ މިހި ރަގަމާ ރުމީހާ. ކަލެއަކަށްނޭގޭތަ ބަސްއައިސް ފަހަތުންކަމެއް ޖެއްސީ. ކޮންބަހަނާ އެއް. ވަ ރުބަލިވެހު ރެ ގޮސް ވެމްކޯ ކުނިއުކާބަލަ ކާ ރުނުދުއްވާ މީހުންމަ ރަން.\nނޮވެމްބަރު 13, 2019 08:37\nބަންދު ކުރުމަކުން ނުފުދޭ. މާދަމާ އިންނާނީ އެއަށްވުރެ ބޮޑު އިހުމާލަކުން ބައެއްގެ ފުރާނަ ގެއްލޭ ވަރުގެ ކަންކަން ކުރަން ފުރުސަތު ލިބޭ މަގާމެއްގައި. މިފަދަ ކަންކަމުގައި މަރުގެ ދިޔަ ނަގައިދުމަށް ފަހު އުމުރު ދުވަހު ޖަލަށް ނުވަތަ ނުވަތަ މަރަށް މަރު ހިފުމަށް ފެނޭ.\nނޮވެމްބަރު 13, 2019 08:42\nޢާއްމުކޮށް ބަސް ދުއްވާ ސްޕީޑް ވަރަށް ބާރުކަން ފާހަގަ ކުރަން، ބުރިޖުގަ ކެމެރާ ހަރުކުރަން އުޅުނީ ޕޮލިހުން ކަމަށް މަޢުލޫމާތު ލިބޭ، އެމަސައްކަތް ހުއްޓިފައިއޮތީ ކިހިނެތް ވެގެންތޯ؟\nނޮވެމްބަރު 13, 2019 09:03\nމާފަންނު ސްޓޭޑިއަމް ކުރިމަތީ ހުންނަ ޓްރެފިކް ޕޮލިހާއި އި ސްކަންދަރުކޮށި ކުރިމަތިން ގްރޫޕް ހަދާފައި ބާރުބާރަށް ސައިކަލް ދުއްވާއިރު ވެސް ކުޅިބަލަން ދެން އަދި ކިހިނެއް އެހެންނތަނެއް ހުއްޓުވޭނީ\nނޮވެމްބަރު 13, 2019 10:01\nމާތް اَللّٰهُ , މައްޔިތާ އަށް ސުވަރުގެ މިންވަރު ކުރައްވާންދޭވެ. آمیـــــــــــــن.\nކޮންމެފަހަރަކުވެސް އެކްސިޑެންޓްވި ވާހަކަ ... ފުރާނަ ދިޔަވާހަކަ.. ހަބަރުތަކުން މިފެންނަނީ.\nއެއްވެސްފަހަރަކު އެއްވެސް އެކްސިޑެންޓެއްގައި އެ ހާދިސާ ދިމާވަން މެދުވެރިވިގޮތް އިންވެސްޓިގޭޓް ކޮށް އެކަމާ ބެހޭޮތުން ރިޕޯޓްއެއް ހަދާފައި ޝާއިރު ކުރެވިފައި ނުވެއެވެ. އަދި އެހާދިސާ ހިގަން މެދުވެރިވީ މިހެންކަމާ .... މިފަދަ ކަންކަމަށް .... މިފަދަ ހާލަތްްތަކުގައި ސަމާލުވާންވީ ކޮންކަންތަކެއްކަން ރައްޔިތުންނަށް މީސްމީޑިއާއިން ހޭލުންތެރި ކުރުވުން އެއީ ވަރަށް މުހިންމު ކަމެއްކަމަށް ދެކެން. އަދި ރައްޔިތުން ހޭލުންތެރި ކުރުވުމަށާއި ޤަވާއިދާ ހިލާފުވާ ފަރާތްތަކަށް ފިޔަވަޅު އެޅުއްވުމަށް މިފަދަ ކަންކަމާބެހޭ މުއައްސަސާ ތަކަށް ގޮވާލަން. އަދި އެ ޝަރީއަތް ނިމުނުގޮތް ރައްޔިތުންނަށް ހިއްސާ ކުރުމަކީވެސް ވަރަށް މުހިންމު ކަމެއްކަމުގައި ދެކެން. ޝުކުރިއްޔާ.\nނޮވެމްބަރު 13, 2019 10:05\nތި ޑުރައިވަރައް ވެސް ވާނީ ނިދިފަ..\nނޮވެމްބަރު 13, 2019 10:15\nއަބަދުވެސް ތި ބަސްތައް ދުއްވަނީ ވަރަށް ބާރަށް މިކަން ހުއްޓުވަން ޖެހޭ، އެޔޮއް ބޮޑު ބަސް އޯވަރޓޭކަށް އަރާކަށް ނުޖެހޭ.\nނޮވެމްބަރު 13, 2019 10:23\nކޮބާ، ބިރިޖު އެޅީމަ ވީ ގޮތް ތީ. އެސަރުކާރުން ނުކުރޭ ރަނގަޅު އެއްކަމެއްވެސް.\nނޮވެމްބަރު 13, 2019 10:27\nބަސް ދުއްވަން ވަކިން މަގެއް އޮއްނަ ނަމަ ކިހާ ރަނގަޅު.. ހަމަ އެކަނި ބަސް ދުއްވަން.. ދެން ކާރު ސައިކަލައް ވަކިން އެހެން މަގެއް.. އެގޮތައް ބައި ބައި ކޮއްފަ ހުއްނަ ނަމަ ވަރައް ސޭފް ވީސް.\nނޮވެމްބަރު 13, 2019 10:53\nއެއްވެސް ދުއްވާ އެއްޗެއް ނުދުއްވޭ ގޮތަށް އުމުރު ދުވަހަށް ލައިސަންސް އަތުލާފަ ބާއްވާތި. މީހެއްގެ ފުރާނަ އެދިޔައީ.


އެމްޑީޕީގެ ޤައުމީ މަޖިލީހުގެ ކުއްލި ބައްދަލުވުމެއް ހިނގަމުން އެބަދޭ – Maldivian Democratic Party\nއެމްޑީޕީގެ ޤައުމީ މަޖިލީހުގެ ކުއްލި ބައްދަލުވުމެއް ހިނގަމުން އެބަދޭ\nއެމްޑީޕީގެ ޤައުމީ މަޖިލީހުގެ ކުއްލި ބައްދަލުވުމެއް ހިނގަމުން އެބަދެއެވެ.\nމިބައްދަލުވުމަކީ ރައްޔިތުންގެ މަޖިލީހުގެ އެއްބާރުލުން ނުލިބޭކަމަށް ވިދާޅުވެ،ސަރުކާރުގެ ކެބިނެޓް އެކީ އިސްތިޢުފާދެއްވުމާ ގުޅިގެން އެކަމާ މަޝްވަރާ ކުރުމަށް ބާއްވާ ބައްދަލުވުމެކެވެ.\nގައުމީ މަޖިލީހުގެ ބައްދަލުވުމުގައި، ކެބިނެޓުން މިއަދު އެދެއްކެވި ނަމޫނާއަށް ވަރަށް ބޮޑަށް ތަޢުރީފްކޮށް ވާހަކަ ދައްކަވަމުން އެބަ ގެންދަވައެވެ.\nއެމްޑީޕީގެ ޗެއަރޕާސަން މާރިޔާ އަޙުމަދު ދީދީ ވިދާޅުވީ އެމްޑީޕީން ދިވެހިރައްޔިތުންނަށް ވިއްކި ވަޢުދުތައް ފުއްދުމަށް ރައްޔިތުންގެ މަޖިލީހުން ހުރަސްއަޅަމުން ގެންދިއުމާ ގުޅިގެން ވަޒީރުންގެ މަޖިލިސް އެކީ އިސްތިޢުފާދެއްވިކަން އެއީ ކެބިނެޓް ޓީމެއްގެ ގޮތުގައި ސަރުކާރާއި ރައްޔިތުންނަށް ވަފާތެރިކަމާއެކު މަސައްކަތް ކުރައްވާ ކަމުގެ ހެއްކެއް ކަމުގައި ވިދާޅުވިއެވެ.\nޕާލަމެންޓްރީ ގްރޫޕްގެ ރައީސް މޫސާ މަނިކު ވިދާޅުވީ ކެބިނެޓްގެ ހިތްވަރުގަދަ ކަމަށްޓަކައި ޕާލަމެންޓްރީ ގްރޫޕްގެ ނަމުގައި ވަރަށް ބޮޑަށް ކެބިނެޓަށް މަރުހަބާ އާއި ޝުކުރުދަންނަވާ ކަމަށާއި، އެމްޑީޕީގެ ވެރިކަން ދެމެހެއްޓުމަށްޓަކައި ވާންޖެހުނު ކޮންމެ ޤުރުބާނީއެއް ވާން އެމްޑީޕީ ޕާލަމެންޓްރީ ގްރޫޕް ތައްޔާރަށް އޮތްކަމުގައި ވިދާޅުވިއެވެ.\nޕާޓީގެ ވަގުތީ ރައީސް އިބްރާހީމް ޙުސައިން ޒަކީ ވިދާޅުވީ މިއަދުގެ ކެބިނެޓް ބައްދަލުވުމުގައި ކެބިނެޓަށް ރައްޔިތުންގެ މަޖިލީހުން ހުރަސްއަޅަމުންދާ ކަމަށް ވިދާޅުވެ، ކެބިނެޓްގެ ހުރިހާ މެންބަރުންވެސް ރައީސް އަރިހުގައި ޝަކުވާކުރެއްވި ކަމަށާއި އެ ޝަކުވާތަކަށް އިންސާފް ހޯއްދަވައިދެއްވުމަށް މަސައްކަތްކޮށްދެއްވާނޭ ކަމަށް ރައީސް ވިދާޅުވި ކަމަށެވެ. ޒަކީ އިތުރަށް ވިދާޅުވީ މިސަރުކާރު އެއްވެސް ވަރަކަށް ބަލިނުވާ ކަމަށާއި، ސަރުކާރު އޮތީ ވަރަށް ވަރުގަދަކޮށް ކަމުގައި ޒަކީ ވިދާޅުވިއެވެ. އަދި ކެބިނެޓުން މިއަދު އެއަދާކުރެއްވި ގައުމީ ވާޖިބަށް ވަރަށް ބޮޑަށް ޝުކުރުއަދާކުރެއްވިއެވެ.\nއެމްޑީޕީގެ ޤައުމީ މަޖިލީހުގެ މެންބަރު އަލްހާން ފަހުމީ ވިދާޅުވީ ކެބިނެޓުން މިއަދުއެވީ ޤައުމީ ޤުރުބާނީ އެއް ކަމަށާއި އެކަން އެމްޑީޕީން ފާހަގަކުރަންޖެހޭނޭ ކަމުގައެވެ.\nއެމްޑީޕީގެ ޕާލަމެންޓްރީ ގްރޫޕްގެ ނައިބުރައީސް އަސްލަމް ވިދާޅުވީ ރައްޔިތުންގެ މަޖިލީހުގެ ބާރު ނާޖާއިޒް ގޮތުގައި ބޭނުން ކުރަމުންދާ ކަމަށާއި، ރައީސުލްޖުމްހޫރިއްޔާ އަށް ޤާނޫނު އަސާސީން ލިބިދޭ ބާރާއި، ރާ ވާޖިބާ މަސްއޫލިއްޔަތު ވެސް އަދާކުރެއްވުމަށް މަޖިލީހުން ހުރަސްއަޅާ ކަމުގައެވެ.\nއެމްޑީޕީގެ ޕާލަމެންޓްރީ ގްރޫޕްގެ ވިޕް، ބާރަށު ދާއިރާގެ މެންބަރު ޝިފާޒް ވިދާޅުވީ މިހާރުން މިހާރަށް ވެސް މީޑިޔާ މެދުވެރިކޮށް އެމްޑީން މިކަމުގެ ތެދު މަޢުލޫމާތު ރައްޔިތުންނަށް އޮޅުން ފިލުވައި ދިނުން މުހިއްމު ކަމުގައެވެ.\nމިބައްދަލުވުމަށް މިއަދު އިސްތިޢުފާދެއްވި ބައެއް ވަޒީރުން ވެސް ޥަޑައިގެން އެބަތިއްބެވިއެވެ.


Raajje ge reethikan dhemehettumah plastic beynun kurun huttaalan jehey- Hartwig Schafer Raajje ge reethikan dhemehettumah plastic beynun kurun huttaalan jehey- Hartwig Schafer\nވޯލްޑް ބެންކުން ދެކުނު އޭޝިޔާ ސަރަޙައްދަށް ކަނޑައަޅުއްވާފައިވާ ނާއިބު ރައީސް ހާޓްވިގް ޝޭފާ / އޭނާ ވަނީ ބ.މާޅޮހަށާއި ފުވައްމުލަކު ސިޓީއަށް ޒިޔާރަތްކުރައްވާފައި\nރާއްޖޭގެ ރީތިކަން ދަމަހައްޓަން ބޭނުންވާނަމަ ދެމެހެއްޓިނި ގޮތެއްގައި ޕްލާސްޓިކް ނައްތާލަން ޖެހޭކަމަށް ވޯލްޑް ބެންކުން ދެކުނު އޭޝިޔާ ސަރަޙައްދަށް ކަނޑައަޅުއްވާފައި ހުންނަވާ ނާއިބު ރައީސް ހާޓްވިގް ޝޭފާ ވިދާޅުވެއްޖެއެވެ.\nވޯލްޑް ބެންކުގެ ނާއިބު ރައީސް މިހެން ވިދާޅުވީ، އެމަނިކުފާނު ރާއްޖެއަށް މިހާރު ކުރައްވަމުން ގެންދަވާ ރަސްމީ ދަތުރުފުޅުގައި، ބ. އަތޮޅު މާޅޮހަށް ވަޑައިގެން، ވޯލްޑް ބެންކުގެ އެހީގައި ޤާއިމްކޮށްފައިވާ ވޭސްޓް މެނޭޖްމަންޓް ސެންޓަރަށް ކުރެއްވި ޒިޔާރަތުގެ ތެރެއިންނެވެ.\nހާޓްވިގް ވިދާޅުވީ ރާއްޖެއަކީ ގުދުރަތީ ގޮތުން ރީތި ޤައުމެއްކަމަށާއި ރީތިކަން ދެމެހެއްޓުމަށް އެންމެން އެކުގައި ގިނަ މަސައްކަތްތަކެއް ކުރަންޖެހޭކަމަށެވެ. އެގޮތުން ދެމެހެއްޓެނިވި ގޮތެއްގައި ކުނި ނައްތާލާއިރު ތިމާވެށްޓައް ގެއްލުންވާ ތަކެތި، ވަކިން ހާއްސަކޮށް ޕްލާސްޓިކް ރައްކާތެރި ގޮތެއްގައި ނައްތާލަން ޖެހޭނެކަމަށެވެ. އަދި އެންމެ ރަގަޅު އެއްގޮތަކީ ޕްލާސްޓިކް ފުޅިއާ ކޮތަޅު ބޭނުންކުރުން ހުއްޓާލުންކަމަށް ހާޓް ވިދާޅުވިއެވެ.\nބ.އަތޮޅު މާޅޮހުގައި ހަދާފައިވާ ކުނި ކޮށްޓަކީ ވޯލްޑް ބޭންކް ހިލޭ އެހީގަ، މޯލްޑިވްސް އެންވައިރަމަންޓް މެނޭޖްމަންޓް ޕްރޮޖެކްޓްގެ ދަށުން ހަދާފައިވާ ކުނިކޮށްޓެކެވެ.\nވޯލްޑް ބެންކުގެ ނާއިބު ރައީސް މާޅޮހު ކުނިކޮށި ބައްލަވާލައްވަނީ . ފޮޓޯ: ޕީއެސްއެމް ނިއުސް\nވޯލްޑް ބެންކުގެ ނާއިބު ރައީސް މާޅޮހަށް ކުރެއްވި ދަތުރުފުޅުގެ އެންމެ މުހިންމު އެއް ބޭނުމަކީ ވޯލްޑް ބޭންކުން ފަންޑްކޮށްގެން ހިންގާ ޕްރޮޖެކްޓްތައް ވިލަރެސްކުރުމެވެ. މި ދަތުރުފުޅުގައި ވޯލްޑް ބޭންކުގެ ޓީމުން ވަނީ، މާޅޮހު ކައުންސިލާ ބައްދަލުކޮށް އެރަށުގައި ކައުންސިލުން ކުރަމުންގެންދާ މަސައްކަތްތައް ބައްލަވާ ލައްވާ، އެމަސައްކަތްތައް ކުރުމަށް ފަންޑް ހޯދި ގޮތްތައް އޮޅުންފިލުއްވާފައެވެ.\nވޯލްޑް ބެންކުގެ ނާއިބު ރައީސް ރާއްޖެއަށް ކުރައްވާ ހަތަރު ދުވަހުގެ ރަސްމީ ދަތުރުފުޅަކީ، މިދިޔަ އަހަރުގެ މެދުތެރޭގައި މަޤާމާ ޙަވާލުވެވަޑައިގަތުމަށްފަހު ދެކުނު އޭޝިއާގެ ގައުމުތަކަށް ކުރައްވަމުން ގެންދަވާ ދަތުރު ފުޅުގެ ތެރެއިން ރާއްޖެއަށް ކުރައްވާ ފުރަތަމަ ރަސްމީ ދަތުރުފުޅެވެ.\nބ.އަތޮޅު މާޅޮހަށް މިއަދު ކުރެއްވި ދަތުރުފުޅުގައި ވޯލްޑް ބޭންކުން ސްރީލަންކާ އާއި ރާއްޖެއަަށް ކަނޑައަޅުއްވާފައި ހުންނަވާ ކަންޓްރީ ޑައިރެކްޓަރާއި ވޯލްޑް ބޭންކުގެ ބޯޑް އޮފް ޑައިރެކްޓަރސް އިން ރާއްޖެއަށް ކަނޑައަޅުއްވާފައި ހުންނަވާ އެގްޒެކެޓިވް ޑައިރެކްޓަރ މިރްޒާ ހަސަން ބައިވެރިވެވަޑައިގަތެވެ.\nވޯލްޑް ބެންކުގެ ނާއިބު ރައީސް މާޅޮހަށް ކުރެއްވި ޒިޔާރަތުގެ ތެރެއިން ފޮޓޯ: ޕީއެސްއެމް ނިއުސް\nމީޑިއާއަށް މައުލޫމާތު ދެއްވަމުން މިރްޒާ ހަސަން ވިދާޅުވީ މާޅޮހުގައި ކުނި ނައްތަލުމަށް ކުރަމުންގެންދާ މަސައްކަތަކީ ނަމޫނާ މަސައްކަތެއްކަމަށެވެ. އަދި ހަލާކު ނުވާ ޒާތުގެ ކުނި ނައްތާނުލެވޭ މައްސަލައަކީ ހައްލު ހޯދަން ޖެހިފައިވާ ބޮޑު މައްސަލައެއްކަން އޭނާ ފާހަގަކުރެއްވިއެވެ.\nވޯލްޑް ބެންކުގެ ނާއިބު ރައީސް ރާއްޖެއަށް ކުރައްވާ ދަތުރުފުޅުގައި މާޅޮހުގެ އިތުރުން، ފުވައްމުލައް ސިޓީއަށް އިއްޔެ ވަޑައިގެން އެރަށުގެ ޗަސް ބިން ސަރަޙައްދު ނުވަތަ ނޭޗަރ ޕާކް ވަނީ ބައްލަވާލައްވާފައެވެ. މިއީ ޔޫރަޕިއަން ޔޫނިއަން، އީޔޫއިން ފަންޑްކޮށްގެން، ވޯލްޑް ބެންކުގެ ބެއްލެވުމުގެ ދަށުން ކުރިއަށްގެންދިޔަ މަޝްރޫޢެކެވެ.\nވޯލްޑް ބެންކުގެ ނާއިބު ރައީސް ރާއްޖެއަށް ކުރައްވަމުން ގެންދަވާ ދަތުރުފުޅުގައި ރައީސުލްޖުމްހޫރިއްޔާގެ އިތުރުން ރާއްޖޭގެ މާލީ އިދާރާތަކުގެ އިސްވެރިންނާއި ބައްދަލުކުރައްވާ އެކި ދާއިރާތަކުން މަޝްވަރާކުރައްވާނެއެވެ.\nއިތުރު ލިޔުންތައް ތިމާވެށި ތަރައްްޤީ ރިޕޯޓް


Riyaz Rasheedhaai Adhurey ge hissaa onna kunfunnakun Fenaka ah agu bodu koh theyo vikkaafai vey! – adduLIVE\nރިޔާޒާއި އަދުރޭގެ ކުންފުނިން ފެނަކަ އަށް ތެޔޮ ވިއްކީ ލީޓަރެއް 26 ރުފިޔާ އާއި 28 ރުފިޔާއަށް!\n1 Jul 10, 2019, 15:17 އަހުމަދު ނަސޫހް\nކުރީގެ ރައީސް އަބްދުﷲ ޔާމީންގެ ވެރިކަމުގައި ފެނަކަ ކޯޕަރޭޝަނުން، ކުރީގެ ވިލުފުށި ދާއިރާގެ މެމްބަރު ރިޔާޒު ރަޝީދާއި، ކުރީގެ ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ ގެ ހިއްސާ އޮންނަ ކުންފުންޏަކަށް ނުއަގުގައި ތެޔޮ ގަނެފައިވާ ކަމަށް ކުންފުނީގެ މެނޭޖިން ޑިރެކްޓަރ އަހުމަދު ސައީދު މުހައްމަދު ވިދާޅުވެއްޖެއެވެ.\nރައްޔިތުންގެ މަޖިލީހުގެ ސަރުކާރު ހިއްސާވާ ކުންފުނިތަކާ ބެހޭ ކޮމިޓީއަށް ފެނަކަ ކޯޕަރޭޝަނުގެ އިސް ބޭފުޅުން މިއަދު ހާޒިރުކޮށް ކުރުމުން އެމްޑީ ސައީދު ވިދާޅުވީ މިހާރު ކުންފުނީގެ ބައެއް ލިޔެކިޔުންތައް ބަލަމުންދާ ކަމަށާއި ބެލި ބެލުމުން އެނގިފައިވާ ގޮތުގައި ވަކި ކުންފުންޏަކުން ވަނީ ފެނަކައަށް މާ އަގުބޮޑުކޮށް ތެޔޮ ވިއްކާފައި ކަމަށެވެ.\nއެ ކުންފުންޏަކީ ރައީސް ޔާމީނާ ގާތް ގުޅުމެއް އޮންނަ ކުރީގެ ދެ މެމްބަރުން ކަމަށްވާ ރިޔާޒު ރަޝީދާއި އަބްދުއްރަހީމްގެ ހިއްސާ އޮންނަ ކުންފުންޏެއް ކަމަށް ސައީދު ވަނީ ވިދާޅުވެފައެވެ. އެގޮތުން 26ރ. އާއި 28ރ. އަށް ތެޔޮ ލީޓަރެއް ވިއްކާފައިވާ ކަން ފާހަގަކުރެވިފައިވާ ކަމަށް އޭނާ ވިދާޅުވިއެވެ.\nސައީދު ވިދާޅުވީ ފިއުލް ސަޕްލައި މޯލްޑިވްސްއިން 8.25ރ އާއި 8.75ރ އަށް ތެޔޮ ވިއްކި އިރު ލ. އަތޮޅު މެމްބަރަކާއި ތ އަތޮޅު މެމްބަރެއްގެ މަސްލަހަތު ހިމެނޭ ދެކުންފުނިން ފެނަކަ އަށ ތެޔޮ ވިއްކާފައިވަނީ 26 ރުފިޔާ އާއި 28 ރުފިޔާއަށް ކަމަށެވެ.\nއެ މައުލޫމާތު މިހާރު ރައީސުލް ޖުމުހޫރިއްޔާ އުފައްދަވާފައިވާ އެސެޓް ރިކަވަރީ ކޮމިޝަނާ ހިއްސާ ކޮށްފައިވާ ކަމަށް ސައީދު ވިދާޅުވިއެވެ.\nސައީދު ވިދާޅުވީ ކުންފުންޏަށް ބޮޑު އަގުގައި ކަރަންޓު އުފެއްދުމަށް ތެޔޮ ގަތުމާއި ގުޅިގެން ކުންފުންޏަށް ބޮޑެތި ގެއްލުންތަކާއި ކުރިމަތިލާން ޖެހިފައިވާ ކަމަށެވެ.


"Leena"ge redcarpet: Simple reethi!\nލީނާގެ ރެޑްކާޕެޓްގައި ގިނަ ބަޔަލު އަޅައިގަތް ފެނުނު ފަސް ހެދުން -- ފޮޓޯތައް: އަވަސް\nރެޑްކާޕެޓު ހަފްލާތަކަށް ދިވެހި ފަންނާނުން އަޅާ ހެދުމަށް ވެސް އަބަދު ފާޑުކިޔުންތަކާ ކުރިމަަތި ވެއެވެ. "ހެދުންތައް މާ ގޮތް ބޮޑީއޭ، ނުގުޅެއޭ ރީއްޗެއް ނޫނޭ" ބުނާ ފަހަރު އާދެ އެވެ. ނަމަވެސް އިއްޔެ ރޭގެ ރެޑްކާޕެޓު ތަފާތެވެ. އަބްދުﷲ މުއާޒް ގެ ފިލްމު "ލީނާ" ގެ ޕްރިމިއާ ނައިޓްގެ ރެޑްކާޕެޓުގައި ގިނަ ފަންނާނުން ހިނގާލީ ރީތި ސިމްޕަލް ހެދުންތަކެއްގަ އެވެ.\nރެޑްކާޕެޓުތަކަށް އެންމެ އިންތިޒާރު ކުރާނީ އަންހެން ފަންނާނުންނެވެ. ދެތިން ގަޑިއިރުގެ ކުރިން ރީތިވާން ފަށާނެ އެވެ. މޭކަޕް ފުރިހަމަ ކުރުމާއި ހެދުން ހެޔޮވަރު ކުރުމަށެވެ. މި ހިމަނާލަނީ ރޭގެ ހަފްލާއިން ފެނުނު އަންހެން ފަންނާނުންގެ ތެރެއިން ހޮވާލެވުނު ފަސް ހެދުމެވެ.\nއައްޒަ އަކީ ލީނާގެ ރެޑް ކާޕެޓްގެ "ސްޓަނާ" އެވެ. މިކަމަށް އެއްބަސްވާ މީހުން ފިލްމު އެޅުވުމުން ވެސް ދެއްކީ އައްޒަގެ ހެދުމުގެ ރީތި ވާހަކަ އެވެ. އޮފް ސެޓިން ފޮއްޗެއްގައި ހުރި މައުވް ޕިންކް ކުލައިގެ މި ހެދުމަކީ ސޭންޑީގެ ހެދުމެކެވެ. އާއްމުކޮށް އައްޒަ ލާ ހެދުންތަކާ މި ހެދުން ތަފާތުވެ ގިނަ ބަޔަކަށް ކަމުދިޔައީ ހެދުމުގެ ސިމްޕަލް ކަމާއި މޭކަޕް އަދި އިސްތަށިގަނޑު ވެސް ގުޅުވާލާފައި ހުރި ގޮތުންނެެވެ. މިއީ ރެޑް ކާޕެޓެއްގައި އައްޒަ ލީ އެންމެ ސިމްޕަލް ހެދުމަށްވެސް ވެދާނެ އެވެ. ހެދުމަށް ތައުރީފު އޮހުނީ ވެސް މިހެންވެ އެވެ.\nފިލްމުގައި ނުފެނުނު ކަމުގައިވިޔަސް މަޖޫ ރެޑްކާޕެޓުގައި ބައިވެރިވި އެވެ. އެމެރަލްޑް ގްރީން ޖަމްޕް ސޫޓެއްގައި މަޖޫ ފެނުނު އިރު މާ ބޮޑު ގަހަނާ އެއްވެސް ބޭނުންކޮށްފައެއް ނެތެވެ. ނަމަވެސް، ކަންފަތުގައި ލާފައި ހުރި ރިހި ކުލައިގެ އެއްޗާއި އުނަގަނޑުގައި އަޅާފައި ހުރި ރިހި ބެލްޓުން އިތުރު ވިދުމެއް ގެނެސްދީ ރެޑްކާޕެޓްގެ ސިފަ ޖައްސުވާލި އެވެ. ސިމްޕަލް ވެފައި ފުރިހަމަ އެވެ.\nނުޒުހަތު ޝުއައިބު (ނުޒޫ)\nފިލްމުގައިވެސް އެންމެ ތަރުހީބު ލިބުނު އެކަކީ ނުޒޫ އެވެ. ރެޑްކާޕެޓުގައި ވެސް މިހެނެވެ. ނުޒޫގެ ބްލަޝް ޕިންކް ހެދުން ވީ ގިނަ ބައްގެ ލޮލުގައި އަޅައިގަން ހެދުމަކަށެވެ. މަޑު ކުލައެއް ވިޔަސް ހެދުމުގެ ވިދުންގަނޑުން ރެޑްކާޕެޓް އަލި ކޮށްލި އެވެ. ހެދުމުގެ އެއް ފަޅީގައި ގުޅުވާފައި ހުރީ ނެޓު ފޮއްޗެކެވެ. އަދި ހެދުމުގެ އެއް އަތުގައި ހުރީ އެސްތަކެއް ނެޓް ފޮތިގަނޑު މަަތީ ހަރުކޮށްފަ އެވެ.\nދެތިން ފިލްމެއްގައި މަސައްކަތް ކޮށްފައިވާ އިރޫ އަކީ މިހާރު ކުރިއަރަމުން އަންނަ ތަރި އެކެވެ. ފިލްމީ ދާއިރާއަށް އާ މޫނަކަށް ވިޔަސް ލީނާގެ ރެޑްކާޕެޓުގައި ވެސް ބައިވެރިވި އެވެ. އިރޫގެ ހެދުމަކީ ވެސް ސިމްޕަލް އޮފް ޝޯލްޑާ ބޮޑީ ކޮން ޑްރެސް އެކެވެ.\nއަޝްފާ ރެޑްކާޕެޓުތަކުގައި މި ފަހުން ފެންނަނީ ވަރަށް އާދައިގެ ގޮތަކަށެވެ. ނަމަވެސް އަޝްފާގެ ފަރިކަމާއި މޭކަޕް ކޮށްލާފައި ހުންނަ ގޮތް ރީތި ކަމުން ކޮންމެ ފަހަރަކުވެސް ގޮތެއް ގެނެސްދެ އެވެ. ރޭގެ ހަފްލާގައި އަޝްފާ ހުރީ، ދިގު ޕެންސިލް ސްކާޓް އެއް ލާފަ އެވެ. ޕެންސިލް ސްކާޓްސް އަކީ ރެޑްކާޕެޓުގައި މަދުން ނަމަވެސް ފެންނަ އެއްޗެކެވެ. މި ސްކާޓް ފުރިހަމަކޮށް ދިނީ ގުޅުވާފައި ހުރި ވިދާ އަތްދިގު ޓޮޕުންނެވެ.\nލީނާގެ ރެޑްކާޕެޓުގައި މި ނޫނަސް ރީތި ހެދުންތަކެއް ފެނުނެވެ. މުޅި ރެޑްކާޕެޓަށް ވެސް ރީތި ސިމްޕަލް ގޮތެއް ގެނެސްދިނީ މި ފަންނާނުންނެވެ.